
„cu mult timp în urmă, într-o galaxie foarte, foarte îndepărtată 


Prolog 


Luke Skywalker fu surprins să vadă vaporizatorul de umezeală lângă coliba 
abandonată a lui Ben Kenobi pe Tatooine. Având în vedere că trecuseră mai bine de 
trei ani de când Ben părăsise planeta deşertică, Luke presupusese că vaporizatorul 
ar fi trebuit să dispară de mult timp, luat de Jawa sau de Oamenii Nisipurilor. În 
mod incredibil, atât vaporizatorul cât şi coliba lui Ben păreau a fi în stare bună. 

Locuinţa albită de soare se afla pe o faleză îndepărtată şi pietroasă din Pustiul 
Jundland, cu o privelişte panoramică asupra Mării Dunelor de Vest. Luke aterizase 
cu X-interceptorul său în apropiere şi era nerăbdător să plece de sub cei doi sori 
gemeni arzători ai lui Tatooine. Dar, în timp ce înainta cu greu pe terenul stâncos şi 
se apropia de uşa de plasteel care era intrarea în coliba lui Kenobi, simți o tensiune 
ciudată în aer. Îi amintea de senzaţia tulburătoare pe care o simţise pe Dagobah, în 
peştera aceea atât de puternică cu partea întunecată a Forţei. Dar, în timp ce acea 
peşteră iradiase frig şi moarte şi părea să-l provoace şi să-l cheme pe Luke să intre, 
aceasta era o senzaţie cu totul diferită - ca şi cum întreaga proprietate îi spunea 
Pleacă. Cu toate astea, Luke simți, de asemenea, că mesajul nu era pentru el. Se 
întrebă dacă Ben folosise Forța pentru a-şi proteja casa şi se gândi că avea să afle 
destul de curând. 

Uşa era descuiată. Luke o glisă să se deschidă şi păşi înăuntru. Aerul era 
mucegăit, dar interiorul umbros oferea cel puţin o oarecare uşurare după căldura de 
afară. Privind în jur la diversele obiecte care se odihneau pe mesele şi rafturile mici şi 
la pieile de animale întinse pe canapeaua semicirculară care servise şi ca pat pentru 
Ben, Luke nu văzu nimic deteriorat sau furat. Singura dovadă evidentă a absenței lui 
Ben era praful subțire de nisip care acoperea totul. 

Luke se duse în mica zonă de locuit, unde găsi un cufăr cu sigiliu vidat pe 
podea, lângă o coloană structurală. Din acel cufăr, Ben extrăsese prima sabie de 
lumină a lui Luke, aceeaşi despre care Ben susţinuse că aparținuse anterior tatălui 
lui Luke. 

Luke şterse nisipul de pe capacul cufărului, apoi îl ridică şi se uită înăuntru. 

Era gol. 

Suspină. Nu se aşteptase să conţină o a doua sabie de lumină, dar sperase să 
găsească ceva util. Dacă nu un datacard sau o înregistrare holografică, măcar un 
indiciu care să răspundă la întrebările care îl ardeau de luni de zile, încă de la duelul 
cu Darth Vader din Oraşul Norilor. În timp ce se gândea la acea confruntare 


devastatoare, care îl costase nu doar arma moştenită, ci şi mâna dreaptă, simţi brusc 
o senzație de durere la încheietura mâinii. Durere de membru fantomă, îşi aminti el. 
Acesta era termenul pe care îl folosise droidul medical pentru a descrie durerea pe 
care Luke o putea simți din când în când. 

Îşi mişcă degetele mecanice, realiste, ale mâinii protetice pe care droidul o 
ataşase cu atâta grijă la capătul brațului său drept. Venele, muşchii şi oasele 
fuseseră înlocuite cu fire, pistoane şi metal, iar liniile de impulsuri senzoriale îi 
făceau degetele cibernetice sensibile la atingere. În ciuda faptului că mâna dreaptă 
originală a lui Luke fusese pierdută în puţul reactorului din Oraşul Norilor, droidul 
medical — un expert cu tehnici foarte specializate de reconstrucție genetică — replicase 
un duplicat sintetic perfect, până la amprentele digitale. Dar droidul medical nu 
putuse face nimic în privința durerii fantomă. Luke va trebui să trăiască cu ea. 

Continuă să inspecteze casa lui Ben. Nu îi luă mult timp să găsească trapa din 
podea care ducea în pivniță. O serie scurtă de trepte, săpate în stâncă, coborau în 
întuneric. Luke scoase o mică baghetă luminoasă de la centură, o activă şi cobori 
treptele. Pivniţa nu era în întregime întunecată, deoarece o lumină slabă şi stranie 
emana din piatra luminiscentă care era încastrată într-un perete. 

Ben folosise pivnița pentru depozitarea hranei şi a apei, iar o mică varietate de 
fructe uscate, legume şi carne - toate acestea părând acum ca nişte bucăţi de piele 
uscată - rămăseseră înşirate la o ţeavă de metal care ducea spre o cisternă. Luke 
găsi, de asemenea, un banc de lucru care fusese construit din fier vechi. Uneltele 
erau aranjate cu grijă pe rafturi, dar câteva unelte anume se odihneau pe bancul de 
lucru, ca şi cum ar fi aşteptat întoarcerea proprietarului lor. 

Apoi, Luke văzu cutia. Era o cutie din lemn sculptat complex, aşezată pe podea 
între bancul de lucru şi micul generator auxiliar. Luke apropia bagheta luminoasă de 
cutie când un sunet brusc veni de sus. 

Trosc! 

Dintr-o mişcare rapidă şi fluidă, Luke se roti spre stânga în timp ce întindea 
repede mâna spre blasterul care era în toc la şoldul drept, apoi sări înapoi spre 
treptele pivniţei. Îşi ridică blasterul rapid, astfel încât ţeava acestuia să fie înclinată 
în sus prin trapa deschisă. O clipă mai târziu, aerul fu umplut de un țipăt electronic, 
de panică. 

Țipătul venea de la capul bombat al droidului astromec al lui Luke, R2-D2, 
care călătorise cu el şi îl ajutase să evite blocada Imperială din jurul lui Tatooine. 
Droidul speriat declanşă o rafală de bipuri furioase în timp ce se uita de sus la Luke, 
apoi veni cu picioarele pe marginea deschiderii trapei, ridicând stratul de nisip care 
se afla pe podeaua camerei superioare. 

— Îmi pare rău, R2, spuse Luke în timp ce-şi cobora blasterul. Cred că sunt un 
pic nervos. În timp ce-şi punea arma în toc, mormăi: Probabil că voi rămâne aşa 
până când îl vom găsi pe... Han. 

Gâtul lui Luke era deja uscat din cauza căldurii din deşert, dar când rosti 
numele lui Han, simți că era gata să se înece. Habar nu avea unde se afla prietenul 
său, ci doar că vânătorul de recompense Boba Fett îi luase trupul îngheţat în 
carbonită din Oraşul Norilor. Diferite rapoarte confirmară că Boba Fett intenţiona să 
îl livreze pe Han gangsterului Hutt Jabba, pe Tatooine, dar până acum, Boba Fett nu 
se prezentase. Cealaltă prietenă a lui Luke, lidera Alianţei, Prinţesa Leia Organa, 
fusese cea care îl instruise să se ascundă pe Tatooine şi să aştepte un semn despre 


Han. Din păcate, Luke nu se pricepuse niciodată să aştepte. 

De sus, R2-D2 emise o serie de semnale electronice uşoare şi un fluierat scurt. 
Recunoscând şuieratul ca fiind o întrebare îngrijorată din partea droidului, Luke 
răspunse: 

— Sunt bine, R2. Du-te şi asigură-te că plasa de camuflaj a X-interceptorului 
este bine prinsă, iar eu voi veni sus în câteva minute. 

R2-D2 ciripi un răspuns ezitant, dar apoi motorul său gemu şi se îndepărtă de 
trapă. Mişcarea împinse nişte nisip spre trapă, trimițându-l în jos în pivniţă, iar Luke 
clătină din cap. Într-un fel sau altul, nisipul îşi găsea drumul în aproape orice loc de 
pe Tatooine. 

În timp ce R2-D2 se ducea înapoi afară pentru a inspecta X-interceptorul, Luke 
se întoarse la cutia din lemn şi se ghemui în fața ei. Examinând-o mai îndeaproape 
cu ajutorul baghetei luminoase, observă un grup strâns de butoane şi îşi dădu 
seama că era un seif cu tastatură. Luke privi cu atenţie tastatura. Ben nu pomenise 
niciodată de cutia din pivniţa lui, iar Luke nu putea decât să-şi imagineze care ar 
putea fi codul de acces. Străduindu-se să-şi amintească dacă Ben făcuse vreodată 
aluzie la cod, Luke se gândi la acea zi fatidică în care Ben - stând în camera de 
deasupra capului lui Luke -— se dezvăluise a fi un Cavaler Jedi şi îi povestise lui Luke 
despre Forţă. Luke se îndoia serios că Ben ar fi programat vreo combinație evidentă 
de litere, cum ar fi JEDI sau FORȚA. Îşi dori să-l poată întreba cumva pe Ben, dar 
după ultimul lor schimb de replici, acest lucru părea foarte puţin probabil. 

De la Dagobah încoace, Luke fusese pe cont propriu. 

Pentru o clipă, se gândi să spargă cutia, folosind un mic levier pe care îl 
observase pe bancul de lucru, dar apoi respinse ideea. Oricât de mult era curios de 
conținutul cutiei, nu voia să o deterioreze. Întinse cu grijă mâna spre cutie, 
atingându-şi vârtul degetelor de tastatură. 

Poc! 

Luke tresări şi îşi trase degetele înapoi când tastatura alunecă automat pe o 
şină încastrată pentru a dezvălui o încuietoare cu amprentă pentru degetul mare. Nu 
era sigur de ceea ce tocmai se întâmplase, dar, cumva, ocolise tastatura. Ezită o 
clipă, apoi se gândi: Acum e acum. Apoi îşi apăsă degetul mare drept pe închizătoare. 

Clack! 

Încuietoarea cedă la atingerea lui, iar Luke văzu o fantă subţire şi neagră 
apărând de-a lungul marginii inferioare a capacului cutiei. Ridică încet capacul cu o 
mână, ajustă bagheta luminoasă cu cealaltă şi privi în interiorul cutiei. Primul lucru 
pe care îl văzu, fu un dispozitiv exploziv care fusese fixat lângă partea din spate a 
tastaturii. Luke privi cu precauţie dispozitivul. Cu siguranță părea că Ben aranjase 
cutia să explodeze, dar, indiferent de motiv, nu funcționase. 

Poate că e un eşec..., gândi Luke. 

O altă posibilitate îl lovi brusc. Poate că Ben nu numai că lăsase acea cutie în 
urmă pentru el, dar o şi programase să explodeze dacă încerca altcineva să o 
deschidă. 

Dar cum? Ben a obţinut cumva amprentele mele digitale? A prevăzut el că îmi voi 
pierde mâna? Sau închizătorul a fost proiectat să mă recunoască prin Forţă? Luke era 
nedumerit, dar dacă se dovedea că amprentele sale fuseseră cele care împiedicaseră 
detonarea explozibilului, va avea un alt motiv de recunoştinţă față de droidul medical 
care îi recrease mâna. 


Uitându-se dincolo de explozibil, Luke văzu că în cutie se aflau câteva obiecte 
dreptunghiulare. Le recunoscu drept cărți. Deşi era mai familiarizat cu datapadurile 
pentru stocarea informațiilor, văzuse destule cărți la viața lui ca să ştie ce erau şi 
cum să le folosească. Cea mai mare carte era un volum legat în piele care părea 
destul de vechi. Luke o luă în mână şi observă că era sigilat cu o clamă. Îşi apăsă 
degetul mare drept pe închizătoare, iar încuietoarea cedă fără niciun sunet. 

Luke nu fu surprins să găsească un alt pachet de explozibili, fixat în spatele 
copertei din față a cărții. Şi nici nu fu surprins că explozibilul nu se declanşase. Ceea 
ce îl surprinse erau cuvintele scrise de mână de pe prima pagină a cărții. 

Luke, 

Explozibilii au fost o precauție necesară. Am încredere că îi vei dezactiva cum 
trebuie. Viitorul Cavalerilor Jedi este în mâinile tale. Citeşte aceste cărți şi foloseşte-le 
cu înțelepciune. Fie ca Forța să fie cu tine. 

Obi-Wan Kenobi 

Luke clipi la acele cuvinte ca şi cum ar fi vrut să confirme că erau reale, că nu 
era doar un vis. Cartea se simţi brusc grea în mâinile lui. O aşeză cu grijă pe masa 
de lucru şi, la lumina baghetei, începu să întoarcă paginile. Fiecare pagină era plină 
de texte scrise de mână, iar inima lui începu să bată mai tare pe măsură ce diversele 
cuvinte şi fraze îi atrăgeau atenţia. Consiliul Jedi... Vechea Republică... Bătălia de pe 
Naboo... Lorzii Sith... Templul Jedi... Mişcarea Separatistă... Bătălia de pe Geonosis... 
Războiul Clonelor... 

Luke se opri pentru a-şi trage sufletul. Ştia că ar trebui să înceapă de la 
început, dar cartea era atât de groasă şi era nerăbdător să găsească două nume în 
special. Începu să răsfoiască paginile şi mai repede, scanând textul în căutarea 
numelor Anakin Skywalker şi Darth Vader despre care credea că sunt cheile 
răspunsurilor pe care le căuta. 

Încă de la duelul din Oraşul Norilor, gândurile îi fuseseră dominate de două 
întrebări: Darth Vader este cu adevărat tatăl meu? Şi dacă este, de ce nu mi-a spus 
Ben adevărul? 

Durerea surdă reveni în încheietura mâinii drepte a lui Luke şi se opri din 
întors paginile. Nu găsise numele pe care le căuta, dar ajunsese la o secțiune care 
conţinea instrucțiunile lui Ben pentru construcția săbiilor de lumină. Secţiunea 
includea numeroase ilustraţii realizate chiar de Ben. 

Luke nu se gândise la posibilitatea de a-şi construi o sabie. Abia după ce îşi 
pierduse sabia în Oraşul Norilor îşi dăduse seama că habar nu avea de unde să facă 
rost de alta, darămite cum să facă una de la zero. Acum, mulțumită cărţii lui Ben, se 
părea că ar putea avea o şansă bună de a o înlocui. 

Un Jedi priceput poate realiza o sabie de bază în câteva zile, dacă este necesar, 
dar crearea uneia pentru prima dată poate dura mai multe luni. Cea mai esențială 
componentă este cristalul de focalizare, de preferință o bijuterie naturală, care poate 
fi.. 

Luke fu transpus, aproape uitând de intenția sa de a găsi informații despre 
identitatea tatălui său. Dădu înapoi câteva pagini şi începu să citească de la 
începutul însemnării. 

La fel ca majoritatea tinerilor Jedi, mi-am construit prima sabie la Templul Jedi 
de pe Coruscant. Deşi era doar o armă competentă, aş fi un mincinos dacă aş spune că 
am construit-o doar pentru exerciţii de antrenament. Am făcut-o cu multă atenție şi 


grijă şi am îndrăznit să-mi imaginez că îmi va fi de folos în viitor. De fapt, am folosit 
arma în timpul primelor mele misiuni alături de Maestrul meu, dar abia... 

Văzând cuvântul Maestru, Luke trecu mai departe. Bănui că Ben se referea la 
Maestrul Yoda, dar nu vedea numele lui Yoda scris nicăieri. Luke se întoarse de unde 
rămăsese. 

„„„dar abia după ce am ajuns pe Ilum, când încă aveam treisprezece ani, am 
învățat adevărata putere a unei săbii de lumină. 

Luke întoarse pagina. Se aşteptase ca jurnalul să ofere detalii despre ceea ce 
experimentase Kenobi la treisprezece ani, care îl făcuse să înveţe adevărata putere a 
unei săbii de lumină, dar, pe măsură ce citea următoarele pagini, i se păru că 
bătrânul Jedi ar fi putut să păstreze acea informație pentru el însuşi. 

Ben menţționase de asemenea că ajunsese pe Ilum, dar nu se mai vorbea de 
Ilum, cel puţin nu din câte putu vedea el. 

Luke se încruntă. Deşi era nerăbdător să citească întreaga carte, se gândi, de 
asemenea, că prima lui prioritate ar putea fi construirea unei noi săbii de lumină. 
Conform instrucţiunilor lui Ben, primele eforturi de construire a unei săbii puteau 
dura luni de zile. Luke şi aliaţii săi nu ştiau unde se afla Han Solo în prezent şi încă 
nu formulaseră un plan de salvare, dar dacă aveau să se confrunte cu Boba Fett sau 
cu Huttul Jabba, Luke avea sentimentul că o sabie de lumină le-ar fi fost utilă. 

În timp ce Luke reexamina instrucțiunile pentru construirea sabiei, gândurile 
lui se întoarseră la Obi-Wan la vârsta de treisprezece ani. Cum era el pe atunci? 

Luke îşi dori să fi ştiut mai multe. 


Capitolul 1 


Deşi Ordinul Jedi ascunsese în mod deliberat Ilum de pe toate hărțile stelare 
standard timp de multe secole, aproape fiecare elev Jedi visa să viziteze planeta sacră 
şi secretă din Regiunile Necunoscute. Acest lucru se datora faptului că multe 
generaţii de Jedi luaseră cristale de pe Ilum pentru a-şi construi săbiile, iar unii Jedi 
susțineau că erau cele mai bune din galaxie. 

Construirea unei săbii pe Ilum nu era considerată cea mai dificilă încercare 
pentru un ucenic Jedi, dar pentru Obi-Wan, fusese o confirmare că va deveni Cavaler 
Jedi. Şi dacă cineva aprecia oportunitatea de a deveni un Jedi, acela era Obi-Wan. 
Cu mai puţin de un an în urmă, când mai avusese doar câteva săptămâni până să 
împlinească 13 ani, fusese aproape convins că niciun Cavaler sau Maestru Jedi nu-l 
va alege vreodată ca ucenic. Dar acele zile erau uitate acum. 

Cavalerul Jedi Qui-Gon Jinn, cu câteva încurajări din partea Maestrului Yoda, 
îl luase pe Obi-Wan ca Padawan al său. E drept că avuseseră un început dificil, şi 
deveni şi mai dificil când Obi-Wan renunțase temporar la Ordinul Jedi pentru a se 
alătura revoluției de pe planeta Melida/Daan, o decizie pe care ajunsese să o regrete 
rapid. Qui-Gon îl iertase şi îi acceptase întoarcerea, dar între ei rămăsese o nelinişte. 
Cu toate astea, în ciuda dezacordurilor şi conflictelor, se dezvoltase o legătură şi 
amândoi erau încrezători că acea legătură se va întări în timp. 

Şi astfel, Obi-Wan şi Maestrul său, călătorind într-o mică navă de transport 
împrumutată de Senatul Galactic, îşi făcură pelerinajul pe Ilum, lumea acoperită de 
zăpadă. În timp ce Obi-Wan medita asupra cristalului albastru pe care tocmai îl 
recoltase din peştera friguroasă, Qui-Gon stătea la mică distanţă, privindu-l. 

Folosindu-se de Forță, Obi-Wan Kenobi manevră componentele sabiei sale 
astfel încât acestea să plutească în aer în fața lui. Cristalul albastru se roti încet, 
apoi pluti la locul său în camera de energie a sabiei. Concentrându-şi toată atenţia 
asupra componentelor, sigilă compartimentul, apoi ajustă mecanismul de blocare. 

Asamblarea sabiei era completă. 

Cu sabia plutind încă în faţa lui, Obi-Wan îşi îndreptă privirea spre Maestrul 
său. Ca şi Obi-Wan, Qui-Gon purta o haină pentru a-l proteja de frig. Ochii lui Qui- 
Gon erau ațintiți asupra sabiei plutitoare, dar Obi-Wan crezu că detecta ceva distant 
în expresia lui, ca şi cum gândurile i-ar fi fost în altă parte. 

Sabia lui Obi-Wan oscilă uşor. Tânărul aşteptă câteva secunde, apoi spuse: 

— Nu ar trebui să spui câteva cuvinte, Maestre? 

Ochii lui Qui-Gon se îndreptară spre cei ai lui Obi-Wan. 

— Ah, da, spuse el. Întorcându-şi privirea la sabia care plutea, recită: Cristalul 
este inima sabiei. Inima este cristalul Jedi. Jediul este cristalul Forţei. Forța este 
lama inimii. Toate sunt întrepătrunse: cristalul, lama, Jedii. Voi... sunteţi una. 

Obi-Wan auzi ezitarea lui Qui-Gon în ultima propoziţie şi crezu că detecta o 
urmă de tristeţe sau regret în vocea Maestrului său. În timp ce se întindea să apuce 
sabia plutitoare şi să o coboare lângă el, spuse: 

— Am greşit cu ceva, Maestre? 

— Nu, Padawan, răspunse Qui-Gon. Te-ai descurcat bine. Regret că, de data 


asta, eu sunt cel care nu este atent la moment. Apoi Qui-Gon îşi întoarse privirea, 
lăsându-şi ochii să survoleze interiorul cavernei. Este regretabil că un mediu atât de 
minunat poate fi diminuat de amintiri prosteşti. 

Obi-Wan clătină din cap. 

— Îmi pare rău, Maestre, dar nu înţeleg. 

Qui-Gon îşi întoarse privirea spre Obi-Wan şi spuse: 

— Ultima dată când am stat în această cameră, a fost cu Xanatos. 

Obi-Wan înghiți în sec. Xanatos era fostul ucenic Jedi al lui Qui-Gon. Fiind 
puternic în Forță şi un războinic curajos, Xanatos servise alături de Qui-Gon în 
numeroase misiuni, dar în cele din urmă părăsise Ordinul Jedi pentru a se alia cu 
tatăl său biologic, un guvernator corupt care inițiase un război civil pe planeta lor 
natală, Telos IV. Qui-Gon fusese nevoit să-l ucidă pe tatăl lui Xanatos, un act care 
nu făcu nimic pentru a-l opri sau abate pe Xanatos de pe drumul său spre partea 
întunecată. Ani de zile după aceea, Qui-Gon susținuse că s-ar putea să nu mai ia 
niciodată un alt ucenic, iar faptul că în cele din urmă o făcuse, fusese în mare parte 
meritul lui Obi-Wan. Dar, la scurt timp după ce Obi-Wan devenise Padawanul lui 
Qui-Gon, Xanatos reapăruse, căutând să se răzbune pe fostul său Maestru şi 
aproape distrugând Templul Jedi. Obi-Wan era cu Qui-Gon când îl prinseseră pe 
Xanatos pe Telos IV şi niciunul dintre ei nu reuşise să-l oprească pe fostul Jedi 
întunecat să-şi pună capăt deliberat vieții, aruncându-se într-o băltoacă neagră şi 
clocotitoare de acid. 

— Xanatos nu a fost vina ta, spuse Obi-Wan fără să gândească. 

Qui-Gon nu-i ceruse părerea, iar el simţi cum i se înroşeşte fața. 

— Poate că ai dreptate, răspunse Qui-Gon. Dar, pentru o vreme, Xanatos a fost 
responsabilitatea mea. Şi a fost şi prietenul meu. 

Obi-Wan nu avu niciun răspuns la asta. Ajunsese să-l considere pe Xanatos 
drept o întruchipare a răului şi îi era greu să creadă că ar fi putut fi vreodată 
prietenul cuiva. Se simți şi puțin înţepat. Călătoria spre Ilum era importantă pentru 
el şi nu se aşteptase ca gândurile Maestrului său să se concentreze asupra lui 
Xanatos. Aproape că îşi dorea ca amintirea lui Qui-Gon despre ucenicul ratat să se fi 
dizolvat odată cu însuşi Xanatos pe Telos IV, dar îngropă imediat gândul şi îl alungă 
din minte. O astfel de linie de gândire nu putea duce decât spre partea întunecată — 
Obi-Wan nu avea nevoie ca Maestrul Yoda, Qui-Gon sau oricine altcineva să-i 
reamintească asta. 

Qui-Gon suspină. 

— Ai muncit din greu pentru această zi şi regret că am permis să se amestece 
amintirile mele neplăcute. lartă-mă, Obi-Wan. 

Obi-Wan fu luat prin surprindere de cererea de iertare a Maestrului său. Deşi 
nu era sigur dacă trebuia să vorbească, spuse: 

— Te... iert, Maestre. 

— Atunci totul este în regulă, spuse Qui-Gon, zâmbind în timp ce-şi aşeza 
mâna mare pe umărul lui Obi-Wan. Hai să vedem rezultatul muncii tale, această 
sabie pe care ai creat-o prin voinţa Forţei. 

Făcând un pas înapoi de la Qui-Gon, Obi-Wan întinse sabia în fața lui şi apăsă 
butonul de activare. Lama se aprinse, iar pereţii căptuşiți cu cristale ai cavernei 
reflectară lumina sa albastră strălucitoare în timp ce amplificau zumzetul distinctiv 
al armei. 


Obi-Wan fusese crescut în Templul Jedi şi avea mai multă experienţă cu săbiile 
decât mulți Padawani de vârsta lui. Cu toate astea, ochii i se făcură mari de uimire 
când văzu lama strălucitoare care se întindea în fața lui. Se aşteptase ca acel cristal 
Ilum să producă o rază mai intensă decât cristalul anterior al armei, pe care îl 
selectase dintr-o rezervă de la fabrica de sabii a Templului Jedi. Dar nu era pregătit 
pentru felul în care va face să se simtă arma în mâna lui. Era cumva diferită. O testă, 
trecând lama prin aer. Lama era toată energie pură şi fără greutate, dar părea mai 
precisă şi mai concentrată. 

Obi-Wan se uită la Qui-Gon, care zâmbi ca şi cum ar fi putut citi gândurile 
Padawanului său. 

— Unii Jedi susțin că aceste cristale Ilum te fac să te simți mai conectat cu 
Forța, spuse Qui-Gon. 

Înainte ca Obi-Wan să poată comenta, veni un bip din comunicatorul de pe 
centura lui Qui-Gon. Obi-Wan îşi dezactivă sabia în timp ce Qui-Gon scoase 
comunicatorul, ascultă scurt, apoi spuse în el: 

— Pornim la drum. 

— Ce este, Maestre? 

— O misiune, spuse Qui-Gon, întorcând comunicatorul la centură. Trebuie să 
mergem pe Ord Sigatt. 

— Ord Sigatt? Obi-Wan clătină din cap. N-am auzit niciodată de ea. 

— Este în Teritoriile de pe Inelul Exterior. 

Obi-Wan îşi ridică sprâncenele. Nu în fiecare zi, Jedii erau repartizaţi pe Inelul 
Exterior. 

— Nu este puţin în afara jurisdicției noastre obişnuite? spuse el. 

— Nu şi atunci când o navă rafinărie a Republicii, şi echipajul ei, dispar acolo. 

Qui-Gon se întoarse şi se îndreptă spre gura peşterii. Obi-Wan îşi prinse sabia 
la centură în timp ce-l urma, mergând repede pentru a egala paşii lungi ai 
Maestrului său. Se întoarseră la transportorul lor, setară coordonatele pentru Ord 
Sigatt în navicomputer şi se ridicară de pe lumea înghețată. 

Câteva minute mai târziu, se îndreptau prin hiperspațiu spre Inelul Exterior. 

Cu 12.000 de ani înainte de Obi-Wan, când Republica Galactică încerca să-şi 
extindă guvernarea dincolo de rutele comerciale cele mai circulate, Republica 
înființase baze militare şi de recunoaştere avansate pe câteva lumi îndepărtate. Acele 
planete şi sateliți fuseseră denumite Ord, o abreviere de la Ordnance/Regional 
Depots!. Cu timpul, Ordinul Jedi înlocuise miliția Republicii, iar unele dintre aceste 
Ord evoluaseră în centre de eliminare a armelor şi facilități de depozitare, în timp ce 
altele fuseseră adoptate de colonişti. 

Ord Sigatt era o planetă mică, stâncoasă, cu un teren în mare parte arid şi 
câteva lacuri împrăştiate. Timp de secole, populaţia sa modestă fusese formată din 
oameni care rămăseseră doar până când găseau un alt loc unde să meargă. Unii 
colonişti de lungă durată locuiau la periferia aşezării principale, dar majoritatea 
locuiau în apropierea portului spaţial, a staţiei energetice sau a instalaţiei de tratare 
a apei care constituiau aşezarea principală. În ceea ce priveşte turismul, majoritatea 
călătorilor priveau Ord Sigatt ca pe puţin mai mult decât un loc de odihnă sau de 
realimentare a navelor lor. Dar toate acestea se schimbaseră după ce un prospector 
descoperise recent un zăcământ mare de carvanium, un metal folosit în aliaje precum 


1 Ordnance/ Regional Depots — depozite regionale de muniții. 


duroțelul. Aproape peste noapte, Ord Sigatt se transformase într-o lume minieră. 
Mulţi colonişti se îmbogăţiseră instantaneu atunci când îşi vânduseră proprietăţile 
unor consorții străine. Vehicule mamut fuseseră aduse pentru a excava carvaniumul, 
iar portul spaţial se extinsese pentru a găzdui navele de rafinare. Populaţia aşezării 
crescu rapid cu muncitorii emigranți şi mercenari, iar pentru noii sosiți apărură o 
mulțime de locuințe temporare. 

Obi-Wan trecu în revistă acele detalii în timpul călătoriei cu Maestrul său prin 
hiperspaţiu, dimensiunea spaţiu-timp care permitea călătorii între planete mai rapid 
decât viteza luminii. Studiind datele transmise de la Templul Jedi, Obi-Wan spuse: 

— Nava rafinărie dispărută este Hardy Harrow de pe Denon şi este deţinută de 
Denon-Ardru Mutual. Nava fusese programată să preia un transport de carvanium în 
urmă cu două zile, dar când nu a reuşit să se întoarcă în spațiul Republicii, un 
Senator Denon a anunțat Consiliul. 

— E vreun comentariu din partea portului spaţial Ord Sigatt? întrebă Qui-Gon. 

— Ei spun că Hardy Harrow nu a ajuns niciodată la Ord Sigatt. 

— Dar despre acte recente de piraterie sau anomalii ale vremii spaţiale în 
sistem? A fost raportat ceva? 

— Nu, Maestre. O lumină de semnal pâlpâi pe consola transportorului şi Obi- 
Wan se uită la ecranul unui senzor. leşim din hiperspațţiu. 

Urmă o uşoară tresărire când nava ieşi din hiperspațţiu şi intră în spațiul real. 
Dincolo de fereastra din oţel transparent a cabinei, valul de lumină strălucitoare 
dispăru şi fu înlocuit de o planetă solitară în mijlocul unui câmp de stele îndepărtate. 
Obi-Wan confirmă că planeta era Ord Sigatt, apoi spuse: 

— Voi anunța portul spaţial că sosim... 

— Uşurel, Padawan, îl întrerupse Qui-Gon. Din câte ştim noi, autorităţile din 
portul spaţial ar putea avea ceva de-a face cu nava rafinărie dispărută. Hai să 
ajungem neanunţaţi. Vom ateriza într-unul dintre hangarele publice de la periferie. 

După ce obţținură autorizația din partea portului spaţial, aterizară într-un 
hangar cu acoperiş deschis. Obi-Wan fu oarecum uşurat să afle că pe Ord Sigatt 
clima era considerabil mai caldă decât cea de pe Ilum, dar când cobori pe rampa 
navei, îşi dădu seama că aerul nu era nici pe departe la fel de curat. 

Un droid de întreținere a navelor îi conduse spre ieşirea din hangar. Aproape 
ajunseseră la ieşire când doi paznici în uniformă apărură din umbră pentru a le 
bloca calea. Amândoi aveau puşti blaster pe umeri, iar expresiile lor dure indicau că 
erau pregătiți să folosească armele dacă era necesar. 

Unul dintre gardieni se uită la Qui-Gon şi mârâi: 

— Aveţi vreunul dintre voi arme? 

Qui-Gon îşi ridică încet mâna dreaptă şi făcu un gest uşor de măturare cu 
degetele în timp ce spunea: 

— Nu avem arme. 

Niciuna dintre gărzi nu ştiu că Qui-Gon folosea Forţa pentru a le manipula 
minţile. Paznicul care i se adresase lui Qui-Gon aprobă din cap şi spuse: 

— Nu, nu aveți arme. 

— Suntem doar nişte negustori inofensivi, adăugă Qui-Gon. Ne puteți lăsa să 
ne continuăm drumul. 

— Complet inofensivi, răspunse gardianul. Mergeţi, atunci. 

El şi partenerul său se dădură la o parte, permițându-le celor doi Jedi să 


meargă spre ieşire. Ajunseră pe o stradă aglomerată, plină de trafic pietonal şi 
mărginită de tarabele comercianților. Trecură pe lângă tarabe, ținându-şi săbiile 
ascunse în robe. În timp ce înaintau, Qui-Gon se aplecă lângă Obi-Wan şi spuse cu 
voce joasă: 

— Ai observat ceva neobişnuit la localnici? 

Obi-Wan cercetă zona. Văzu un amestec de oameni şi extratereştri din diferite 
lumi, iar majoritatea purtau haine de lucru şi salopete. Unii erau aşezaţi la mese cu 
mâncare aflate la umbra unui hangar din apropiere. Toţi comercianții păreau foarte 
concentrați asupra clienţilor lor. 

Obi-Wan ridică din umeri. 

— Ei bine, spuse el, nu pare cu mult diferit de orice alt port spaţial de pe o 
lume retrasă. Cu excepţia faptului că lumea de aici pare mai posacă decât de obicei. 

Era adevărat. Nimeni nu părea să fie foarte fericit că se află pe Ord Sigatt. 

— Mai este şi faptul că nimeni nu poartă arme, spuse Qui-Gon. 

În timp ce ochii lui Obi-Wan treceau de la o persoană la alta, confirmă rapid 
observația Maestrului său. Cu excepţia gărzilor de securitate pe care le lăsaseră în 
urmă în hangar, nicio ființă nu purta vreun toc cu arme de orice fel. 

— Asta e neobişnuit, spuse Obi-Wan. Nimic din raportul Consiliului Jedi nu 
menţiona că blasterele sunt interzise. Poate că este doar modul în care localnicii 
mențin pacea. 

— Poate, zise Qui-Gon, dar Obi-Wan îşi dădu seama că Maestrul său era 
sceptic. 

Un trio de piloţi trecu pe lângă ei, iar Jedii îi priviră intrând într-un bar din 
apropiere, una dintre clădirile cu aspect mai vechi din cartier. 

— S-ar putea să pot obţine nişte informaţii acolo, spuse Qui-Gon. Tu aşteaptă 
afară. Mă întorc în câteva minute. 

La câteva secunde după ce Qui-Gon intră în clădirea veche, Obi-Wan auzi o 
prăbuşire puternică. Se auzise de pe aleea de după colț, care era perpendiculară pe 
strada principală. După o privire rapidă înapoi spre uşa barului, trecu de colț şi se 
trezi în fața unui Besalisk voinic. Extraterestrul cu patru braţe purta un şorț pătat şi 
ținea două tăvi în mâinile inferioare. O grămadă de sticle goale zăceau împrăştiate în 
jurul picioarelor sale late. Se părea că tocmai scăpase din greşeală sticlele. 

Obi-Wan tocmai era pe punctul să se întoarcă, când Besaliskul, mormăind în 
sinea lui, se aplecă şi începu să încarce sticlele pe tăvi cu brațele superioare. Obi- 
Wan fu uimit de cât de repede se mişcau mâinile extraterestrului. Besaliskul se 
întindea spre ultima sticlă când îşi ridică privirea spre Obi-Wan. Cu ochii larg 
deschişi de surpriză, extraterestrul spuse: 

— Ce naiba. Apoi cobori tăvile pe pământ, îşi ridică toate cele patru mâini 
cărnoase, cu câte patru degete, în aer şi spuse: Mă predau. 

— Da? spuse Obi-Wan, confuz. 

— Ştiu că nu trebuie să mă pun cu un Jedi, spuse Besaliskul, iar mustăţile 
sale zbârcite tremurau uşor. Chiar şi cu unul tânăr ca tine. 

Brusc precaut, Obi-Wan se uită în jos pentru a se asigura că sabia sa nu 
fusese expusă din greşeală. Văzând că era încă ascunsă sub haină, îşi întoarse 
privirea către Besalisk şi spuse: 

— Cine ţi-a spus că sunt un Jedi? 

Cu braţele încă ridicate, Besliskul chicoti: 


— Tu, fiule. În primul rând, ai o împletitură de ucenic Jedi atârnând pe umăr. 
De asemenea, poate că nu ştii asta, țesătura hainelor Jedi este destul de distinctivă. 
Adevăratul indiciu a fost atunci când te-ai uitat la şold pentru a te asigura că nu ţi 
se vede sabia. Oricum, l-ai prins pe Dexter Jettster cinstit şi corect. 

Obi-Wan fu uimit de puterea de observaţie a Besaliskului. Făcând un pas pe 
alee, îşi păstră o expresie neutră în timp ce spunea cu prudenţă: 

— Deci... Dexter Jettster... trebuie să ştii deja şi de ce mă aflu aici. 

— Trebuie să recunosc, spuse Jettster, făcându-i cu ochiul lui Obi-Wan. Ştiam 
că nu puteam continua să scot blastere din barul meu la nesfârşit. Doar că nu mi- 
am imaginat niciodată că vor veni Jedii după mine. 

Să scoată blastere? Obi-Wan fu nedumerit de recunoaşterea lui Jettster. 

— Nu voi implora milă, continuă Besaliskul. Ştiu că am greşit. Dar jur că 
Denon-Ardru Mutual şi gorilele lor de la securitate sunt adevărata problemă. E destul 
de rău că au preluat controlul guvernului local şi au confiscat armele tuturor în 
numele legii lor, dar când au început să fure pământ de la coloniştii de aici, ei bine, 
trebuia să fac ceva. Veţi găsi toate pistoalele în camera din spate a barului. Nu am 
început încă să le distribui prietenilor mei. 

În timp ce asculta, mintea agilă a lui Obi-Wan începu să cearnă informațiile, 
conectând detalii pe care le ştia deja. 

— Unde este Hardy Harrow? întrebă el. 

— Ascunsă într-o vale, la vreo douăzeci de kilometri nord de aici, spuse 
Jettster. Nu este avariată. Eu şi prietenii mei de aici am capturat nava la scurt timp 
după ce a ajuns pe orbită şi i-am scos transponderul. Am vrut doar ca Denon-Ardru 
să ştie că nu aveam de gând să părăsim Ord Sigatt fără luptă. 

— Aţi rănit echipajul? 

— Echipajul? Jettster îşi încreți sprâncenele, apoi spuse: Haide, ştii la fel de 
bine ca şi mine că Harrow este o barjă cu drone. Nu are alt echipaj în afară de droizii 
care... care... 

Jettster oftă, apoi îşi miji ochii spre Obi-Wan. 

— Continuă, spuse Obi-Wan. 

Jettster clătină din capul său mare. 

— Fiu de gundark, spuse el. M-ai prins, Jedi. Ai încercat să o ascunzi, dar o 
pot vedea în ochii tăi chiar acum. Nu aveai nicio idee că aveam de gând să fac altceva 
decât să arunc sticle înainte să încep să pălăvrăgesc aiurea. Până acum un minut, 
mă mândream cu cât de bine păstram secretele, dar acum... 

— Ajutor! 

Strigătul - părea vocea unui copil - veni din afara aleii, din spatele lui Obi- 
Wan. Întoarse repede capul şi văzu trei agenţi de securitate, purtând puşti blaster şi 
îmbrăcați în aceleaşi uniforme ca şi cei doi care îi opriseră pe el şi pe Qui-Gon la 
hangar. Unul dintre gardieni ținea de guler un băiețel, care părea să aibă în jur de 
nouă ani. Un copil mai mic, o fetiță, îl strângea protectoare pe băiat. 

Obi-Wan îi aruncă o privire severă lui Jettster şi spuse: 

— Rămâi aici! 

Apoi ieşi în fugă pe alee, unde pietonii formaseră deja o mică mulțime în jurul 
paznicilor şi al celor doi copii. Gardianul care îl apucase pe băiat mârâi: 

— Te-am văzut cum ai aruncat cu piatra aia în mine, băiete! O să plăteşti 
pentru asta! 


— Dă-i drumul, spuse Obi-Wan în timp ce se îndrepta spre gărzi. 

Ținând o mână pe gulerul băiatului, gardianul se uită la Obi-Wan şi lătră: 

— Înapoi, puştiule! 

Şi apoi îşi mişcă puşca blaster, îndreptând-o spre Obi-Wan. 

Sabia lui Obi-Wan străluci, trecând prin țeava puştii. Paznicul îi dădu drumul 
băiatului, care căzu înapoi în brațele surorii sale mai mici, în timp ce ţeava 
sfărâmată căzu şi se rostogoli pe stradă. Ceilalți doi gardieni se mişcară de parcă ar fi 
vrut să-şi ridice propriile puşti, dar apoi priviră dincolo de sabia strălucitoare pentru 
a întâlni privirea lui Obi-Wan. 

— Un Jedi, murmură o voce din mulțime. E un Jedi! 

Tăcerea se aşternu pe stradă, toți ochii fiind ațintiți asupra lui Obi-Wan şi a 
gărzilor. Obi-Wan tocmai era pe punctul de a le ordona gărzilor să lase armele jos, 
dar înainte să poată scoate un cuvânt, mulțimea izbucni într-o aclamațţie exultantă. 

Obi-Wan îşi ținu ochii ațintiți asupra gărzilor. Când mulțimea continuă să-l 
aclame pe Jedi, gărzile îşi aruncară armele. În timp ce gărzile neînarmate se mişcau 
nervoase în mijlocul străzii, Obi-Wan simți un deget atingându-i uşor umărul drept. 
Se întoarse să îl vadă pe Qui-Gon stând în spatele lui şi îşi dezactivă rapid sabia. 

— Ar fi trebuit să-ţi amintesc să nu te bagi în bucluc? spuse Qui-Gon, ridicând 
vocea pentru a putea fi auzit peste mulțimea care aplauda. 

— Mi-ai cerut să aştept afară! replică Obi-Wan. 

Amintindu-şi de Dexter Jettster, aruncă o privire înapoi spre cealaltă alee, 
unde îl văzu pe Jettster lângă zidul din fața barului. Jettster se alăturase aplauzelor, 
bătând din palme cu cele două brațe superioare în timp ce îşi folosea mâinile 
inferioare pentru a arăta spre pământ. Jettster rămăsese acolo unde i se spusese. 

Chiar nu e un tip rău, gândi Obi-Wan. E destul de util, de fapt. 

Întorcându-şi privirea spre Maestrul său, Obi-Wan spuse: 

— Înainte să-mi dai o mustrare, să îți spun unde vom găsi Hardy Harrow? 

Qui-Gon îl privi pe Obi-Wan o clipă, apoi spuse: 

— Şi cum ai obținut această informație? 

— Mi-a spus o păsărică cu patru aripi. 


Denon-Ardru Mutual trimisese o mică armată de gărzi de securitate pe Ord 
Sigatt, dar toate gărzile se predară fără să protesteze în fața Jedilor. La urma urmei, 
fuseseră plătiți doar pentru a împinge fiinţe obişnuite. Gărzile se întoarseră la Denon 
cu Hardy Harrow, dar fără încărcătura de carvanium. 

Nici Senatul Galactic, nici Consiliul Jedi nu fură încântați de încercarea unui 
Senator Denon de a se folosi de Jedi pentru a recupera o barjă cu drone, fără pilot, 
mai ales când descoperiră că acelaşi Senator avea un interes majoritar în menţinerea 
monopolului secret al Denon-Ardru Mutual asupra carvaniumului de pe Ord Sigatt. 

Obi-Wan şi Qui-Gon rămaseră câteva zile pe Ord-Sigatt pentru a ajuta la 
revenirea la normalitate a guvernului local. Petrecură mult timp cu Dexter Jettster, 
care nu numai că îi impresionă cu abilitățile sale de observaţie şi memoria sa 
ascuţită, dar şi cu faptul că gătea excelent. În timpul unei mese, Jettster îl privi pe 
Obi-Wan şi îl întrebă: 

— Cunoşti adevărata putere a unei săbii de lumină? 


— Adevărata putere? replică Obi-Wan, privind la Qui-Gon pentru sprijin. 

— Este o întrebare bună, spuse Qui-Gon. 

Întorcându-şi privirea la Jettster, Obi-Wan spuse: 

— Ei bine, presupun că este capacitatea ei de a tăia aproape orice. 

Dexter radie. 

— Asta credeam şi eu, spuse el în timp ce împingea o altă farfurie de mâncare 
spre Qui-Gon. Dar apoi, într-o zi, am văzut un tânăr Jedi pe nume Obi-Wan Kenobi 
activându-şi sabia pe Ord Sigatt. Şi atunci am aflat adevărata putere a armei. 

Obi-Wan se mişcă pe scaunul său. 

— Mi-e teamă că nu înțeleg. 

— Tăierea oricărui lucru este doar funcţia tehnică a unei săbii, continuă 
Jettster. Dar adevărata sa putere se află în ochii privitorului. Vederea unei săbii 
poate inspira o mare teamă, dar poate inspira şi o mare speranţă. Totul depinde dacă 
îi consideri pe Jedi prieteni sau dușmani. Întinzând braţul drept, Jettster îşi puse 
mâna pe umărul lui Obi-Wan şi spuse: Cu o singură mişcare rapidă de sabie, ai dat 
speranţă tuturor celor care ți-au văzut lama. Cu excepţia băieţilor răi, adică. Sabia ta 
i-a îngenuncheat, şi asta fără a vărsa o picătură de sânge. 

— Ei bine, spuse Obi-Wan, am distrus blasterul unui paznic... 

— Ha! Dexter râse. Ai făcut-o, dar totuşi... gândeşte-te la asta, tânărul meu 
prieten. Multe arme pot ucide, dar numai sabia de lumină poate inspira asemenea 
speranţe sau frici extreme. Şi voi adăuga că voi fi veşnic bucuros că numai Jedii 
poartă săbii de lumină. 

Şi îşi ridică paharul în cinstea lui Qui-Gon şi Obi-Wan. 

În timp ce Jedii se pregăteau să părăsească Ord-Sigatt, Jettster merse cu ei 
până la transportorul care îi aştepta. Pe când se apropiau de hangar, Jettster îl trase 
pe Obi-Wan deoparte şi îi şopti: 

— Ascultă, fiule. Îți mulțumesc că nu ai spus nimănui că ţi-am spus despre 
blastere sau despre cargobotul dispărut. Mi-ai salvat reputația. 

Obi-Wan zâmbi. 

— Ai grijă de tine, Dexter, spuse el, întinzându-i mâna. 

— O strângere de mână nu va fi suficientă, fiule, spuse Dexter, apoi îl apucă şi 
îl ridică din picioare pentru a-l îmbrăţişa cu toate cele patru brațe. Pe data viitoare. 


INTERLUDIU 


Cu jurnalul lui Ben Kenobi deschis în fața lui, Luke Skywalker revăzu 
instrucțiunile pentru construirea săbiilor de lumină. Atelierul din pivnița lui Ben era 
echipat cu majoritatea uneltelor de care avea nevoie, dar va trebui să ia majoritatea 
pieselor electronice şi mecanice ale armei de la comercianţi, ceea ce însemna o 
călătorie într-unul dintre porturile spaţiale de pe Tatooine. Mos Espa era mai 
aproape de casa lui Ben, dar era, de asemenea, plin de spioni Imperiali, aşa că va 
trebui să meargă la Mos Eisley. Prinţesa Leia, Wookiecul Chewbacca, primul tovarăş 
al lui Han Solo, şi noul lor aliat Lando Calrissian, se aflau deja în Mos Eisley, 
încercând să obțină informaţii despre locul unde se afla Boba Fett. Luke se aştepta 
ca prietenii săi să sosească în curând şi să îl informeze, pentru ca apoi să se întoarcă 
cu ei la Mos Eisley. 

În ceea ce priveşte cristalul de focalizare al sabiei, acesta ar fi fost adevărata 
problemă. Pentru că nu avea la dispoziţie nicio bijuterie naturală, va trebui să 
construiască sau să cumpere un mic cuptor pentru a crea şi forma bijuteria, iar apoi 
va trebui să o taie şi să o lustruiască. Mai era şi problema instalării cristalului şi a 
acordării fotoarmonicii sabiei. Deşi instrucţiunile lui Ben erau scrise clar, se părea că 
întregul proces de construcție era o ştiinţă inexactă şi posibil periculoasă. Dacă Luke 
făcea chiar şi o mică eroare, sabia putea exploda în mâinile sale. 

Luke stătea la masa joasă şi rotundă din sufrageria lui Ben în timp ce pregătea 
o listă de componente pe care spera să le obţină în Mos Eisley. Ridicându-şi privirea, 
Luke îl văzu pe R2-D2 stând de cealaltă parte a mesei, privindu-l. În aceeaşi cameră, 
Ben îi povestise prima dată lui Luke despre faptul că tatăl său fusese Cavaler Jedi, 
fiind trădat şi ucis de Darth Vader, elevul lui Ben. Amintindu-şi de afirmaţia 
contradictorie a lui Vader în Oraşul Norilor, Luke îşi dori să ştie toată povestea. 

Ben îl descrisese pe tatăl lui Luke ca fiind un războinic viclean şi un bun 
prieten. Pe Dagobah, Maestrul Yoda comentase că Luke, ca şi tatăl său, avea multă 
furie în el. Vorbeau oare despre aceeaşi persoană? 

Luke voia să mai citească din jurnalul lui Ben, dar apoi auzi un speeder de 
teren apropiindu-se. Se uită pe fereastră pentru a confirma că speederul îi transporta 
pe Leia şi pe ceilalți. Puse rapid jurnalul lui Ben în cutia din lemn din pivniță, apoi îl 
instrui pe R2-D2 să stea de pază cât timp el se ducea la Mos Eisley. 

În timp ce părăsea casa lui Ben, se trezi întrebându-se absent: Oare cum era 
tatăl meu când l-a cunoscut Ben? 


Capitolul 2 


Qui-Gon ar fi trebuit deja să se întoarcă, gândi Obi-Wan Kenobi. Stătea pe 
puntea de comandă a strălucitoarei nave Regale Naboo, care aterizase la marginea 
portului spaţial Mos Espa, pe îndepărtata planetă Tatooine. Obi-Wan avea acum 
douăzeci şi cinci de ani şi, în cei doisprezece ani petrecuţi ca ucenic al lui Qui-Gon 
Jinn, ajunsese să cunoască bine excentricitățile Maestrului său. 

Deşi Qui-Gon era considerat un Cavaler Jedi foarte capabil, avea şi reputația 
de a ignora regulile şi de a-şi urma propriile instincte. Punea destul de des la îndoială 
autoritatea, inclusiv pe cea a Consiliul Jedi. Şi chiar declinase, cel puţin o dată, 
invitaţia de a se alătura Consiliului, deoarece refuza să fie legat de filozofiile lor. Avea 
maniere excelente, dar părea să prefere mâncarea care nu necesita ustensile. Avea o 
empatie aproape copleşitoare față de toate formele de viață, chiar dacă creatura 
respectivă se întâmpla să fie un monstru care încerca să îi ia capul. 

Dar Obi-Wan nu-l cunoscuse niciodată pe Qui-Gon să se comporte atât de 
irațional cum o făcuse în ultimele două zile. Privind prin fereastra punţii şi nevăzând 
niciun semn de Qui-Gon pe pustietățile deşertice din jur, gândi: De ce îi trebuie atât 
de mult timp? 

Qui-Gon şi Obi-Wan acționau ca gardieni pentru Regina Amidala de pe Naboo. 
Misiunea lor inițială fusese să înlăture de pe Naboo blocada ilegală a Federaţiei 
Neimoidiene a Comerţului, dar asta fusese înainte ca droizii Federaţiei Comerţului să 
le distrugă crucişătorul Republicii şi să încerce să-i ucidă. Sperând să o ducă pe 
Amidala pe Coruscant, unde ar fi putut protesta în mod oficial împotriva acțiunilor 
Federaţiei Comerțului, Jedii fugiseră de pe Naboo cu Regina şi anturajul ei, pe nava 
Regală, dar fuseseră atacați imediat de forțele Federaţiei. Dacă nu ar fi fost acțiunea 
rapidă a droidului astromec R2-D2, care reuşise să repare generatorul de scuturi 
avariat al navei în timp ce se afla sub focuri grele, nu ar fi supraviețuit niciodată 
evadării. Din nefericire, hiperpropulsorul T-14 al navei fusese avariat iremediabil, 
lăsându-i în imposibilitatea de a continua drumul spre Coruscant. 

Căutând un loc sigur de aterizare, Obi-Wan folosise navicomputerul navei 
pentru a localiza Tatooine, o lume deşertică, mică, izolată şi săracă. Aceste aspecte, 
împreună cu faptul că Tatooine era controlată de Hutti, făceau ca Federaţia 
Comerțului să nu fie prezentă pe acea lume. La scurt timp după ce aterizaseră, Qui- 
Gon şi Obi-Wan recunoscură amândoi că simţiseră o tulburare în Forță. Obi-Wan 
rămase cu nava în timp ce Qui-Gon condusese o mică echipă pentru a obţine un 
hiperpropulsor de schimb de la un distribuitor de piese din Mos Espa. După aceea, 
ocolul spre Tatooine luase o serie de întorsături şi mai ciudate. Evident, în Mos Espa 
era disponibil un singur hiperpropulsor T-14 în stare de funcționare, dar proprietarul 
acestuia - Watto, un Toydarian imun la trucurile mentale Jedi — refuzase să accepte 
creditele Republicii oferite de Qui-Gon. 

Dar Qui-Gon întâlnise şi un băiat de nouă ani, un sclav deţinut de Watto, care 
dorea să-i ajute pe Jedi. Spre uimirea lui Obi-Wan, Qui-Gon aprobase planul 
băiatului de a participa la o cursă de ataşe pentru a câştiga un premiu în bani, pe 
care apoi să îl doneze pentru achiziţionarea hiperpropulsorului. Se părea că şi mama 


băiatului — de asemenea, sclava lui Watto - aproba acest plan. 

Dar asta era doar o parte din poveste. În noaptea dinaintea cursei, Qui-Gon 
obținuse discret o mostră de sânge de la băiat şi îi transmisese lui Obi-Wan datele 
mostrei. Folosind un dispozitiv de analiză din navă, Obi-Wan confirmase că băiatul 
avea un număr de midiclorienii de peste 20.000 pe celulă, mai mare chiar decât cel 
al Maestrului Yoda. Obi-Wan se întrebase cum de era posibil aşa ceva. Putea băiatul 
să fie mai puternic în Forţă decât Yoda? Deşi înțelegea de ce l-ar fi găsit Qui-Gon 
interesant pe băiat, se întreba, de asemenea, dacă nu cumva băiatul devenise o 
diversiune pentru misiunea lor. 

La ce se putea gândi Qui-Gon? Chiar şi cu un astfel de număr de midiclorienii, 
băiatul era prea mare pentru a începe antrenamentul Jedi. Nu era ca şi cum ar fi 
putut face ceva în afară de eliberarea lui de sub stăpânirea Toydarianului. 

După cum decurseseră lucrurile, băiatul câştigase cursa şi propria libertate. 
După cursă, Qui-Gon se întorsese la navă şi livrase piesele necesare, dar apoi 
declarase că se întorcea la Mos Espa pentru nişte treburi neterminate şi îl instruise pe 
Obi-Wan să instaleze unitatea de hiperpropulsie. Ceea ce Obi-Wan şi făcuse. Nava 
era gata de plecare. Îl aşteptau doar pe Qui-Gon. 

Unde este? 

Tulburarea din Forţă era aproape tangibilă, ca şi cum un curent amenințător 
ar fi încărcat aerul. Obi-Wan se ridică de pe scaunul său de pe punte şi se uită la 
pilotul navei, Ric Olié, care îi ghidase cu atâta îndemânare prin blocada de pe Naboo. 
Oli€ părea relativ liniştit în timp ce-şi verifica consola de instrumente, ignorând 
complet tulburarea pe care o simțea Obi-Wan. 

Dintr-o dată, uşa din spatele lor alunecă şi se deschise. Obi-Wan se întoarse şi 
văzu un tânăr blond cu haine ponosite conducându-i pe Căpitanul Panaka, şeful 
securității Reginei, şi pe servitoarea Padme Naberrie pe punte. 

— Qui-Gon are probleme! spuse Panaka. 

Pentru că siguranța Reginei era prioritatea principală a misiunii, Obi-Wan se 
uită la Ric Oli€ şi spuse: 

— Decolează. 

În timp ce Olié pornea motoarele, Obi-Wan se strecură lângă pilot şi privi prin 
fereastră. Afară, la mică distanţă de navă, văzu două siluete angajate într-un duel cu 
săbii de lumină. Una dintre ele era Qui-Gon. Cealaltă era un umanoid îmbrăcat în 
negru care mânuia o sabie roşie. 

— Acolo, îi spuse Obi-Wan pilotului. Zboară cât mai jos! 

Nava se ridică de la sol şi zbură rapid spre poziţia lui Qui-Gon. Olie retrase 
trenul de aterizare, dar lăsă trapa din stânga deschisă şi rampa extinsă. Obi-Wan îşi 
tinu ochii pe duel. Lamele deveniseră o pată furioasă, mortală, în timp ce se izbeau 
iar şi iar una de cealaltă. Nu putea decât să-şi imagineze identitatea şi originea 
adversarului lui Qui-Gon, sau unde învățase creatura să lupte cu sabia, dar nu-l mai 
văzuse niciodată pe Qui-Gon angajat cu un adversar atât de mortal. 

Obi-Wan îl pierdu din vedere pe Qui-Gon în timp ce nava trecea pe deasupra 
dueliştilor, dar apoi Olie arătă spre un monitor şi spuse: 

— Este la bord! 

Monitorul afişa o vedere interioară a calei din față. Qui-Gon sărise pe rampă şi 
se rostogolise în nava care se ridica rapid. Obi-Wan alergă spre cala din față, cu 
băiatul pe urmele lui. Intrând în cală, îl găsiră pe R2-D2 lângă Qui-Gon, aflat în 


poziție culcată. 

— Eşti teafăr? strigă băiatul. 

— Aşa cred, răspunse Qui-Gon cu respiraţia tăiată, în timp ce se ridica în 
şezut. A fost o surpriză pe care n-o voi uita prea curând. 

Obi-Wan şi băiatul se ghemuiră lângă el. 

— Ce creatură a fost aia? întrebă Obi-Wan. 

— Nu sunt sigur, răspunse Qui-Gon, încă gâfâind, dar indiferent cine sau ce 
era, a fost instruit în artele Jedi. 

R2-D2 emise un bip îngrijorat, apoi Qui-Gon continuă: 

— Bănuiesc că se afla pe urmele Reginei. 

Băiatul făcu ochii mari de îngrijorare la acest lucru şi exclamă: 

— Şi noi ce vom face? 

Obi-Wan se uită la băiat. Noi? 

Qui-Gon suspină, apoi se întoarse cu fața spre Anakin şi spuse: 

— Noi vom avea răbdare. Apoi făcu un gest de la băiat către ucenicul său şi 
spuse: Anakin Skywalker, fă cunoştinţă cu Obi-Wan Kenobi. 

— Îmi face plăcere, spuse Anakin în timp ce dădea mâna cu Obi-Wan. Şi tu 
eşti Jedi, nu-i aşa? 

Obi-Wan zâmbi politicos şi aprobă din cap. Anakin zâmbi la rândul său. 

Arată atât de... obişnuit, gândi Obi-Wan. În ciuda faptului că Jedii erau 
antrenați de la o vârstă fragedă să ştie că atât ființele, cât şi lucrurile nu erau 
întotdeauna ceea ce păreau, Obi-Wan nu ar fi ghicit şi nu şi-ar fi imaginat niciodată 
că băiatul de lângă el ar putea fi mai puternic decât Maestrul Yoda. 

După ce o aduseră pe Regina Amidala pe Coruscant, Obi-Wan şi Qui-Gon îl 
duseră pe Anakin la Templul Jedi. Acolo, micul Maestru Jedi cu pielea verde, Yoda, 
Mace Windu şi ceilalți zece membri ai Consiliului Jedi fuseseră alarmați să audă 
povestea lui Qui-Gon despre duelul de pe Tatooine. Timp de o mie de ani, Ordinul 
Jedi crezuse că cel mai mortal duşman al lor, Sithul, dispăruse, dar după ce îl 
ascultară pe Qui-Gon, bănuiseră că Sithul reapăruse. Consiliul Jedi şi Obi-Wan 
fuseseră şi mai uimiți când Qui-Gon îşi afirmă convingerea că Anakin Skywalker 
fusese conceput de midiclorienii şi că el era Cel Ales, Jediul care va îndeplini o 
profeție străveche de a distruge Sithul şi a aduce echilibrul în Forţă. 

În ciuda faptului că cei mai mulţi Jedi erau aduşi în Ordin încă din copilărie, 
Consiliul fusese de acord cu reticență să testeze puterile lui Anakin. În timp ce 
testele erau în curs de desfăşurare, Obi-Wan şi Qui-Gon se retraseră pe un balcon al 
Templului. Soarele apunea deasupra Oraşului Galactic, iar pe cer era un trafic 
aerian intens. 

— Maestre, băiatul nu va absolvi testele Consiliului şi o ştii prea bine, spuse 
Obi-Wan. Este prea mare. 

— Anakin va deveni Jedi, ţi-o promit, răspunse Qui-Gon. 

— Nu sfida Consiliul, Maestre... N-o face iarăşi. 

— Voi face ceea ce trebuie, Obi-Wan. Există altă cale? 

— Maestre, dacă ai fi respectat eticheta, acum ai fi putut fi un membru al 
Consiliului. Meriţi să faci parte din Consiliu. De data asta, nu vor fi de acord cu tine. 

Qui-Gon îşi puse mâna pe umărul lui Obi-Wan şi spuse: 

— Mai ai încă multe de învățat, tinere Padawan. 

Obi-Wan privi zgârie-norii din jur. 


— Şi dacă băiatul decide că vrea să fie cu mama lui? 

— Asta va fi alegerea lui Anakin, spuse Qui-Gon. Totuşi, am făcut deja un pas 
pentru a o ajuta pe mama lui. Am aranjat ca un curier să meargă pe Tatooine şi să-i 
livreze o lentilă Tobal lui Shmi Skywalker. 

— O lentilă Tobal? spuse Obi-Wan. Vorbaşti despre cristalul folosit pentru a 
transforma căldura în lumină, ca cel care alimentează motoarele fotonice Renatta? 

Qui-Gon aprobă din cap. 

— Toydarianul care o deţine pe Shmi nu acceptă credite ale Republicii şi ar fi 
cel puţin suspicios dacă Shmi ar avea brusc o sumă mare de bani pentru a-şi 
cumpăra libertatea. Cu toate astea, cred că dacă Shmi ar dobândi un obiect precum 
o lentilă Tobal, ar putea recunoaşte valoarea acesteia ca monedă de schimb. 

Obi-Wan clătină din cap. 

— Poţi fi foarte derutant, Maestre. 

Qui-Gon ridică din umeri. 

— Aşa cum am spus, mai ai multe de învăţat. 

După ce testele fuseseră făcute, Obi-Wan şi Qui-Gon se alăturară lui Anakin în 
fața Consiliului. Aşa cum prevăzuse Obi-Wan, Consiliul îl considerase pe Anakin 
prea mare pentru a deveni Jedi. Yoda spuse că băiatul nu va fi antrenat. 

— El este Cel Ales, susținu Qui-Gon. Trebuie să vedeţi asta! 

Yoda îşi închise ochii mari şi înţelepţi şi îşi înclină capul mic pe spate. 

— Mmm. Înnegurat viitorul băiatului este. De copilăria lui mascat. 

Obi-Wan simți la ce se gândeau membrii Consiliului. Cu toții cred că Anakin 
este periculos. 

— Foarte bine. Atunci îl voi instrui eu, spuse Qui-Gon, calm, dar totuşi 
sfidător. Păşind lângă Anakin, îşi puse mâinile pe umerii băiatului şi declară: Îl iau 
pe Anakin Skywalker ca ucenicul meu Padawan. 

Indicându-l pe Obi-Wan, Yoda spuse: 

— Ucenic ai deja, Qui-Gon. Imposibil, să iei al doilea. 

— Codul o interzice, adăugă Mace Windu. 

— Obi-Wan este pregătit, spuse Qui-Gon. 

În faţa lui Yoda, Obi-Wan făcu un pas înainte pentru a sta alături de Qui-Gon 
şi declară: 

— Sunt gata să fiu examinat! 

— Asupra a ce înseamnă pregătit, sfatul nostru vom urma, spuse Yoda. 

— Obi-Wan este încăpățânat şi mai are încă multe de învățat despre Forța Vie, 
spuse Qui-Gon, dar este capabil. Puţine va mai învăța de la mine. 

Obi-Wan îl privi pe Qui-Gon. Mai întâi spune că mai am multe de învăţat, iar 
acum spune asta? 

— Decisă mai târziu, soarta tânărului Skywalker va fi, spuse Yoda. 

Mace Windu anunţă că Senatul va vota pentru un nou Cancelar Suprem şi că 
Regina Amidala plănuia să se întoarcă pe Naboo şi să facă presiuni asupra Federaţiei 
Comerțului pentru a pune capăt blocadei. Membrii Consiliului îi desemnară pe Qui- 
Gon şi Obi-Wan să o escorteze pe Amidala acasă şi îi permise lui Qui-Gon să-l ia pe 
Anakin cu el. 

În timp ce se pregăteau să se îmbarce pe nava Amidalei cu Anakin şi R2-D2, 
Obi-Wan se certă cu Qui-Gon. 

— Nu-i o lipsă de respect, Maestre. Este adevărul! 


— Poate din punctul tău de vedere, replică Qui-Gon. 

— Băiatul e periculos, spuse Obi-Wan. Referindu-se la Consiliul Jedi, adăugă: 
Toţi simt asta. De ce n-o simți şi tu? 

— Soarta lui este nesigură, dar el nu-i periculos. Consiliul va decide asupra 
viitorului lui Anakin şi asta ar trebui să fie suficient pentru tine. Acum, îmbarcarea! 

La scurt timp după ce ajunseseră pe Naboo, în timp ce Regina Amidala căuta 
ajutor militar din partea războinicilor Gungani indigeni de pe Naboo, Obi-Wan se 
consultă cu Qui-Gon la marginea unei păduri verzi. 

— Maestre, m-am comportat urât pe Coruscant şi mă ruşinez, spuse Obi-Wan. 
Nu am avut intenția să fiu lipsit de respect. Nu vreau să fiu o problemă în privința 
băiatului. Şi sunt recunoscător că tu crezi că sunt pregătit să fiu testat. 

— Ai fost onest cu mine şi onestitatea nu greşeşte niciodată, spuse Qui-Gon cu 
un zâmbet. Nu am minţit când am spus Consiliului că eşti pregătit. Eşti cu adevărat 
pregătit. Te-am învățat tot ce ştiam. Vei fi un mare Cavaler Jedi, tânărul meu 
Padawan. Voi fi mândru de tine. 

La Theed, capitala Naboo, Obi-Wan şi Qui-Gon fuseseră despărțiți de Anakin 
când luptaseră acelaşi războinic îmbrăcat în negru pe care îl întâlniseră pe Tatooine. 
Duşmanul misterios, a cărui față cu ochi galbeni purta tatuaje roşii cu negru, 
dezvălui rapid că sabia sa nu avea o singură lamă, ci două. Se învârtea şi îi lovea pe 
Jedi cu o ferocitate intensă, iar ei nu puteau face altceva decât să ţină pasul cu el. 

Duelul dură câteva minute brutale, ducându-i pe Jedi şi pe duşmanul lor 
mortal de la hangarul Theed până la imensul generator de energie al oraşului. În 
timp ce se deplasau printr-un hol de securitate, cei trei combatanți se treziră 
temporar despărțiți unul de celălalt de o serie de bariere de energie. Barierele se 
ridicaseră, permițându-i lui Qui-Gon să-şi ajungă din urmă adversarul la marginea 
nucleului practic insondabil al generatorului de energie, dar înainte ca Obi-Wan să 
ajungă lângă Maestrul său, bariera se reactivă pentru a-l opri din drumul său. 

Şi apoi creatura îşi înfipsese sabia în pieptul lui Qui-Gon. Obi-Wan strigase 
când văzuse cum trupul Maestrului său se prăbuşeşte la marginea nucleului. În 
momentul în care bariera de energie căzuse, Obi-Wan se repezise în față pentru a 
ataca. Inamicul era incredibil de rapid. Niciunul dintre antrenamentele lui Obi-Wan 
nu-l pregătise să facă față unui asemenea adversar. Se loveau şi se învârteau unul pe 
lângă celălalt fără încetare, mişcându-se înainte şi înapoi de-a lungul marginii 
nucleului. Deşi Obi-Wan nu era sigur că Maestrul său era mort, încercă să-şi 
îndepărteze adversarul de zona în care Qui-Gon zăcea nemişcat pe podea, cu sabia la 
mică distanță de vârful degetelor sale. Obi-Wan tăie mânerul armei adversarului său, 
dezactivând una dintre lame, dar personajul îmbrăcat în negru ținu strâns jumătatea 
încă funcţională a propriei săbii şi continuă lupta. 

Apoi, inamicul folosise Forța pentru a-l împinge pe Obi-Wan, lovindu-l cu un 
asemenea impact încât îşi scăpă sabia în timp ce se prăbuşea peste margine, în 
nucleu. Obi-Wan se întinse repede pentru a apuca o protuberanţă metalică chiar sub 
marginea superioară a platformei. Încă se mai agăța de treaptă când adversarul său 
lovi cu piciorul sabia lui Obi-Wan care sări peste margine. Obi-Wan privi neputincios 
cum sabia cădea pe lângă el şi plonja în adâncurile nucleului. 

Acum atârna, cu brațele încorsetate pentru a se ține. Deasupra lui, figura 
demonică tăia aerul cu sabia cu lama roşie, încercând să-l provoace pe Obi-Wan să 
facă o ultimă mişcare disperată. Şi apoi Obi-Wan îşi aminti de poziţia lui Qui-Gon şi 


de sabia de lângă el. Folosind Forța, invocă sabia lui Qui-Gon în acelaşi moment în 
care lovi cu piciorul în peretele cilindric al nucleului, lansându-se în sus. Obi-Wan 
prinse sabia lui Qui-Gon şi o activă în timp ce zbura peste adversarul său. Silueta 
întunecată se roti când Obi-Wan ateriză şi lovi cu sabia lui Qui-Gon, iar fața malefică 
şi tatuată a creaturii se contorsionă într-o expresie de surpriză. 

Apoi fu rândul personajului întunecat să cadă în groapă şi, în timp ce cădea, 
trupul său despicat se desprinse, ricoşă în pereţii nucleului şi dispăru. 

Obi-Wan alergă la Qui-Gon şi ridică cu grijă capul Maestrului său. 

— Prea târziu, tânărul meu Padawan, murmură Qui-Gon. 

— Nu! spuse Obi-Wan, propria-i voce fiind aproape un scâncet. 

— Obi-Wan, oftă Qui-Gon în timp ce ochii i se fixau pe fața ucenicului său, 
promite-mi că-l vei pregăti pe băiat. 

— Da, Maestre. 

Degetele lui Qui-Gon tremurară când se întinse să atingă obrazul lui Obi-Wan, 
apoi spuse: 

— El este Cel Ales, Obi-Wan. El va aduce echilibrul în Forţă. Pregăteşte-l cum 
se cuvine. 

Obi-Wan aprobă din cap. Maestrul său închise ochii şi muri în braţele lui. 

Obi-Wan ştia de mult timp că toate uceniciile, într-un fel sau altul, se terminau 
în cele din urmă. Ştia că Jedii nu erau nemuritori, că viața era imprevizibilă şi că 
moartea era inevitabilă. Îşi imaginase chiar şi posibilitatea ca el să trăiască mai mult 
decât Maestrul său mai în vârstă. Dar nimic din experiența sau din imaginația sa nu- 
l pregătise pentru ultima suflare a lui Qui-Gon, pentru a vedea cum viața 
puternicului om se sfârşea cu o finalitate atât de brutală. Obi-Wan îşi cobori capul. 
Se simțea uimit şi dezumflat şi nu ştia ce să facă în continuare. Timp de atâţia ani, îi 
urmase exemplul lui Qui-Gon, dar acum rămăsese fără Maestru - şi mult mai repede 
decât anticipase vreodată. Nu se simţise niciodată atât de singur, ca şi cum nu-şi 
pierduse doar cel mai apropiat prieten, ci şi scopul. Tot ceea ce putea face era să 
încerce să-l onoreze pe Jediul care îl antrenase. 

Apoi îşi aminti de promisiunea pe care i-o făcuse lui Qui-Gon. Obi-Wan îşi 
dădu seama că Maestrul său nu-l lăsase singur şi că avea un scop cu totul nou de 
îndeplinit. 

După ce se despărțţise de Jedi pe Naboo, Anakin Skywalker îşi folosi fără să 
vrea ascunzătoarea temporară - cabina de pilotaj a navei de luptă N-1 - nu numai 
pentru a ataca invadatorii Federaţiei Comerțului, ci şi pentru a le distruge nava de 
control a droizilor de pe orbita Naboo. Pierderea navei de control pusese rapid capăt 
bătăliei. 

Anakin i se alătură lui Obi-Wan chiar în momentul în care un transportor de 
pe Coruscant ajunsese la Theed. Fostul Senator Palpatine, care tocmai fusese ales 
Cancelar Suprem, îi conduse pe Yoda şi pe ceilalți membri ai Consiliului Jedi într-o 
procesiune de la transportorul aterizat. Oprindu-se în fața lui Obi-Wan şi Anakin, 
Palpatine spuse: 

— Îți suntem îndatorați pentru curajul tău, Obi-Wan Kenobi. Apoi Palpatine îşi 
cobori privirea spre Anakin şi adăugă: Şi ție, tinere Skywalker. Îţi vom urmări cariera 
cu mult interes. 

Îl bătu pe băiat pe umăr, apoi plecă să se consulte cu Regina Amidala. 

Mai târziu, în timp ce soarele apunea peste Theed, Obi-Wan se întâlni cu Yoda 


într-o cameră din palatul Reginei. Camera avea ferestre inalte care dădeau spre 
ceruri ce prezentau o gamă largă de nori indigo, ca nişte castele. Obi-Wan 
îngenunche pe podeaua ornamentată, în timp ce Yoda, ţinând în mână un baston 
scurt, se plimba înainte şi înapoi. 

— Să-ţi atribuie titlul de Cavaler Jedi, Consiliul a decis, spuse Yoda. Oprindu- 
se în fața lui Obi-Wan, continuă: Dar de acord cu luarea băiatului ca Padawan... eu 
nu sunt. 

— Qui-Gon a crezut în el, spuse Obi-Wan. 

Yoda suspină. 

— Cel Ales, băiatul poate fi. Cu toate astea, de un mare pericol în pregătirea 
lui, mă tem. 

— Maestre Yoda, i-am dat cuvântul meu lui Qui-Gon. Îl voi antrena pe Anakin. 

— Ohh! 

Yoda mârâi, apoi se întoarse şi îşi reluă plimbarea. 

— Fără aprobarea Consiliului, dacă trebuie. 

Întorcându-se cu faţa spre Obi-Wan, Yoda spuse: 

— Sfidarea lui Qui-Gon, în tine simt. Nevoia de asta, tu nu ai. Făcu o pauză, 
apoi adăugă: De acord cu tine, Consiliul este. Întorcându-se din nou cu fața la Obi- 
Wan, spuse: Ucenicul tău, Skywalker va fi. 


Un rug funerar fusese pregătit pentru Qui-Gon Jinn în Theed. Toţi membrii 
Consiliului Jedi fuseseră prezenți, precum şi Palpatine, Regina Amidala, alți 
demnitari de pe Naboo şi droidul R2-D2. Obi-Wan stătea alături de Anakin, care nu 
era conştient de recenta sa conversaţie cu Yoda. Anakin crezuse că Qui-Gon va avea 
grijă de el, iar Obi-Wan îşi dădu seama din expresia îndurerată a băiatului că el 
credea că viitorul său murise odată cu Qui-Gon. 

Ridicându-şi privirea spre Obi-Wan, Anakin întrebă: 

— Ce se va întâmpla cu mine? 

Obi-Wan nu-şi schimbase convingerea că băiatul era periculos, dar ştia, de 
asemenea, că Qui-Gon nu şi-ar fi irosit ultimele cuvinte pe ceva nesemnificativ. Dacă 
Qui-Gon crezuse că Anakin era Cel Ales, atunci Obi-Wan se simțea obligat să admită 
cel puțin acea posibilitate. Trebuia să aibă încredere că Qui-Gon avusese dreptate în 
privința lui Anakin, că băiatul putea fi antrenat, pentru că altfel... 

Obi-Wan îşi dădu brusc seama că nici măcar nu putea lua în considerare o 
alternativă. Nu-l voi dezamăgi pe Qui-Gon. 

— Consiliul mi-a acordat permisiunea să te antrenez, spuse Obi-Wan solemn. 
Vei studia cu mine şi vei deveni Cavaler Jedi, îți promit. 

Şi cu asta, soarta lui Anakin fusese pecetluită. 


Capitolul 3 


Obi-Wan fu surprins şi supărat când nu îl găsi pe Anakin în camera sa din 
Templul Jedi de pe Coruscant. 

Trebuia să-şi practice exerciţiile de meditaţie, gândi Obi-Wan. Unde ar putea fi? 

Trecuseră câteva săptămâni de când Obi-Wan îl luase pe Anakin ca Padawan 
al său. Deşi Anakin era în mare parte dornic să facă pe plac, natura sa impulsivă 
punea frecvent la încercare răbdarea lui Obi-Wan. Anakin fusese instruit în repetate 
rânduri să nu-şi părăsească camera fără a-l anunța mai întâi pe Obi-Wan de 
destinația sa, dar trei Maeştri îl găsiseră deja pe băiat rătăcind şi explorând diverse 
zone ale Templului. 

Sunt unele reguli pe care trebuie să le respecte, gândi Obi-Wan. De ce nu vrea să 
mă asculte? 

În afara camerei lui Anakin se întindea un coridor lung cu ferestre care dădeau 
spre oraşul planetă Coruscant. Obi-Wan străbătuse doar o mică distanță de coridor 
când zări două siluete dincolo de o uşă deschisă, stând pe un balcon exterior şi cu 
spatele spre el. Una dintre siluete era Anakin. Cealaltă era un umanoid de gen 
masculin, slab, cam de înălțimea lui Obi-Wan, care purta o mască bizară ce-i 
ascundea fața, cu ochelari de protecţie, şi o tunică prinsă cu centură peste braţe şi 
picioare, care nu lăsa nicio bucată de carne la vedere; la centura lui erau ataşate 
două săbii de lumină. 

În timp ce Obi-Wan se apropia de balcon, îl auzi pe Anakin punându-i un şir 
de întrebări, în timp ce silueta mascată stătea tăcută, privind stelele care se iveau 
deasupra vastului peisaj urban. 

— Şi tu eşti de pe Tatooine? îi spuse Anakin tovarăşului său care nu 
răspundea. Poţi să înţelegi Bazica? S-ar putea să nu-ți vină să crezi asta, dar nu cu 
mult timp în urmă, chiar am salvat viaţa unui Om al Nisipurilor! L-am găsit când mă 
aflam în Marea Dunelor. Era un pic mai mare decât tine. Poate e un prieten de-al 
tău? Ştii unde este Marea Dunelor? Sau poate că poporul tău are un alt nume pentru 
ea? Ai văzut vreodată...? 

Obi-Wan ieşi pe balcon şi spuse: 

— Bună seara. 

Atât Anakin cât şi umanoidul mascat se întoarseră cu fața la Obi-Wan. 

— Bună, Obi-Wan, adică, Maestre, spuse Anakin, apoi exclamă: Oh! Îmi pare 
rău că nu ţi-am spus unde mă aflu. Am vrut doar să-mi dezmorțesc picioarele, dar 
apoi m-am întâlnit cu... 

Anakin arătă spre silueta mascată de lângă el. Obi-Wan se înclină uşor şi 
spuse: 

— Eu sunt Obi-Wan Kenobi. 

Înainte ca silueta să răspundă, Anakin interveni: 

— Cred că este un Om al Nisipurilor de pe Tatooine! Arătând spre armele de la 
centura Tuskenului, Anakin adăugă: Dar este şi el un Jedi, ca şi noi. Doar că are 
două săbii. 

Într-adevăr, silueta tăcută de pe balcon era, după toate aparențele, un Tusken. 


Obi-Wan îşi putea vedea propria reflecţie în timp ce se uita în lentilele roşii ale 
ochelarilor de protecţie ai Jediului Tusken. 

— Te rog să ierți manierele impetuosului meu Padawan, spuse Obi-Wan. Îţi 
urăm bun venit în Ordinul Jedi, A'Sharad Hett. 

Silueta mascată se înclină la rândul ei. Anakin se uită la Obi-Wan şi spuse: 

— Îi ştii numele? 

Obi-Wan aprobă din cap. Fusese deja informat despre recenta misiune a lui Ki- 
Adi-Mundi, care fusese trimis pe Tatooine pentru a investiga un raport despre un Om 
al Nisipurilor care mânuia o sabie de lumină. Tuskenul era, de fapt, Sharad Hett, un 
Jedi cu un statut aproape legendar care - împreună cu ilustrele sale săbii — 
dispăruse în mod misterios cu puţin peste cincisprezece ani în urmă. Potrivit lui Ki- 
Adi-Mundi, prin voința Forței, Sharad Hett ajunsese pe Tatooine, adoptase obiceiurile 
Oamenilor Nisipurilor, trăise cu ei şi, în cele din urmă, devenise lider de trib. De 
asemenea, avusese un fiu, A'Sharad Hett, pe care îl antrenase în căile Jedi. 

În mod tragic, în timpul misiunii lui Ki-Adi-Mundi, Sharad Hett fusese rănit 
mortal de către vânătorul de recompense Aurra Sing. Ultima dorinţă a lui Sharad 
Hett fusese ca Ki-Adi-Mundi să îl ducă pe ASharad, în vârstă de 15 ani, înapoi la 
Templul Jedi pentru a-şi finaliza pregătirea. 

— Tatăl tău a fost un mare Jedi, ASharad Hett, spuse Obi-Wan. Pierderea ta 
este pierderea noastră. 

A'Sharad Hett îşi plecă capul în semn de respect. Prin masca respiratorie, 
răspunsul său ieşi ca o răguşeală joasă. 

— Mulţumesc, Maestre Kenobi. 

— Vorbeşte! spuse Anakin. Obi-Wan îl privi cu reproş pe Anakin, care adăugă 
repede: Îmi pare rău. Doar că... ei bine, până acum nu a scos niciun cuvânt. 

— Mă îndoiesc că l-ai lăsat să scoată un cuvânt, spuse Obi-Wan. Şi apropo de 
a rămâne tăcut, ar trebui să meditezi chiar acum, nu să-l deranjezi pe A'Sharad Hett. 

— Băiatul nu mă deranjează, mârâi ASharad pe un ton plat şi lipsit de viaţă. 
Este de pe Tatooine. Să-l aud vorbind despre lumea noastră... perspectiva lui... este 
interesant. 

Obi-Wan zâmbi la acest lucru. 

— Continuațţi, atunci, spuse el. Dar doar pentru încă zece minute. 

În timp ce Obi-Wan părăsea balconul, îl auzi pe Anakin vorbind din nou. 

— Deci, ai urmărit vreodată cursele de ataşe? Crezi sau nu, am câştigat Cursa 
Clasică Boonta Eve! Cred că nişte Tuskeni au tras în mine în timpul cursei, dar 
bănuiesc că nu erai tu, nu? Hei, ai văzut vreodată un dragon krayt...? 

Trecură mai bine de cincisprezece minute până când Anakin se întoarse în 
sfârşit în camera sa, unde îl găsi pe Obi-Wan aşezat pe un scaun, aşteptându-l. 

— Îmi pare rău că am întârziat, Maestre, zise Anakin, în timp ce uşa se 
închidea în urma lui. Îl cunoşti pe Maestrul lui ASharad Hett, Ki-Adi-Mundi? Ei 
bine, a venit să vorbească cu noi. Pleacă într-o misiune pe Malastare! Dar motivul 
pentru care am întârziat este că, atunci când Ki-Adi-Mundi a aflat că ştiu totul 
despre cursele de ataşe de pe Malastare, a ajuns să-mi pună o mulțime de întrebări 
despre Cursa Phoebos. Este cea mai mare cursă pe care o au pe Malastare şi... 

Obi-Wan rămase tăcut, dar îşi ridică uşor sprâncenele, aşteptând ca Anakin să 
termine. 

— ŞI... oricum, încheie Anakin, am vrut doar să ajut. 


— Sunt sigur că Ki-Adi-Mundi a apreciat asta, zise Obi-Wan. Sper, de 
asemenea, că ţi-ai găsit un nou prieten în ASharad Hett. Pare a fi un foarte bun 
ascultător. 

— Poţi să mai spui asta o dată. 

Obi-Wan tocmai era pe punctul de a-l mustra pe Padawanul său pentru că 
sărise peste exerciţiile de meditaţie, când observă că expresia lui Anakin se 
schimbase, apărându-i o anumită tristeţe în ochii lui. 

— Mă gândeam la A'Sharad Hett, spuse Anakin, purtând masca aceea şi având 
toată pielea acoperită... neputând niciodată să atingă lucruri cu degetele sau să 
simtă aerul pe față. De ce ar face cineva aşa ceva? 

— Tu ştii mai multe despre Tuskeni decât mine, spuse Obi-Wan, dar cred că 
este pur şi simplu tradiţia lor. 

— Dar acum e un Jedi. 

Obi-Wan ridică uşor din umeri şi spuse: 

— Atunci presupun că e alegerea lui. 

— Ei bine, ştiu că eu n-aş putea trăi aşa. 

— Nimeni nu-ţi cere să o faci, spuse Obi-Wan cu un zâmbet. Totuşi, continuă 
el, mai serios, îți cer să te ţii de exerciţiile de meditaţie. Sunt foarte importante. Şi 
atâta timp cât este datoria mea să te instruiesc, e datoria ta să înveţi de la mine. De 
acord? 

Urmă o clipă de tăcere stânjenitoare, apoi Anakin răspunse: 

— Da, Maestre. 

Obi-Wan nu era sigur, dar i se păru că detectează o urmă de resentiment în 
vocea lui Anakin. Nu se gândise că Anakin, din cauza experienţei sale de pe Tatooine, 
ar putea fi sensibil la a numi pe cineva Maestru2. Obi-Wan suspină, apoi spuse: 

— Te rog să nu crezi că-mi face plăcere să te admonestez, Padawan. Nu pot 
decât să-mi imaginez cum a fost pentru tine să creşti ca sclav, iar eu... 

— Ţi-e vreodată dor de mama ta? îl întrerupse Anakin. 

Întrebarea îl prinse pe Obi-Wan cu garda jos, dar îşi reveni repede şi răspunse: 

— Nu. Nu-mi lipseşte. Nu am cunoscut-o niciodată, nu cu adevărat. Eram încă 
un copil când am ajuns aici, la Templu. 

— Atunci putem face o înțelegere, spuse Anakin, iar Obi-Wan îşi dădu seama 
că băiatul încerca să nu-i tremure vocea. Nu-ţi va mai părea rău pentru mine pentru 
că am fost cândva un sclav, iar mie nu-mi va părea rău pentru tine pentru că nu-ţi 
lipseşte mama ta. 

Din nou, Obi-Wan nu fu sigur cum să răspundă, dar decise că nu era 
momentul să discute despre pericolele formării unor ataşamente personale care ar 
putea afecta judecata şi acţiunile unui Jedi. În schimb, se ridică de pe scaun şi 
spuse: 

— Mi-ai reamintit, Padawan, că avem multe de învăţat unul de la celălalt. 
Deocamdată, te rog să crezi că nu-mi pare rău pentru tine în legătură cu trecutul 
tău, sau pentru orice altceva. 

— Atunci ne-am înţeles, spuse Anakin, întinzându-i mâna lui Obi-Wan. 

Obi-Wan încă se îndoia de logica înțelegerii lui Anakin, dar zâmbi şi strânse 
mâna băiatului. 


2 Se face aluzie la faptul că Anakin a fost sclav. În limba engleză, Master poate însemna Maestre, dar 
şi Stăpâne. 


— Ora este târzie, spuse Obi-Wan. Poate că mâine îmi vei putea spune câteva 
poveşti despre cursele de ataşe. 

Înviorându-se imediat, Anakin spuse: 

— Poate că ar trebui să mergem şi noi pe Malastare! 

— Răbdare, Padawan, spuse Obi-Wan. Răbdare. 


Capitolul 4 


Reflectând asupra uceniciei sale cu Qui-Gon Jinn, Obi-Wan Kenobi ştia că nu 
fusese întotdeauna cel mai ascultător elev. De fapt, ocazional fusese chiar nesăbuit. 
Acum, la zece ani după ce Obi-Wan începuse să-l antreneze pe Anakin Skywalker, îl 
aprecia şi mai mult pe Qui-Gon ca profesor. Pe cât de încăpățânat şi independent 
fusese Qui-Gon în ceea ce priveşte Codul Jedi, fusese şi răbdător şi generos, două 
atribute care îi lipseau din ce în ce mai mult lui Obi-Wan. 

Uneori, părea dificil să îl înveţe ceva pe Anakin. Împlinise de curând douăzeci 
de ani şi, în ciuda antrenamentului lui Obi-Wan, Anakin încă se lăsa cuprins de 
emoții — în special de frică şi de furie. Cea mai mică laudă îl putea face să radieze de 
mândrie, în timp ce cea mai mică critică îl făcea să fie irascibil şi să aibă 
resentimente. Obi-Wan fusese şi mai îngrijorat atunci când Anakin îi mărturisise că 
avusese coşmaruri cu mama lui murind pe Tatooine. 

Dacă Anakin ar fi început antrenamentul când încă era mic, gândise Obi-Wan de 
mai multe ori. Nu ajuta nici faptul că fiecare Jedi din Templu era conştient de 
afirmația lui Qui-Gon că Anakin era Cel Ales, despre care se vorbea în profeție. Acest 
lucru îl făcuse pe Anakin să fie în centrul atenţiei mai mult decât orice alt Padawan 
din istoria recentă. Deşi Anakin nu pretinsese niciodată că ar fi Cel Ales, ajutase şi 
mai puţin faptul că părea să se bucure de atenția pe care o primea din cauza 
asocierii sale cu profeția. Încă de la Bătălia de pe Naboo, chiar şi Cancelarul Suprem 
Palpatine manifesta un interes puternic față de băiat. 

Inițial, Obi-Wan considerase că antrenarea lui Anakin era datoria sa față de 
Qui-Gon. Cu toate astea, în decursul timpului şi a numeroaselor misiuni, Obi-Wan 
ajunsese să-l considere pe Anakin mai mult decât responsabilitatea sa personală. 
Anakin - oricât de imposibil părea -— deveni prietenul lui. După o misiune pe Ansion, 
Obi-Wan şi Anakin tocmai se întorseseră pe Coruscant când Consiliul Jedi le 
ordonase să se îndrepte spre o clădire de apartamente de înaltă securitate a 
Senatului. Acolo, trebuiau să se întâlnească cu o Senatoare care supraviețuise recent 
unei tentative de asasinat care se soldase cu moartea altor şase persoane. Misiunea 
lor era să servească drept gărzi pentru a proteja Senatorul respectiv. 

În timp ce un lift îi ducea pe cei doi Jedi la etajele superioare ale zgârie-norilor, 
Obi-Wan observă că ucenicul său înalt se agita nervos. 

— Pari cam agitat, Anakin, spuse Obi-Wan. 

— Câtuşi de puţin, spuse Anakin în timp ce-şi netezea roba lungă de Jedi. 

Neîncrezător, Obi-Wan spuse: 

— Nu te-am mai văzut atât de agitat, de când am căzut împreună în cuibul de 
gundarki. 

Anakin o luă în glumă. 

— Tu ai căzut în coşmarul acela, Maestre, iar eu te-am salvat. Nu mai ţii 
minte? 

— Oh... da, răspunse Obi-Wan, apoi chicoti în fața amintirii. 

Anakin râse şi el, dar Obi-Wan simți că anxietatea ucenicului său creştea pe 
măsură ce urcau în zgârie-nori. 


— Transpiri, observă Obi-Wan. Inspiră adânc. Relaxează-te. 

— N-am mai văzut-o de zece ani. 

Obi-Wan zâmbi şi clătină din cap. Senatoarea pe care fuseseră instruiți să o 
protejeze era Padme Amidala, fosta Regină a Naboo. Amidala fusese adolescentă când 
fusese aleasă Regină şi era cu doar câţiva ani mai în vârstă decât Anakin. Obi-Wan 
era conştient că Anakin păstrase un fel de pasiune pentru Amidala în ultimul 
deceniu şi nu se putu abţține să nu se amuze văzându-şi ucenicul atât de agitat. 

Când uşile liftului se deschiseră, fură întâmpinați de vechiul lor prieten Jar Jar 
Binks, un Gungan slab pe care îl cunoscuseră chiar înainte de Bătălia de pe Naboo. 
Pentru că Obi-Wan purta acum barbă şi Anakin crescuse considerabil în înălțime, 
Jar Jar nu îi recunoscu pe Jedi la început, dar apoi îşi fixă privirea în ochii lui Obi- 
Wan şi spuse: 

— Obi? Obi! Obi! Eusa atât de fericit că vede tusa! Wahoooo! 

— Şi eu mă bucur să te văd, Jar Jar. 

Jar Jar se întoarse şi strigă: 

— Senator Padme! Uite! Uite! Eisa Jedi au sosit! 

Obi-Wan şi Anakin îl urmară pe Jar Jar într-un apartament luxos, unde fură 
întâmpinați de Padme şi de două dintre ajutoarele ei. 

— Este o plăcere să vă revăd, lady, spuse Obi-Wan în timp ce îi strângea mâna 
lui Padme. 

— Din păcate a trecut prea mult timp, Maestre Kenobi, răspunse Padme. Apoi 
îşi ridică privirea spre tânărul înalt de lângă Obi-Wan. Annie? spuse ea cu o 
încântare evidentă. Chiar aşa să fie? Doamne, ce înalt te-ai făcut! 

— Şi tu..., spuse Anakin cu sfială, apoi se grăbi să adauge: Vreau să spun că 
te-ai făcut mai frumoasă. 

Obi-Wan se uită la ucenicul său stângaci, a cărui privire era fixată fără 
speranţă în ochii lui Padme. 

— Vreau să spun... pentru un Senator, continuă Anakin. 

Padme râse. 

— Annie, pentru mine tu vei rămâne mereu băieţelul pe care l-am cunoscut pe 
Tatooine. 

Când grupul începu să discute despre recentul atentat la viața lui Padme, 
Anakin nu fu prea cooperant. Deşi el şi Obi-Wan fuseseră instruiți doar să o 
protejeze pe Padme, el promisese deschis că îi va găsi pe asasinii care încercaseră să 
o ucidă. Când Anakin puse la îndoială logica directivelor Consiliului Jedi de a o 
veghea pe Padme, Obi-Wan fu nevoit să-l certe pe ucenicul său în fața grupului, ceea 
ce îl făcu pe Anakin să se strâmbe. 

Nu gândeşte ca un Jedi, gândi Obi-Wan cu părere de rău. Îşi lasă emoţiile să 
interfereze cu misiunea noastră. Obi-Wan se întrebă dacă nu cumva Consiliul Jedi 
făcuse o greşeală când îi însărcinase pe el şi pe Anakin să o protejeze pe Padme, dar 
nu fusese în întregime decizia Consiliului. Fusese ideea Cancelarului Palpatine. 

În ultimele luni, numeroase lumi foste membre ale Republicii se aliaseră cu 
mişcarea Separatistă. Separatiştii erau conduşi de un fost Jedi, carismaticul Conte 
Dooku. Acesta explicase că Senatul Galactic era corupt iremediabil şi promisese un 
nou guvern unificat pentru întreaga galaxie. Deoarece mulți Senatori din lumile 
rămase în Republică bănuiau că vor fi în curând vulnerabili în fața Separatiştilor, 
aprobară crearea unei armate care să apere Republica. Motivul pentru care Padme 


Amidala călătorise pe Coruscant era acela de a vota împotriva Legii privind crearea 
armatei, deoarece ştia că formarea unei armate va duce aproape sigur la război civil. 

R2-D2 rămăsese cu Padme încă de la Bătălia de pe Naboo, iar droidul astromec 
o însoțise pe Coruscant. După cum se dovediră a fi evenimentele, prezenţa lui R2-D2 
în apartamentul lui Padme fusese foarte norocoasă, deoarece în timp ce Obi-Wan şi 
Anakin argumentau în legătură cu ordinele lor şi cu cea mai bună cale de a o proteja 
pe Padme, R2-D2 fusese cel care îi alertase că apartamentul fusese infiltrat. 

Un asasin misterios eliberase o pereche de artropode mici şi mortale în 
dormitorul lui Padme. Folosindu-şi sabia, Anakin ucisese rapid creaturile, iar apoi 
atât el cât şi Obi-Wan fugiră în noapte pentru a-l urmări pe asasin. 

Jedii se despărțiseră, iar Anakin îşi scăpase sabia în timpul urmăririi 
ameţitoare şi periculoase care îi purtă prin mai multe niveluri ale Oraşului Galactic. 
Obi-Wan reuşise să recupereze arma ucenicului său şi îl ajunse din urmă pe Anakin 
în fața unui club de jocuri de noroc numit Outlander. 

— A intrat aici, Maestre, zise Anakin, arătând spre uşa mare, puternic 
luminată. 

— Răbdare, spuse Obi-Wan. Foloseşte Forţa, Anakin. Gândeşte. 

— Îmi cer iertare, Maestre. 

— A intrat acolo ca să se ascundă, nu ca să fugă. 

— Da, Maestre. 

Obi-Wan ridică sabia lui Anakin şi spuse: 

— Data viitoare încearcă să n-o mai pierzi. 

— Îmi cer iertare, Maestre. 

— Arma asta este viaţa ta. 

Anakin luă arma şi spuse: 

— Da, Maestre. 

În timp ce Anakin îl urma în club, Obi-Wan murmură: 

— Oare de ce cred că tu vei fi cauza morții mele? 

— Nu mai vorbi aşa, Maestre. Eşti persoana cea mai apropiată de un tată 
pentru mine. Te iubesc şi nu vreau să-ţi provoc durere. 

Cuvintele lui Anakin nu îl făcură pe Obi-Wan să empatizeze. Fără să-şi 
întrerupă pasul prin clubul aglomerat, spuse: 

— Atunci de ce nu mă asculți? 

— O să te ascult, rosti imediat Anakin. O să mă străduiesc. Promit! 

Se opriră să cerceteze mulțimea. Clienţii vorbeau şi beau, jucau jocuri de noroc 
şi holojocuri. 

— Îl vezi? întrebă Obi-Wan. 

— Cred că-i vorba despre o femelă. 

— Atunci, fii de două ori mai atent, pufni Obi-Wan. 

— Mai cred că-i o metamorfă. 

Obi-Wan indică din bărbie spre mulțimea din faţa lor. 

— Du-te şi găseşte-o. 

— Unde te duci, Maestre? 

— Să-mi iau ceva de băut, răspunse Obi-Wan. 

Lăsându-l pe Anakin, se apropie de bar şi îi făcu semn barmanului. O clipă 
mai târziu, acesta aşeză un pahar mic plin cu un lichid albastru luminescent în fața 
lui Obi-Wan, care spuse: 


— Mulţumesc. 

Un tânăr umanoid, un Balosar cu antene flexibile care se prelungeau din părul 
său coafat şi murdar, se apropie de Obi-Wan şi bâigui rapid: 

— Cumperi nişte bețe-de-moarte? 

Pentru orice persoană respectabilă, Balosarul ar fi fost o pacoste. Pentru Obi- 
Wan, era doar o mică distragere a atenţiei, dar cu greu una binevenită. Obi-Wan nu 
voia să-l pună în pericol pe Balosar permițându-i să rămână alături de el şi nici să-l 
încurajeze să-şi vândă marfa în altă parte. Îşi păstră privirea în față, dar făcu un gest 
uşor cu mâna dreaptă în timp ce răspundea: 

— Nu vrei să-mi vinzi bețe-de-moarte. 

Balosarul nu fu conştient că Obi-Wan îi manipula mintea. Păru uşor confuz, 
apoi gânditor în timp ce răspundea: 

— Nu vreau să-ți vând bețe-de-moarte. 

— Vrei să te duci acasă şi să-ți regândeşti viața. 

— Vreau să mă duc acasă şi să-mi regândesc viața. 

Balosarul se îndepărtă de bar, lăsându-și în urmă băutura neterminată. În 
timp ce se îndepărta, ochii lui Obi-Wan trecură peste clienţii din fața lui şi îşi lăsă 
spatele descoperit. Făcuse asta în mod deliberat. 

Las-o să creadă că nu o pot vedea venind. 

În ciuda zgomotului, a mulțimii, a luminilor, a amestecului ciudat de mirosuri 
din aer şi a oricărei alte distracţii, Obi-Wan simți pericolul care se apropia de el din 
spate. Îşi scoase sabia şi activă lama în timp ce se rotea, spintecând cu precizie 
brațul drept al asasinei înainte ca aceasta să aibă măcar şansa de a trage cu 
blasterul. Antebraţul ei, care încă ţinea arma, căzu pe podea în timp ce ea striga şi 
cădea pe spate pe masa de joc. 

Anakin veni rapid lângă Obi-Wan şi îşi îndreptă privirea spre clienții uimiți. 

— Uşurel, spuse el. Sunt probleme oficiale! Vedeţi-vă de băuturile voastre. 

Asasinul purta o cască cu vizieră şi un costum de culoare violet închis, cu o 
armură flexibilă. Părea a fi o femeie umană. Anakin deschise o uşă din spate care 
ducea spre o alee, iar Obi-Wan o trase prin uşă şi o scoase afară. Anakin aruncă o 
privire în sus şi în jos pe alee în timp ce Obi-Wan cobora uşor corpul femeii pe 
pământul dur. 

— Ştii pe cine încercai să omori? întrebă Obi-Wan. 

Femeia gemu, apoi spuse: 

— Senatoarea de Naboo. 

— Cine te-a angajat? 

— A fost o slujbă ca oarecare alta. 

Anakin se aplecă şi spuse pe un ton blând şi liniştitor: 

— Cine te-a angajat? Spune-ne. Dar când femeia nu răspunse imediat, fața lui 
Anakin se contorsionă de furie şi mârâi: Spune-ne acum! 

— A fost un vânător de recompense pe nume..., spuse ea. 

Înainte să poată termina, un proiectil mic, asemănător unei săgeți, i se înfipse 
brusc în gât. Obi-Wan şi Anakin îşi întoarseră capetele ca să privească în sus, în 
direcția traiectoriei proiectilului. Văzură o siluetă blindată, un bărbat purtând un 
pachet propulsor, lansându-se în sus de un acoperiş îndepărtat, înainte să dispară 
pe cerul nopții. 

Vânătorul de recompense? 


Obi-Wan îşi întoarse privirea spre femeia pe care o ţinea în brațe şi văzu că 
Anakin avusese dreptate: nu era umană. Era o metamorfă, o Clawdite care-şi 
schimba forma. Faţa ei reveni la starea de relaxare, dezvăluind trăsături oarecum 
noduroase, cu cicatrici mari. 

— Wee shahnit... sleemo, oftă ea. 

Ochii ei mari, cu pleoape grele, se închiseră şi muri în braţele lui Obi-Wan. 

Obi-Wan scoase proiectilul din gâtul ei şi îl întinse pentru ca şi Anakin să-l 
poată examina. Era o piesă urâtă, un vârf de ac cu aripioare de stabilizare pentru 
lovituri de la distanță şi cu dinţi de cramponat pentru a se ancora în ţintă. 

— Săgeată cu toxine, spuse Obi-Wan. 

Se uită înapoi spre acoperişul îndepărtat care servise drept rampă de lansare 
pentru ucigaşul Clawditei şi gândi: Ne-ar fi putut împuşca şi pe noi — dacă ar fi vrut. 

Obi-Wan se întoarse spre Anakin şi spuse: 

— Ultimele ei cuvinte... Le-ai înțeles? 

— A vorbit în Huttă, spuse Anakin. A spus: Vânător de recompense ticălos. 

Obi-Wan nu avea nicio idee despre identitatea vânătorului de recompense în 
armură, dar nu puse la îndoială faptul că omul era foarte, foarte periculos. 

Nu fu surprins când Consiliul Jedi îl însărcinase să dea de urma vânătorului 
de recompense şi să-i identifice angajatorii. Cu toate astea, decizia lor de a-l pune pe 
Anakin să o escorteze pe Senatoarea Amidala înapoi pe lumea ei natală, pentru 
propria ei siguranță, îi provocă o oarecare îngrijorare. Ar fi fost prima misiune a lui 
Anakin fără Maestrul său şi, în ciuda tuturor abilităților sale, era, de asemenea, 
arogant, iar Obi-Wan nu credea că era pregătit. 

Dar Consiliul fusese încrezător în decizia luată, iar Obi-Wan îi escortă personal 
pe Anakin, Padme şi R2-D2 până la portul spaţial de pe Coruscant şi la cargobotul 
care îi aştepta şi care îi ducea pe Naboo. 

Obi-Wan îşi începu investigația încercând să identifice săgeata toxică pe care o 
scosese din gâtul Clawditei. După ce droizii de analiză din Arhivele Jedi nu reuşiră să 
ofere nicio informație utilă despre săgeată, îşi dădu seama că trebuia să consulte un 
alt fel de expert. Obi-Wan păstrase legătura cu Dexter Jettster de-a lungul anilor şi 
fu norocos că nu trebuise să meargă prea departe pentru a-l găsi pe Besaliskul care 
călătorise mult prin galaxie. Dexter era în prezent proprietarul şi bucătarul-şef al 
Restaurantului lui Dex din CoCo Town, un cartier comercial de la nivelurile 
superioare ale Oraşului Galactic Coruscant. Dexter îl întâmpină pe vechiul său 
prieten cu o îmbrăţțişare puternică. După ce se aşezară într-un separeu de restaurant 
care dădea spre o stradă aglomerată, Obi-Wan puse săgeata pe masa din fața lui 
Dexter. 

— la te uită! exclamă Dexter în timp ce lua săgeata. N-am mai văzut aşa ceva 
de când eram miner pe Subterrel, dincolo de Inelul Exterior. 

— Ştii de unde provine? 

— Frumuseţea asta aparţine clonatorilor. Este o săgeată-sabie de pe Kamino. 

Obi-Wan fusese întotdeauna uimit de puterea de observaţie a lui Dexter, 
precum şi de memoria sa ascuţită. 

— Mă-ntreb de ce n-a apărut în arhivele serviciilor noastre de analiză, spuse el. 

Trecându-şi degetele groase de-a lungul aripioarelor stabilizatoare ale săgeții, 
Dexter spuse: 

— Crestăturile astea mici şi ciudate de pe muchii îi trădează originea. Droizii 


voştri de analiză se focalizează doar asupra simbolurilor. Aş fi crezut că Jedii au mai 
mult respect pentru diferența dintre cunoaştere şi... Dexter chicoti înainte să 
termine: ...înțelepciune. 

Obi-Wan zâmbi şi răspunse: 

— Ei bine, dacă droizii ar putea gândi, noi n-am mai exista, nu-i aşa? Luând 
înapoi săgeata de la Dexter, continuă: Kamino... nu-mi sună familiar. Face parte din 
Republică? 

— Nu, e dincolo de Inelul Exterior. Cam la doisprezece parseci dincolo de 
Labirintul Rishi, spre sud. Ar trebui să fie uşor de găsit, chiar şi pentru droizii voştri 
arhivari. 

Dar Dexter se înşelase în privința faptului că Kamino era uşor de găsit. După 
ce Obi-Wan plecă de la restaurant, se întoarse la Arhivele Jedi şi constată rapid că 
nu existau deloc înregistrări despre Kamino. Cu toate astea, când examină hărțile 
holografice stelare pentru a găsi locația descrisă de Dexter, detectă o sursă de 
gravitație aparent invizibilă acolo unde ar fi trebuit să fie un sistem solar. 

Dar sistemele solare nu dispar pur şi simplu. Ce s-a întâmplat cu el? 

Obi-Wan decise să se consulte cu Yoda. Îl găsi predând unei clase de tineri 
inițiați Jedi. Învățţau cum să folosească Forţa, testându-şi abilităţile în curs de 
dezvoltare cu săbii împotriva unor telecomenzi plutitoare. După ce Obi-Wan îi explică 
lui Yoda dilema sa cu privire la sistemul solar şi planeta lipsă, Yoda îl încurajă să 
afişeze harta stelară holografică pe un cititor de hărți pentru ca să o vadă întreaga 
clasă. Obi-Wan aşeză mică bilă argintie pe cititorul de hărți, iar o vedere 
tridimensională a sute de stele umplu zona centrală a sălii. Indică apoi locaţia 
aproximativă a sistemului solar lipsă. 

— Hmm. spuse Yoda. Interesant foarte. Conturul gravitațional rămâne. Steaua 
şi planetele au dispărut. Cu fața spre elevii săi, întrebă: Aşa ceva cum se poate? 
Hmm? 

Unul dintre elevii lui Yoda, un băieţel, fu cel care răspunse. 

— Maestre? Cineva le-a şters din memoria arhivei. 

Obi-Wan zâmbi. Băiatul ajunsese la cea mai logică soluție, dar era una pe care 
Obi-Wan nici măcar nu o luase în considerare. Numai un Jedi ar fi putut şterge 
memoria. Cine ar fi făcut aşa ceva? Şi de ce? 

Obi-Wan folosi o navă de luptă Delta-7 pentru a călători în sistemul solar 
dispărut, unde găsi planeta acvatică Kamino. Aterizase pe o platformă stropită de 
ploaie, în apropierea centrului administrativ al oraşului Tipoca, un grup de structuri 
enorme, ca nişte domuri, care erau înălțate pe piloni masivi deasupra mării în 
continuă furtună. 

Kaminoanii erau amfibieni cu gât lung. Obi-Wan fu surprins când i se spuse că 
Primul Ministru al Kamino, Lama Su, se aşteptase la sosirea unui Jedi. Fu condus la 
Lama Su, care îi dezvălui că, în urmă cu zece ani, Maestrul Jedi Sifo-Dyas îi 
însărcinase pe Kaminoani să producă, să antreneze şi să echipeze o armată de clone 
pentru Republică. Potrivit lui Lama Su, Kaminoanii aşteptau de atunci ca Jedii să 
preia comanda lui Sifo-Dyas. 

Obi-Wan găsi acea informaţie derutantă. Îşi amintea că Sifo-Dyas fusese ucis 
cu aproape un deceniu în urmă şi nu-şi putea imagina de ce acesta — sau orice alt 
Jedi - ar fi făcut un astfel de aranjament cu Kaminoanii. Chiar dacă Sifo-Dyas ar fi 
anticipat ameninţarea mişcării Separatiste, cu siguranță nu avea resursele necesare 


pentru a finanța o armată de clone! Dar Obi-Wan simţi şi că era mai bine să joace în 
continuare jocul şi se prefăcu că sosise într-adevăr pe Kamino pentru a inspecta 
clonele. În timp ce Lama Su îl ghida pe Obi-Wan într-un tur al vastei instalaţii de 
clonare pe mai multe niveluri, Obi-Wan văzu mii de clone. Toate păreau a fi bărbați 
identici, cu părul negru, în diferite stadii de creştere până la vârsta de 20 de ani. 
Lama Su îi explică faptul că accelerarea creşterii le permitea clonelor să se 
maturizeze mai repede, în timp ce modificările genetice le făceau mai puţin 
independente decât gazda originală, omul care servise drept model pentru clone. 

— Cine a fost acesta? întrebă Obi-Wan. 

— Un vânător de recompense pe nume Jango Fett, răspunse Lama Su. 

Crezând că se apropia de omul care trăsese săgeata pe Coruscant, Obi-Wan 
întrebă cu dezinvoltură: 

— Unde este vânătorul acela de recompense? 

— Locuieşte aici dar este liber să plece şi să vină după cum doreşte. 

Obi-Wan acceptă cu lejeritate oferta de a-l întâlni pe Jango Fett. Deşi ştia că 
era foarte probabil ca Fett să fie acelaşi vânător de recompense care se afla în spatele 
tentativelor de asasinat de pe Coruscant, nu credea că va avea nevoie de întăriri. 


La câteva zile standard după prima sa întâlnire cu Jango Fett şi la mulţi ani- 
lumină distanță de Kamino, Obi-Wan se trezi suspendat în aer, prins într-un câmp 
de forță dintr-o fabrică de droizi de pe planeta Geonosis. 

Acum ar fi un moment bun să vină nişte întăriri! gândi el. 

Pe Kamino, Obi-Wan îl întâlnise pe Jango Fett, precum şi pe fiul acestuia, o 
clonă nemodificată de zece ani, pe nume Boba. Obi-Wan stabilise rapid că Fett era 
într-adevăr vânătorul de recompense în armură pe care îl văzuse pe Coruscant, dar 
nu putu să-l oprească să scape de pe planetă. Din fericire, fixase o baliză de urmărire 
pe nava lui Fett, un interceptor Kuat Systems din clasa Firespray, care îi permisese 
să urmărească nava până pe Geonosis. 

Fiind o planetă roşie, stâncoasă, înconjurată de asteroizi, Geonosis era locuită 
de Geonosienii semi-insectoizi. Obi-Wan se infiltră pe furiş într-un stup Geonosian 
impunător pentru a-l descoperi pe liderul Separatist, Contele Dooku, angajat într-o 
întâlnire secretă cu oficiali din diferite lumi. 

Aflase că Federaţia Neimoidiană a Comerţului se afla în spatele tentativelor de 
asasinare a Padme Amidala şi că breslele comerciale şi Alianța Corporativă îşi 
angajaseră armatele în favoarea lui Dooku. De asemenea, aflase că Federaţia va 
primi în curând o mare armată de droizi de la o fabrică Geonosiană. Reugşise chiar să 
efectueze o transmisie cu majoritatea acestor informații către Anakin, care — din 
motive necunoscute de Obi-Wan - părăsise Naboo şi plecase pe Tatooine. 

Dar apoi Obi-Wan fusese atacat şi capturat de droizi. 

Acum, suspendat într-un câmp de forță, cu legături energetice înfăşurate în 
jurul încheieturilor şi gleznelor, Obi-Wan se întrebă dacă Anakin reuşise să 
redirecționeze transmisia către Consiliul Jedi. În timp ce atârna în aerul din camera 
stupului, tot ce putea face era să aştepte. Nu ştia că, în câteva ore, Jedii vor sosi cu 
trupele de clone de pe Kamino, şi va începe Războiul Clonelor. 


INTERLUDIU 


Ben Kenobi îi spusese lui Luke Skywalker că servise alături de tatăl lui Luke, 
Anakin, în timpul Războiului Clonelor, aşa că atunci când Luke găsise în sfârşit o 
însemnare despre Războiul Clonelor în jurnalul lui Ben, deveni atât de entuziasmat 
încât aproape că uită de cuptorul pe care îl instalase în coliba lui Ben. Folosea 
cuptorul pentru a crea piatra prețioasă pentru noua sa sabie şi chiar nu putea să 
grăbească procesul, aşa că citise din jurnalul lui Ben în timp ce aştepta să ajungă 
cuptorul la temperatura maximă. 

Cunoştinţele lui Luke despre Războiul Clonelor erau relativ limitate. 
Majoritatea faptelor proveneau din casete de date vechi, dar numai cele care fuseseră 
autorizate de Imperiu. Cu toate astea, ştia că Cavalerii Jedi conduseseră în numele 
Republicii armate de clone împotriva Confederaţiei Sistemelor Independente. În cele 
din urmă, Confederaţia pierduse, Jedii fuseseră acuzați că încercaseră să preia 
conducerea Republicii, iar apoi, liderul Republicii, Palpatine, fusese proclamat 
Împărat. Potrivit lui Ben, Darth Vader fusese cel care ajutase Imperiul să-i vâneze şi 
să-i distrugă pe Jedi. 

După ce verifică cuptorul, Luke îşi întoarse atenţia asupra jurnalului şi a 
însemnării pe care o găsise şi începu să citească din nou. Ben făcuse o însemnare 
care indica faptul că era veche de aproape douăzeci de ani. 

Oficial, Războiul Clonelor a început odată cu Bătălia de pe Geonosis, deoarece 
Cavalerii Jedi au folosit acolo, pentru prima dată, trupele de clone care fuseseră 
însărcinate să lupte în numele Republicii împotriva droizilor Separatişti. Deşi 
Separatiştii au fost înfrânți pe Geonosis, aceştia s-au regrupat rapid sub numele de 
Confederaţia Sistemelor Independente. Galaxia a intrat într-un război civil care a durat 
mai mult de trei ani teribili. 

Eu şi colegii mei Jedi am fost recrutaţi ca Generali pentru Marea Armată a 
Republicii. La fel ca şi lumile Republicii, şi Jedii au fost în curând divizați, deoarece unii 
au refuzat să lupte şi au abandonat Ordinul Jedi. 

Neoficial, Războiul Clonelor a început cu cel puțin zece ani înainte de Bătălia de 
pe Geonosis, când —- mi-am dat seama în cele din urmă -— Lorzii Sith au început să ia 
măsuri pentru a se asigura că Republica va avea într-o zi motive să aibă nevoie de o 
armată. Lorzii Sith au pus la cale fiecare aspect al Războiului Clonelor, controlând atât 
Republica, cât şi Confederaţia şi punându-le una împotriva celeilalte, totul în efortul de 
a anihila Republica şi Ordinul Jedi şi de a revendica cucerirea galactică. 

Dacă vorbele mele sună ca nişte deliruri ale unui pustnic paranoic şi nebun, 
gândiţi-vă la faptul că Lordul Sith Darth Vader îl serveşte pe Împărat, iar Jedi sunt 
aproape dispăruți. 

Luke fu dezamăgit că adnotarea se încheia aici. În timp ce punea cartea 
deoparte şi verifica din nou cuptorul, se întrebă de ce nu scrisese Ben mai mult 
despre Războiul Clonelor. Nu se gândi deloc că Ben şi-ar fi dorit uneori să nu-şi mai 
amintească de acel coşmar. 


Capitolul 5 


— Se apropie! strigă Cody, Comandantul clonă. 

Generalul Jedi Obi-Wan Kenobi auzea deja crescendoul mortal al rachetelor 
care se apropiau. Divizia sa din Marea Armată a Republicii, tocmai câştigase teren 
într-un parc public din piața unui oraş. Se aflau pe Farquar III, o planetă care se 
aliase recent cu Confederaţia Sistemelor Independente. 

Capul cu cască al lui Cody se întoarse pentru a vedea semnalul lui Obi-Wan: 
mâna dreaptă întinsă, două degete îndreptate spre cer, urmate de o tăietură rapidă 
în direcția din care erau trase rachetele. Cody îşi roti privirea în sus, spre soldații 
clone blindaţi care erau poziționați pe acoperişul larg al clădirii din spatele lui şi al 
lui Kenobi. Ţinându-şi puşca blaster în mâna dreaptă, Cody făcu semn cu stânga 
unității antirachetă să-şi îndrepte tunurile laser spre rachetele care se apropiau, apoi 
dirijă o a doua unitate să ţintească şi să tragă asupra atacatorilor lor. 

Prima unitate calculă viteza şi apropierea rachetelor în timp ce îşi ridica 
tunurile. Cea de-a doua unitate făcu acelaşi lucru în timp ce primea un semnal de la 
două nave de transport ale Republicii pentru a localiza poziţia inamicului lor. 

Rachetele care se apropiau - şapte în total — intrară în raza vizuală. Ambele 
unități antirachetă ale lui Kenobi traseră asupra țintelor lor. O clipă mai târziu avură 
loc cinci explozii simultane deasupra capului. Prima unitate ratase două rachete. 

Obi-Wan se aruncă la adăpost în spatele statuii unui poet de care nu auzise 
niciodată şi îşi puse mâinile înmănuşate peste urechi. Una dintre rachetele inamice 
dobori a doua unitate antirachetă a lui Obi-Wan, în timp ce cealaltă lovi o clădire de 
apartamente adiacentă. Fragmente de rachete, de beton armat şi de armură de clonă 
trecură prin fața poziției lui Obi-Wan. Descoperindu-şi urechile şi sărind în picioare, 
Jediul auzi o undă de explozii îndepărtate şi speră că a doua unitate, acum decedată, 
îşi atinsese ţinta. Întorcându-se spre Cody, strigă: 

— Stare! 

— Au marcat şi au distrus! strigă Cody înapoi, dar înainte ca Obi-Wan să poată 
da următoarea comandă, o echipă de droizi de luptă ieşi de pe o alee şi se îndreptă 
spre parc. 

Obi-Wan îşi activă sabia, iar droizii deschiseră focul, lansând o ploaie de 
fulgere de energie purpurie în piaţa oraşului, unde aterizase unitatea lor cu mai 
puţin de trei minute în urmă. Obiectivul Republicii era să distrugă o fabrică de droizi 
finanțată de Federația Comerțului. Din păcate, Confederaţia anticipase cumva 
sosirea armatei Republicii. Şi mai rău, în timpul coborârii lor pe Farquar III, Obi-Wan 
se despărțise atât de Anakin, cât şi de Generalul Jedi T'Teknulp, care conducea 
întăririle lor. 

Obi-Wan sări departe de statuie, se rostogoli pe o parcelă de moloz şi reveni în 
picioare pentru a-şi învârti sabia în direcția proiectilelor energetice lansate. Lama lui 
nu mai era decât o pată în timp ce lovea proiectilele înapoi în droizii care se 
apropiau, tăindu-i cu propria lor salvă. Dar o altă echipă de droizi era aproape, 
mărşăluind înainte dinspre aceeaşi alee. 

Obi-Wan se întrebă, nu pentru prima dată, unde erau Anakin şi T'Teknulp?! 


— Domnule! strigă Cody din spate, zdruncinând atenţia lui Obi-Wan înapoi la 
ultima trupă de droizi de luptă, chiar în momentul în care aceştia deschiseră focul. 

Din nou, lama lui Obi-Wan mătură şi lovi fulgerele de energie, trimițându-le 
înapoi spre droizi. Încă mai lovea fulgerele când şase droizi mari, asemănători unor 
roți, ieşiră de pe alee şi se învârtiră spre poziția lui Obi-Wan. Droideka! 

Săltând peste moloz şi peste rămăşiţele droizilor de luptă căzuți, droideka se 
învârtiră pentru a se aranja în formație circulară pe sol, apoi se transformară rapid, 
activându-şi scuturile deflectoare sferice în timp ce îşi desfăşurau brațele cu tunuri 
blaster cu două ţevi şi îşi înfigeau ghearele celor trei picioare în stradă. 

Droideka deschiseră focul în piață. Ştiind că nici sabia sa, nici proiectilele 
blaster nu vor penetra scuturile droizilor, Obi-Wan se îndreptă spre proiectilele care 
se apropiau, lovindu-le astfel încât acestea să explodeze în pământ în perimetrul 
droizilor. Trupele de clone urmară exemplul Generalului lor, îndreptându-şi puştile 
blaster DC-15 spre zonele de teren din jurul şi dintre droideka. 

Trupele de clone menținură focul, lovind solul în timp ce fulgerele laser 
purpurii treceau pe lângă ele sau se loveau de armurile lor, iar pe acoperişul din 
spatele lor, unitatea antirachetă supraviețuitoare îşi reîncărca tunurile şi aştepta 
ordinul Generalului lor. Obi-Wan spera să dezintegreze pământul de sub droizi şi să-i 
trimită să se prăbuşească sub nivelul străzii. Peste vuietul blasterelor, îşi îndreptă 
brațul spre echipa antirachetă şi strigă Foc! Răspunzând cu o eficacitate perfectă, 
echipa antirachetă trase cu tunurile. Patru rachete căzură între droideka, detonând 
la impact, dar în loc să facă o gaură largă în pământ, explozia trimise pur şi simplu 
ferrocretă în aer şi îi îndepărtă pe droizii protejați unul de celălalt. Lansaţi de pe 
picioare, dar menținuțţi în siguranţă în scuturile lor sferice, droizii ricoşară în zidurile 
clădirilor din jur ca nişte mingi de jucărie care săreau, doar pentru a se rostogoli 
înapoi pe suprafaţa pârjolită şi zdrobită a străzii şi a-şi relua cercul mortal. 

Droideka începură iar să tragă. 

Nu a mers bine! 

Doi soldaţi clonă fură loviți şi căzură de o parte şi de alta a lui Obi-Wan. 
Întrebându-se ce se întâmplase cu Anakin şi cu întăririle lor, Obi-Wan îşi smulse 
comunicatorul de la centură în timp ce se ascundea în spatele unui pilon lat de la 
poarta de intrare în parc. Folosi numele de cod stabilite pentru misiune în timp ce 
vorbea în comunicator: 

— K-6 către T-8! K-6 către T-8! 

— Aici T-8! răspunse o voce ciudat de jovială şi de subțire, scârțâită, de pe 
comunicator. Era Generalul T'Teknulp, un Jedi Chadra-Fan, care părea întotdeauna 
fericit, indiferent de circumstanţe. Salutări sălbatice! continuă T'Teknulp: Ne vedem 
în mai puțin de cinci minute! T-8 terminat! 

Obi-Wan îşi închise comunicatorul. Salutări sălbatice însemna că divizia lui 
T'Teknulp întâlnise forțe inamice pe orbita planetară, dar Obi-Wan nu-şi putea face 
prea multe griji în privința asta. T'Teknulp avusese de-a face cu mai mult de câteva 
saluturi sălbatice în ultimele săptămâni şi nu fusese rănit nici măcar o dată. Dacă 
T'Teknulp spunea că va fi la poziția lui Obi-Wan în mai puţin de cinci minute, aşa 
cum indicase prin comunicator, atunci avea încredere că va ajunge în cinci minute. 
Ceea ce îl îngrijora pe Obi-Wan era faptul că se îndoia că propria sa divizie ar putea 
supraviețui chiar şi pentru încă un minut. Apoi ridică privirea şi îl văzu pe Anakin. 

Anakin stătea în picioare în trapa deschisă a unei nave de luptă a Republicii 


care venea jos şi rapid dinspre sud. Fumul ieşea din stabilizatorul stâng al navei de 
luptă. Nava lui a fost lovită! O altă rachetă inamică apăru brusc pe cer, zburând 
rapid dinspre cartierul de afaceri al oraşului. Obi-Wan făcu ochii mari când racheta 
lovi partea laterală a navei de luptă a lui Anakin. 

— Anakin! 

Nava de luptă explodă, dar Anakin deja sărise departe de ea. În timp ce nava 
de luptă spulberată cobora în spirală, Obi-Wan îşi ținu ochii pe ucenicul său, 
urmărind silueta lui Anakin în timp ce se rotea prin aer, îşi activa propria sabie şi 
ateriza în picioare pe acoperişul unei clădiri care se învecina cu un teatru. Nava de 
luptă căzu într-o parte şi se prăbuşi pe o fântână cu apă, omorându-l instantaneu pe 
pilotul clonă. La o fracțiune de secundă după prăbuşire, nava de luptă explodă din 
nou, iar puterea exploziei aproape că îl făcu pe Obi-Wan să cadă din picioare. 

Droideka loviră încă doi soldați clonă. Obi-Wan tocmai îşi plănuia următoarea 
mişcare când îl văzu pe Anakin alergând şi sărind de la punctul său de aterizare pe 
acoperişul teatrului vecin. O marchiză octogonală imensă, cu o lățime de opt metri, 
era fixată pe peretele exterior al teatrului, deasupra intrării principale, care dădea 
spre droideka. În timp ce Anakin sărea peste marginea acoperişului cu sabia întinsă, 
Obi-Wan - care se lupta din nou cu salvele lansate de droideka - îşi dădu seama că 
Anakin se îndrepta spre suporturile structurale ale marchizei. 

Încă trei soldaţi clonă căzură la pământ. 

Obi-Wan se mişcă repede. Fugind de pe poziția sa, alergă repede, ţâşnind 
înainte şi înapoi prin parc, atrăgând focul droizilor. Cu sabia întinsă, continuă să 
lovească proiectilele energetice în timp ce alerga, dar acum, singura lui intenție era 
să ţină droizii ocupați şi să le distragă atenţia de la acţiunea lui Anakin din afara 
teatrului. Anakin aterizase pe pervazul unei ferestre. Îşi ținea sabia în mâna dreaptă, 
iar Obi-Wan se bucură de faptul că ucenicul său se adaptase atât de bine la proteza 
care îi înlocuise braţul pe care îl pierduse în lupta cu Contele Dooku pe Geonosis. 

Echilibrându-se pe cornişă, Anakin îşi trecu lama prin două dintre ancorele 
groase de plastoid ale marchizei. Se auzi un sunet urât de crăpătură, în timp ce 
marchiza uriaşă se înclină. Anakin sări repede spre o altă cornişă şi repetă acțiunea 
lovind alte ancore. Marchiza începu să cadă pe strada de dedesubt. 

Droideka încă trăgeau în Obi-Wan când totul se prăbuşi peste ei. Deşi 
scuturile deflectoare ale droizilor erau invulnerabile la armele energetice, nu puteau 
respinge forța zdrobitoare a marchizei grele. Cei şase droizi fură zdrobiţi. În 
momentul impactului, trupele de clone încetară să mai tragă. Cu excepţia zgomotului 
şuierat al focurilor care ardeau printre resturile din piaţa oraşului, zona era tăcută. 

Anakin cobori pe o parte a teatrului şi ateriză deasupra marchizei căzute chiar 
în momentul în care Obi-Wan ajunse lângă el. Amândoi îşi dezactivaseră săbiile. 

Revenindu-i respirația, Obi-Wan spuse: 

— Bravo, Padawan. 

Anakin făcu un gest spre marchiza de sub ei şi spuse: 

— Aş spune că a fost o performanţă zdrobitoare. 

În ciuda tuturor distrugerilor şi măcelului, Obi-Wan nu se putu abţine să nu 
zâmbească. Dar flutură un deget în semn de reproş simulat şi spuse: 

— Puncte în minus pentru jocul de cuvinte. 

Anakin scană zona şi spuse: 

— Unde e T'Teknulp? Era chiar în spatele navei mele de luptă. 


— A avut un salut sălbatic, dar e pe drum. Văzându-l pe Comandantul Cody 
apropiindu-se, Obi-Wan spuse: Cody, informează-l pe Generalul T'Teknulp că nu mai 
trebuie să se grăbească din cauza noastră. 

Cody îşi scoase casca. Până acum, Obi-Wan era atât de familiarizat cu Cody, 
încât nu mai ținu cont de faptul că trăsăturile clonei erau identice cu cele ale lui 
Jango Fett. 

— Îmi pare rău, domnule, răspunse Cody. Tocmai am primit veşti de la flotă. 
Generalul T'Teknulp şi divizia sa nu au reuşit să scape. 

Obi-Wan rămase uimit. Îşi cobori privirea spre pământ, apoi privi spre Anakin, 
care era la fel de uimit de raportul lui Cody. Anakin clătină din cap şi spuse: 

— El... T'Teknulp... era chiar în spatele meu. 

Ochii lui Cody trecură de la Anakin înapoi la Obi-Wan, apoi spuse: 

— Ordine, domnule? 

Obi-Wan se gândi la toți Jedii care muriseră deja de la Bătălia de pe Geonosis. 
Spera să nu mai dureze mult până când el şi Anakin îi vor găsi pe Contele Dooku şi 
pe Generalul Grievous, care păreau mereu cu trei paşi înaintea Jedilor. 

— Să ne mişcăm, răspunse Obi-Wan cu încrâncenare. Avem o fabrică de droizi 
de aruncat în aer. 

În timpul Războiului Clonelor, Obi-Wan observase că Anakin devenea mai 
concentrat ca Jedi. Unul dintre motivele schimbării comportamentului lui Anakin 
fusese faptul că nu mai suferea de coşmaruri legate de moartea mamei sale. Cu toate 
astea, motivul pentru acest lucru fusese unul tragic. Chiar înainte de Bătălia de pe 
Geonosis, coşmarurile lui Anakin îl determinară să nu respecte ordinele şi să se ducă 
împreună cu Padme Amidala de pe Naboo pe Tatooine. Pe planeta de nisip, Anakin 
află că mama sa fusese eliberată de stăpânul ei Toydarian cu câțiva ani înainte şi că 
se căsătorise cu un fermier de umiditate pe nume Cliegg Lars. Fermierul şi familia sa 
îl informară pe Anakin că Shmi fusese răpită de violenții şi nomazii bandiți Tuskeni. 

Anakin nu reuşise să-şi salveze mama, dar îi recuperase cadavrul din tabăra 
Tuskenilor şi o îngropase la ferma familiei Lars. Când părăsise Tatooine, îl luase pe 
C-3PO, droidul de protocol pe care îl construise în copilărie. 

Deşi Obi-Wan nu-şi cunoscuse niciodată cu adevărat propria familie, simpatiza 
cu pierderea lui Anakin. Şi, pe măsură ce puterile lui Anakin deveneau mai mari, 
Obi-Wan începu să creadă că Padawanul său ar fi putut fi transformat în bine de 
acea tragedie. 


INTERLUDIU 


Citind jurnalul lui Ben Kenobi, Luke Skywalker găsi o altă însemnare care 
menționa Războiul Clonelor. Acesta îi menţiona, de asemenea, pe Anakin Skywalker 
şi pe Darth Vader. Ben scrisese acea însemnare după una mai scurtă despre 
Războiul Clonelor. 

Cu două zile în urmă, într-una dintre plimbările mele, am dat peste coaja 
răsucită şi ofilită a unei plante scunde din deşert care crescuse la umbra unei 
formațiuni stâncoase prăfuite. Ieri, am trecut din nou pe lângă aceeaşi plantă şi am 
observat că avea mici petale albe, pătate cu gri închis. În această dimineaţă, am fost 
surprins să constat că întreaga plantă dispăruse. Chiar dacă ştiam că probabil o 
mâncase o creatură, am simţit un sentiment de pierdere care m-a surprins. Şi m-am 
gândit la Asajj Ventress. 

Am scris deja instrucţiuni pentru construirea unei săbii de lumină. Acum, mă 
simt obligat să scriu ceva şi despre duşmanii care le folosesc. 

Din câte îmi amintesc din cărțile de istorie, Ordinul Sith a folosit săbii timp de cel 
puțin patru mii de ani. Mult timp s-a crezut că au dispărut, până acum 16 ani, când eu 
şi Maestrul meu ne-am duelat cu un Zabrak Iridonian care folosea o sabie cu două 
lame. Acel Sith l-a ucis pe Maestrul meu, iar eu l-am ucis în luptă. 

Zece ani mai târziu, eu şi ucenicul meu Anakin Skywalker ne-am duelat cu 
Contele Dooku în bătălia de pe Geonosis. Lider al mişcării Separatiste, Dooku era un 
fost Maestru Jedi care — ne-am dat seama prea târziu — trecuse de partea întunecată. 
Acest lucru a fost foarte nefericit, nu numai pentru că Dooku fusese un Jedi respectat, 
dar şi pentru că era un Maestru spadasin. Dooku a scăpat în bătălia de pe Geonosis, 
dar nu înainte de a mă informa că un Lord Sith manipula Senatul Galactic. Trei ani 
devastatori mai târziu — după ce Anakin l-a învins pe Dooku pe orbita Coruscantului — 
aveam să aflu că spunea adevărul. Lordul Sith era Cancelarul Suprem Palpatine. 

La scurt timp după Bătălia de pe Geonosis, Anakin şi cu mine am avut prima 
noastră întâlnire cu Asajj Ventress. Era o umanoidă, fără păr şi cu pielea palidă, care 
mânuia simultan două săbii. Aceste săbii puteau fi, de asemenea, unite la mânere 
pentru a crea o armă cu două lame. Înainte de a ataca, mi-a spus că a ieşit din mizerie 
şi suferință, doar pentru a descoperi că Jedii pe care îi venerase cândva nu erau decât 
nişte proşti slabi şi rătăciți. A adăugat că era de acord cu Contele Dooku, că galaxia 
avea nevoie de o epurare împotriva Jedilor. 

Asajj Ventress a scăpat în acea zi, dar nu înainte de a ucide un Jedi şi de a-i 
mutila ucenicul. Era evident, după tehnica ei, că fusese antrenată de Dooku. Pe 
parcursul Războiului Clonelor, Anakin şi cu mine ne-am confruntat cu Ventress pe alte 
lumi. Dar, în ciuda furiei şi a înclinațiilor sale criminale, am simţit întotdeauna ceva în. 
ea care o deosebea de Lorzii Sith: o teamă ascunsă. În principal, era teama de a fi 
singură. Şi am simţit că exista ceva bun în ea, o parte care nu fusese coruptă de 
Dooku. În timp ce Lorzii Sith erau indiscutabil răi, Ventress era pur şi simplu o sclavă a 
părții întunecate. 

Nu era singura. Generalul Grievous - un alt discipol al lui Dooku în lupta cu 
sabia — era la comanda armatelor de droizi ale Confederaţiei. Grievous era un cyborg 


care ucisese mai mulți Jedi şi le luase săbiile ca trofee. Era capabil să mânuiască 
patru săbii laser simultan. În general, era un tip foarte neplăcut. L-am învins pe 
Utapau. 

Şi apoi a început Epurarea. Am aflat curând că am fost printre puținii Jedi care 
au supraviețuit şi că Palpatine îşi luase un nou ucenic: fostul meu elev, devenit Darth 
Vader. Şi din cauza lui Darth Vader, Anakin a dispărut şi el. 

În cele din urmă, am aflat câteva detalii despre istoria lui Ventress. S-a născut 
pe Rattatak, o lume din Inelul Exterior, atât de îndepărtată încât era necunoscută 
Republicii. Era încă un copil când părinții ei au fost ucişi de unul dintre numeroşii 
războinici locali. După ce un Jedi pe nume ky Narec a rămas blocat pe Rattatak, a 
găsit-o pe Ventress orfană şi şi-a dat seama că era sensibilă la Forţă. Narec a 
antrenat-o pe Ventress ca ucenică a sa şi se pare că a antrenat-o relativ bine, deoarece 
împreună au învins mulți criminali. În mod tragic, un grup de războinici l-au ucis pe 
Narec şi, în loc să onoreze căile Jedi, Ventress a căutat să se răzbune. Şi încă o dată, a 
fost singură. Este de mirare că a dezvoltat o ură supremă faţă de Ordinul Jedi care l-a 
abandonat pe Maestrul ei? 

Privind retrospectiv, Vader şi Ventress aveau unele caracteristici similare. 
Amândoi ştiau de pierderea celor dragi şi aveau motive să nu aibă încredere în 
Republică şi în Ordinul Jedi. Dar când, în cele din urmă, l-am găsit pe Vader, nu am 
simtit nimic altceva decât răutate pură la el. Pentru că, spre deosebire de Ventress, 
Vader nu era o victimă a unor circumstanțe nefericite. Da, avusese luptele şi defectele 
sale, dar nu era o fiinţă slabă care se temea de abandon. Era un om puternic, căruia i 
se oferiseră oportunități de a se perfecționa, dar el nu făcuse decât să tânjească după 
mai multă putere şi şi-a ales propria cale, trădându-i pe Jedi şi devenind un Sith. A 
fost cel mai mare eşec al meu. Duelul meu cu Vader a fost îngrozitor în sălbăticia sa. În 
cele din urmă, a fost mai hotărât să mă omoare decât să se apere şi a fost orb de furie 
când l-am doborât. L-am lăsat mutilat şi în flăcări pe malul unui râu de lavă. Să-i fi 
aplicat o lovitură mortală ar fi fost un lucru milostiv, dar nu am avut milă pentru Vader. 

Pentru că sunt un Jedi, nu un ucigaş cu sânge rece, tot ce am putut face a fost 
să-l las pe Vader să-şi urmeze soarta. Dacă l-aş fi ucis atunci şi acolo, cred că aş fi 
făcut un pas pe aceeaşi cale întunecată căreia i-a fost atât de imposibil să îi reziste. 
Dar, lăsându-l să moară, mă tem că am eşuat din nou, pentru că am aflat curând că 
Vader a supraviețuit cumva. La fel ca şi răposatul General Grievous, acum este în mare 
parte o maşină, o construcție malefică de pistoane şi angrenaje, plastoid şi cabluri, 
rămăşiţele sale muritoare fiind alimentate de partea întunecată. Galaxia nu va 
cunoaşte niciodată pacea până când Darth Vader şi Împăratul nu-şi vor da ultima 
suflare. 

Îmi este greu să văd ce ne rezervă viitorul. Din fericire, am misiunea mea şi 
studiile mele continue despre Forță care mă ajută să fiu atent la prezent, precum şi la 
rigorile zilnice ale supraviețuirii pe Tatooine. Orice ar aduce ziua de mâine, trebuie să 
fiu pregătit pentru ea. 

În momentul în care Luke ajunse la sfârşitul notării, îşi dădu seama că îşi 
ținuse respirația mai bine de un minut. Expirând încet, se întoarse la început, 
scanând textul pentru a vedea dacă nu cumva îi scăpase ceva. Nu auzise niciodată 
de Asajj Ventress, de Contele Dooku, de un Zabrak Iridonian sau de vreuna dintre 
bătăliile pe care le menţionase Ben. Dar abia dacă procesase aceste dezvăluiri — Luke 
era frustrat că Ben nu scrisese mai mult despre Anakin şi Vader. 


Reciti cu voce tare cele două rânduri care îi atrăseseră atenția în mod special: 
.„„Palpatine îşi luase un nou ucenic: fostul meu elev, devenit Darth Vader. Şi din 
cauza lui Darth Vader, Anakin a dispărut şi el. 

Cuvintele sunau goale în gura lui. Deşi Ben nu scrisese în atâtea cuvinte că 
Darth Vader îl omorâse pe Anakin, asta fusese ceea ce îi spusese că se întâmplase. 
Se întrebă cât de atent îşi alesese Ben cuvintele când scrisese că dispăruse Anakin. 

Şi apoi citi din nou despre cum Ben - sau mai degrabă Obi-Wan - îl lăsase pe 
Vader să moară. 

Luke nu-şi făcea iluzii că Darth Vader era un ucigaş. De asemenea, Vader îi 
torturase atât pe Prinţesa Leia, cât şi pe Han Solo în diferite ocazii. În Oraşul Norilor, 
Vader îl mutilase pe Luke înainte să-l invite să se alăture părții întunecate şi să-l 
ajute să îl răstoarne pe Împărat. Dar, în ciuda tuturor lucrurilor oribile pe care le 
făcuse Vader şi în ciuda faptului că Ben nu avusese nicio milă pentru el, Luke fu 
surprins că simţea altceva decât oroare sau furie la gândul Lordului Întunecat Sith 
în armură. 

Îmi pare rău pentru el. 

În timp ce durerea fantomă îi afecta încheietura mâinii drepte, Luke se întrebă 
ce anume se întâmplase cu atâţia ani în urmă, pe o lume neidentificată, pe malul 
râului de lavă. 

— S-a terminat, Anakin! strigă Obi-Wan de pe panta superioară a malului 
râului de lavă de pe planeta vulcanică Mustafar. Eu sunt la înălțime! 

Anakin se afla într-adevăr sub poziţia lui Obi-Wan, în vârful a ceea ce mai 
rămăsese dintr-o platformă minieră plutitoare care aluneca deasupra lavei. Privindu-l 
pe Obi-Wan, Anakin mârâi: 

— Îmi subestimezi puterea. 

Obi-Wan scăpase de pe Utapau când propriile trupe de clone -— care ascultară 
de Ordinul Secret 66 al lui Palpatine — deschiseseră focul asupra lui. Părăsind Utapau 
în nava de luptă a Generalului Grievous, urmase un semnal codificat pentru a găsi 
un refugiu temporar pe Tantive IV, nava consulară deţinută de Bail Organa, 
Senatorul de Alderaan, care era un aliat al Jedilor. Tantive IV îl găzduia şi pe Yoda, 
care scăpase de un asasinat similar comis de clone pe planeta natală a Wookieelor, 
Kashyyk. Organa îi dusese pe Obi-Wan şi Yoda înapoi pe Coruscant, unde găsiseră 
Templul Jedi în ruine, iar toţi Jedi rezidenți — chiar şi cei mai tineri inițiați — zăceau 
morți. 

Şi apoi văzuseră o înregistrare care arăta că Anakin era responsabil pentru 
măcel. De asemenea, descoperiseră că Palpatine era un Lord Sith şi că îl înrolase pe 
Anakin în partea întunecată, iar pe noul său ucenic îl botezase Darth Vader. 

Obi-Wan se dusese la Padme pentru a o avertiza în legătură cu Anakin, iar 
apoi se ascunsese în nava ei atunci când aceasta plecase în căutarea lui. Aterizaseră 
pe Mustafar, unde Anakin tocmai îi măcelărise pe liderii Confederaţiei. Când Anakin 
îl văzu pe Obi-Wan, se înfurie pe Padme şi îi acuză pe amândoi că ar fi conspirat 
pentru a-l ucide. Încercase să o stranguleze pe Padme, iar apoi începuse lupta cu 
Obi-Wan. Duelul lung şi epuizant îi purtase departe de pista de aterizare unde 
aterizase nava lui Padme. Acum, bătălia se apropia de sfârşit. 

Obi-Wan îşi dădu seama ce avea de gând să facă Anakin şi, în ciuda a tot ce se 
întâmplase de curând, îl imploră: 

— Nu încerca. 

Apucând mai bine sabia, Anakin sări pe deasupra lui Obi-Wan. Sabia lui Obi- 
Wan se îndreptă spre atacatorul său, secționând rapid braţul stâng al lui Anakin 
deasupra cotului şi ambele picioare de la genunchi. Anakin ţipă şi pierdu controlul 
asupra sabiei sale, în timp ce corpul său mutilat se prăbuşea pe nisipul negru şi 
arzător şi cădea în jos pe pantă. Obi-Wan privi cu groază cum Anakin se oprise la 
marginea râului de lavă şi ridicase capul pentru a-l privi în față pe fostul său prieten 
şi Maestru. Ochii lui Anakin erau plini de o furie inumană. 

— Tu ai fost Cel Ales! strigă Obi-Wan. 

Anakin mai avea proteza braţului drept şi, în timp ce se străduia să se 
îndepărteze de lavă, ochii lui continuau să ardă de furie spre Obi-Wan. 

— S-a spus că tu-i vei distruge pe Sithi, nu că te vei alătura lor! continuă Obi- 
Wan. Tu ar fi trebuit să aduci echilibru în Forţă, nu să o laşi în întuneric! 

Neputând să se uite la fostul său ucenic, se întoarse cu spatele. Zări sabia 
căzută a lui Anakin şi se aplecă să o ridice înainte să se întoarcă să se uite din nou 


la Anakin. 

— Te urăsc! răcni Anakin. 

Obi-Wan rămase în tăcere, uimit în timp ce privea la Anakin. 

— Ai fost fratele meu, Anakin, spuse Obi-Wan. Te-am iubit, dar nu te-am putut 
salva. 

Hainele lui Anakin luară foc, iar el ţipă când fu înghiţit brusc de flăcări. Pentru 
o clipă, Obi-Wan ezită. A plecat, gândi Obi-Wan. Anakin a dispărut. 

Obi-Wan se întoarse în cele din urmă, iar Anakin continuă să țipe. 

În timp ce Obi-Wan se clătină înapoi la nava lui Padme, fu întâmpinat de doi 
droizi: R2-D2, care sosise pe Mustafar cu Anakin, şi droidul de protocol C-3PO al lui 
Anakin, strălucitor şi placat cu aur, care o însoţise pe Padme de pe Coruscant. 

— Oh, Maestre Kenobi, spuse C-3PO când cobori pe rampa navei. O avem pe 
domnişoara Padme la bord. 

În timp ce Obi-Wan îşi grăbea pasul, C-3PO continuă: 

— Da. Vă rog, vă rog să vă grăbiţi. Ar trebui să părăsim acest loc îngrozitor. 

Obi-Wan era foarte îngrijorat pentru Padme, deoarece ştia că era însărcinată. 
Ştia, de asemenea, că Anakin era tatăl. 

Părăsind Mustafar, Obi-Wan şi droizii o duseră pe Padme la o bază de cercetare 
din sistemul de asteroizi Polis Massa, unde îi aşteptau Obi-Wan şi Bail Organa. 
Padme era inconştientă, iar Obi-Wan o duse direct la centrul medical al bazei. 

Un droid medical le dădu vestea teribilă cu o voce plată. Padme era pe moarte. 
Îşi pierduse dorința de a trăi. Droidul adăugase că va trebui să o opereze rapid 
pentru a salva copiii - Padme avea gemeni. 

Obi-Wan rămase în sala de operaţie pentru naşterea copiilor lui Padme. Ea îşi 
numise fiul Luke şi fiica Leia. În timp ce Obi-Wan îl ţinea pe Luke în brațe, Padme îi 
făcu un semn. 

— Obi-Wan? El îi întâlni privirea, iar ea spuse: Mai este... bine în el. Oftă, apoi 
continuă: Ştiu că mai... este... 

Şi apoi Padme Amidala muri. 

Obi-Wan rămase acolo o clipă, ţinându-i băieţelul în braţe, într-o tăcere uimită. 
Se simțise atât de complet neputincios în timp ce Padme îşi dădea ultima suflare, şi 
nu doar pentru că nu putuse să o împiedice să moară. Chiar dacă credea că nu mai 
rămăsese nicio urmă de bunătate în Anakin, ştia, de asemenea, că ar fi fost o 
bunătate din partea lui dacă ar fi asigurat-o cumva pe muribundă că îi împărtăşea 
convingerea. Nu ar fi fost nevoie din partea lui decât de un zâmbet sau de o uşoară 
încuviințare din cap, iar ea ar fi putut muri în pace. Dar, în cele din urmă, fusese 
neputincios să reuşească măcar asta. 

Părăsind Polis Massa pe nava consulară a lui Bail Organa, Tantive IV, grupul 
transportă trupul lui Padme înapoi pe Naboo. În timp ce ajutoarele lui Organa se 
ocupau de nou-născuţii lui Padme, Obi-Wan se întâlni cu Yoda şi Bail în sala de 
conferinţe de pe Tantive IV pentru a discuta soarta lui Luke şi a Liei. 

Yoda stătea în capul unei mese lungi, cu Obi-Wan aşezat în stânga sa şi Bail în 
dreapta. 

— Ascunşi, în siguranţă, copiii să fie ținuți trebuie, spuse Yoda. 

Obi-Wan fu de acord. 

— Trebuie să-i ducem undeva unde Sithul nu le va simți prezența. 

— Hmm, murmură Yoda. Despărțiţi ar trebui să fie. 


— Eu şi soția mea o vom lua pe fată, se oferi voluntar Bail. Regina şi cu mine... 
am discutat mereu referitor la adoptarea unei fetițe. Va fi iubită la noi. 

— Şi cu băiatul cum rămâne? întrebă Obi-Wan. 

— Pe Tatooine, spuse Yoda. La familia lui să-l trimitem. 

Obi-Wan se gândi la asta, apoi spuse: 

— Voi lua copilul şi voi avea grijă de el. 

Bail şi Obi-Wan făcură un schimb de priviri, apoi se ridicară de la locurile lor. 

— Până ce timpul va veni, noi vom dispărea, spuse Yoda. 

Bail ieşi din sala de conferinţe. Obi-Wan era pe punctul de a pleca şi el, când 
Yoda spuse: 

— O clipă, Maestre Kenobi. Bătrânul Jedi îi făcu semn lui Obi-Wan să se 
întoarcă la locul său, apoi continuă: În solitudinea ta pe Tatooine, instruire pentru 
tine am. 

Nefiind sigur că auzise bine, Obi-Wan întrebă: 

— Instruire? 

— Un vechi prieten, calea spre nemurire a învățat, spuse Yoda. Unul care s-a 
întors din lumea de dincolo a Forţei. Vechiul tău Maestru. 

Uimit, Obi-Wan icni: 

— Qui-Gon? 

— Cum să comunici cu el, eu te voi învăţa. 

R2-D2 fusese la ferma de umezeală a familiei Lars chiar înainte de bătălia de 
pe Geonosis şi putu să-i furnizeze lui Obi-Wan coordonatele fermei. Nava de luptă pe 
care o luase Obi-Wan de la răposatul General Grievous rămăsese în cala de andocare 
al lui Tantive IV, iar Obi-Wan voia să o folosească pentru a-l duce pe Luke la un port 
spaţial de pe Nar Shaddaa, o lună dintr-un sector spaţial controlat de Hutti. În timp 
ce Obi-Wan îl ducea pe Luke în cabina de pilotaj a navei, R2-D2 emise un mesaj de 
adio către Jedi. Nu avea rost ca Obi-Wan să îşi ia rămas bun de la C-3PO, deoarece 
Bail Organa luase deja măsura de securitate de a şterge memoria vorbărețului droid 
de protocol. 


Ținând la piept forma înfăşurată a lui Luke Skywalker, Obi-Wan Kenobi stătea 
pe un scaun incomod de pe un crucişător stelar aglomerat, cu destinaţia Tatooine. 
Maestrul Jedi avea puţină experienţă în a ţine copii în brațe, dar făcu tot posibilul să 
pară confortabil cu copilul în brațe. 

Bail Organa îi pusese la dispoziție lui Obi-Wan o rezervă de credite 
nedetectabile pentru a plăti călătoria spre planeta de nisip. Pentru a păstra şi mai 
mult secretul, Obi-Wan şi Luke călătoreau spre Tatooine pe o rută indirectă, pornind 
de pe Nar Shaddaa, cu o serie de mijloace de transport în comun. În timpul unei 
escale la o staţie spaţială, Obi-Wan văzu un grup de călători la un chioşc HoloNet, 
urmărind o emisiune despre evenimentele recente de pe Coruscant. Obi-Wan se 
cutremură când văzu o hologramă a Împăratului Palpatine îndemnând telespectatorii 
să raporteze pe oricine pe care îl suspectau că ar fi un Jedi sau că ar avea puteri 
supranaturale. Cuvintele lui Palpatine îl determinaseră pe un călător să remarce: 

— Slavă Domnului că au fost opriți Jedii ăia teribili! 

Obi-Wan rămăsese tăcut şi îşi ținu capul plecat în timp ce îl purta pe Luke. 


Crucişătorul cu destinația Tatooine întârziase, dar făcuse tot ce putuse pentru ca 
bebeluşul să se simtă confortabil. Din nefericire, ultimul zbor se dovedise a fi un 
coşmar. Majoritatea celorlalți pasageri erau fie piloţi de curse de ataşe, fie entuziaşti 
odioşi de-ai lor. Şi mai îngrijorător, Obi-Wan nu mai avea suplimentele alimentare 
pentru bebeluş şi materialele sanitare pe care i le furnizaseră pe Polis Massa. În 
concluzie, începuse să se întrebe dacă evitarea unei rute directe nu fusese o greşeală. 

Luke scoase un sunet răguşit. Obi-Wan mângâie spatele copilului şi spuse pe 
un ton liniştitor: 

— Uşurel, micuțule. Stai calm. 

Unul dintre piloți, un Dug cu mâini agile şi ochelari de protecție pe cap, îşi 
exersa brațele plimbându-se înainte şi înapoi pe tetierele scaunelor din fața lui Obi- 
Wan. Fără să-şi întrerupă pasul, Dugul se întoarse spre cineva aşezat în fața lui şi 
strigă: 

— Hei, Bumpy! Încă te mai doare nasul de când l-ai lovit ultima dată la Ben's 
Mesa»! 

Apoi, Dugul izbucni într-un râset şuierător. Ținându-şi ochii pe Dug, Obi-Wan 
îşi mută brațul în jurul lui Luke într-o poziţie protectoare şi gândi: 

Dacă clovnul ăla cade peste noi, chiar va şti cum e să simți un pumn. 

La câteva locuri mai în față, un Nuknog - probabil Bumpy - sări în sus şi 
aruncă o băutură îmbuteliată nedeschisă spre Dug. Dugul văzu sticla care se apropia 
şi îşi smuci corpul într-o parte pentru a evita să fie lovit, permițând sticlei să treacă 
pe lângă corpul său şi să cadă direct spre Luke. 

În momentul în care Dugul îşi întoarse rapid botul pentru a vedea unde va lovi 
sticla, mâna dreaptă a lui Obi-Wan zbură în sus şi departe de Luke pentru a prinde 
sticla în aer. Obi-Wan întinse sticla către Dug şi spuse scurt: 

— Cred că asta îţi era destinată ţie. 

Dugul se uită la Obi-Wan pentru o clipă, înainte să murmure un Mulţumesc 
fără tragere de inimă. Luă sticla, o desfăcu cu dinţii, apoi se întoarse şi aruncă 
capacul înapoi spre presupusul său atacator. Întorcându-şi atenţia spre Obi-Wan, 
spuse: 

— Te mişti repede pentru un om. 

Obi-Wan simți un fior pe şira spinării. Oh, nu. 

Gura Dugului se răsuci înapoi, într-o înfăţişare răutăcioasă. 

— De fapt, continuă Dugul, singurii oameni de care am auzit vreodată că se 
pot mişca atât de repede sunt... 

— Nu eşti obosit? îl întrerupse Obi-Wan, cu privirea fixată în ochii Dugului. 

Dugul clipi, iar pleoapele îi deveniră brusc grele. Se uită la sticla lui, apoi la 
Obi-Wan. 

— Acum că ai adus vorba, spuse Dugul cu un căscat larg, chiar sunt obosit. 

— Uită că m-ai văzut vreodată şi trage un somn lung. 

— N-am văzut pe nimeni, mormăi Dugul în timp ce ochii i se închideau. 

Şi apoi căzu pe spate, vărsând conţinutul rămas în sticlă în timp ce forma lui 
adormită se prăbuşi peste pasagerii aşezaţi în fața lui Obi-Wan. 

Obi-Wan se blestemă în tăcere. Nu ar fi putut lăsa sticla aruncată să-l lovească 
pe Luke, dar reflexele sale de Jedi aproape că îl trădaseră. 

Doar o mişcare greşită, gândi el. E nevoie doar de o singură mişcare greşită. 

Luke se agită la pieptul lui. 


Trebuie să fiu mai atent. 

Obi-Wan îşi trase gluga mai jos peste față. Cu excepţia câtorva cuvinte 
liniştitoare pentru Luke, nu mai vorbi cu nimeni altcineva tot restul zborului. 

Datele furnizate de R2-D2 îi permiseră lui Obi-Wan să găsească fără probleme 
ferma Lars. Obi-Wan se bucură şi se simţi uşurat că Beru şi Owen erau de acord să-l 
crească pe Luke, dar misiunea lui nu se încheia aici, deoarece era de datoria lui să 
vegheze asupra băiatului. Se gândi că prezența lui permanentă îi va consola pe Owen 
şi Beru. Află destul de curând că se înşelase. 

Nu la mult timp după ce îl predă pe Luke lui Owen şi Beru, Obi-Wan călărea o 
copie spre est prin deşert. O achiziționase imediat după sosirea sa pe Tatooine, când 
avusese nevoie de o metodă de transport pentru a-l duce pe Luke la casa familiei 
Lars, iar animalul continuă să se dovedească util. În timp ce călărea eopia, îşi găsise 
un adăpost, o mică cocioabă -— cel puţin avea o uşă sigură - care fusese sculptată în 
peretele unui canion din apropiere înainte să fie abandonată de un călător 
necunoscut. Eopia îi permise, de asemenea, să verifice gospodăria Lars de două ori 
pe zi, la răsărit şi la apus, ceea ce devenise rutina lui. 

Ori de câte ori călărea, era mereu atent la împrejurimi şi la pericole. Văzuse 
deja diverse semne ale bandiţilor Tusken şi era destul de sigur că cel puțin un trib 
Tusken îşi dăduse seama de prezenţa sa. 

Recent, în timp ce explora zona vastă din jurul gospodăriei Lars, dădu peste 
ceea ce părea a fi ruinele unei tabere într-un canion din Deşertul Jundland. 
Călătorise suficient de aproape de ruine pentru a vedea un grup de coaste de bantha 
înfipte în nisip, tot ce mai rămăsese din câteva colibe mici, de genul celor folosite de 
nomazii Tuskeni. Văzând ruinele, Obi-Wan fu cuprins brusc de un sentiment de 
singurătate şi disperare, care sfârşi o clipă mai târziu, când un urlet îndepărtat, 
înfiorător, răsună de pe o stâncă din apropiere. Bănuind că s-ar putea să se fi rătăcit 
într-o zonă care era cumva sacră pentru Tuskeni, trecu rapid pe lângă ruine. 

Câteodată, în timp ce călărea, gândurile îi zăboveau la Padme pe patul de 
moarte. Vorbind despre Anakin, ultimele ei cuvinte fuseseră: Mai este... bine în el. 

Şi apoi se gândea la cum îl lăsase pe Anakin să moară pe Mustafar. 

Încercă să-şi reprime astfel de gânduri. Problema era că Obi-Wan îşi amintea 
de atâţia ani buni petrecuţi cu Anakin, şi chiar îl iubise ca pe un frate. Îi era încă 
atât de greu să creadă că Anakin devenise rău. Şi chiar şi după toate lucrurile de 
neiertat pe care le făcuse sub numele de Darth Vader, Obi-Wan încă se trezea că îi 
era dor de prietenul său Anakin Skywalker. 

Se gândi şi la Qui-Gon Jinn. Yoda îi explicase lui Obi-Wan că Qui-Gon — 
conştiinţa lui - supravieţuise ca entitate spirituală şi îi descrisese propriile sale 
discuții cu vocea neînsuflețită a lui Qui-Gon. Yoda îl instruise, de asemenea, cum să 
comunice cu Qui-Gon, dar până acum, Obi-Wan nu primise încă veşti de la spiritul 
Maestrului său. 

Soarele aproape că apusese când se apropie de perimetrul gospodăriei Lars. Ca 
de obicei, luminile de securitate erau deja aprinse, iar câțiva droizi servitori KPR 
patrulau în zona din jurul complexului subteran. În serile precedente, Owen ieşise 
din domul de la intrare pentru a verifica droizii înainte să se întoarcă sub pământ 
pentru noapte. Obi-Wan ajunsese să interpreteze acțiunea lui Owen ca pe un semnal 
că totul era în regulă şi că era timpul ca el să se întoarcă în cocioaba lui. Dar în 
această noapte, Obi-Wan îl găsi pe Owen stând la câţiva metri distanță de cupola de 
intrare, purtând o puşcă blaster şi aşteptându-l. 

Owen ţinea puşca blaster în aşa fel încât să fie îndreptată spre pământ. Obi- 
Wan nu fu surprins să vadă arma, deoarece Owen o purta întotdeauna când ieşea 


afară la căderea nopții. Dar chiar şi fără puterile Jedi, Obi-Wan putu vedea că 
bărbatul părea agitat. 

— Bună, Owen, spuse Obi-Wan în timp ce oprea eopia. S-a întâmplat ceva? 

Owen aprobă din cap o dată. Obi-Wan începu să coboare, dar Owen ridică o 
mână şi spuse: 

— Nu te deranja. Ceea ce am de spus nu va dura mult. 

Obi-Wan îşi ţinu ochii pe Owen în timp ce-şi muta greutatea înapoi pe copie. 

— Nu sunt sigur cum să spun asta, continuă Owen, aşa că o voi spune pur şi 
simplu. Felul în care vii la mine acasă... mă deranjează. 

Obi-Wan suspină. 

— Îmi pare rău, Owen. Dar, aşa cum ţi-am spus, trebuie să mă asigur că 
băiatul este... 

— Aşteaptă, îl întrerupse Owen. Eu şi soția mea suntem cei care îl creştem pe 
Luke, nu? Aşa am convenit? 

Obi-Wan aprobă din cap în timp ce se întreba încotro se îndrepta conversaţia. 

— Ei bine, spuse Owen, nu am fost de acord ca tu să ne verifici zilnic, darămite 
de două ori pe zi. Nu vreau să fiu lipsit de respect, dar am ţinut Tuskenii departe de 
proprietatea mea ani de zile, şi... ei bine, cred că faptul că vii aici atât de des este o 
idee proastă! 

Păstrându-şi vocea calmă, Obi-Wan spuse: 

— Owen, te asigur că nu pun la îndoială capacitatea ta de a te descurca cu 
Tuskenii. Dar, aşa cum am discutat deja, nu de Tuskeni îmi fac griji. 

— Oh, da, spuse Owen. Este vorba de Imperiu. Dar atunci lasă-mă să te întreb 
ceva. Owen înghițit în sec înainte să continue. Dacă eşti atât de îngrijorat de 
bunăstarea copilului, de ce nu încerci să stai departe de noi? Nu te-ai gândit 
niciodată ce s-ar întâmpla cu Luke dacă Imperiul te-ar urmări şi te-ar găsi lângă 
curtea mea? 

Cuvintele lui Owen îl lăsară pe Obi-Wan momentan uimit. Apoi clătină din cap 
şi spuse: 

— lartă-mă, Owen. Ai perfectă dreptate. Voi fi mai atent. Mai discret. 

— E un început, spuse Owen. Din nou, nu vreau să fiu lipsit de respect, dar... 
eu şi soția mea nu-l putem creşte pe Luke în mod obişnuit dacă ştim că eşti mereu la 
pândă. Înţelegi? 

— Da, spuse Obi-Wan. Se aşteptă — poate chiar speră - ca Owen să mai spună 
ceva, dar când nu o făcu, Obi-Wan spuse: Noapte bună, Owen. 

Owen mai dădu încă o dată din cap, apoi se întoarse şi se îndreptă spre domul 
de intrare. Obi-Wan îşi întoarse copia şi ghidă creatura înapoi prin deşert. 

Obi-Wan continuă să-l monitorizeze pe Luke, dar de la distanțe mai mari şi 
fără o rutină evidentă. Nu avea niciun motiv să rămână în cocioaba de lângă casa 
familiei Lars, aşa că, la fel ca şi trecătorul care locuise acolo înainte, Obi-Wan plecă. 

În cele din urmă găsi o structură abandonată ceva mai spațioasă în Deşertul 
Jundland, o colibă mică, cu acoperiş în formă de cupolă, care se afla pe o faleză la 
marginea sud-vestică a Mării Dunelor. La fel ca multe alte clădiri de pe Tatooine, era 
făcută din synstone, un amestec de rocă locală zdrobită şi dizolvanţi care putea fi 
turnat în aproape orice formă. Coliba se afla la aproximativ 136 de kilometri de 
gospodăria lui Lars - mai departe decât ar fi preferat Obi-Wan, dar probabil tot prea 
aproape pentru a-l mulțumi pe Owen Lars. Din câte putea vedea Obi-Wan, nimeni nu 


locuise în colibă de foarte mult timp. Lângă ea se afla un vaporizator de umiditate 
vechi. Obi-Wan verifică dacă vaporizatorul funcţiona. Nu funcționa. 

Pentru a confirma dacă baraca era într-adevăr abandonată, Obi-Wan călători 
la biroul de proprietăţi din Bestine, capitala lui Tatooine. În birou, pe peretele de 
lângă biroul de informaţii, se afla o hartă holografică a lui Tatooine. Ochii lui Obi- 
Wan căzură din întâmplare pe un munte lat, cu vârf plat, pe care harta îl identifica 
drept Ben's Mesa. 

Îmi sună cunoscut, gândi Obi-Wan. Apoi îşi aminti de Dugul care fusese în 
acelaşi zbor care îl adusese pe planeta de nisip. 

Un funcționar droid antic, cu fața ovală, se clătină în spatele biroului de 
informații, îl privi pe Obi-Wan prin fotoreceptorii pătați şi spuse: 

— Vă pot ajuta, domnule... 

— Ben, răspunse Obi-Wan fără menajamente. Sunt interesat de o proprietate. 
Coordonatele locației sunt Alpha-1733-Mu-9033. 

Funcţionarul droid îşi îndreptă fotoreceptoarele către un monitor al băncii de 
date şi introduse coordonatele. O clipă mai târziu, răspunse: 

— Nu există nicio cerere de revendicare sau de ipotecă pentru proprietatea de 
la Alpha-1733-Mu-9033, domnule Ben. 

Nefiind sigur că a înţeles, Obi-Wan spuse: 

— Cu alte cuvinte, locul este disponibil? 

— Nimeni nu locuieşte acolo, răspunse droidul sec. Nimeni nu vrea să 
locuiască în Deşertul Jundland. Dar apoi capul droidului scoase un clic în timp ce 
evalua situația şi adăugă: Doriţi să depuneţi o cerere, domnule? 

Obi-Wan se gândi să depună o cerere sub un nume fals, dar apoi se hotări să 
nu o facă, ştiind că avea mai multe şanse să-şi menţină prezența secretă pe Tatooine 
dacă rămânea în afara oricăror registre oficiale. 

— Nu, mulțumesc, spuse Obi-Wan în timp ce se îndrepta spre ieşire. Cred că 
proprietatea ar trebui să rămână aşa cum este. 

— Cum doriți, domnule, spuse droidul, fără să-i pese în vreun fel sau altul. 

Următoarea oprire a lui Obi-Wan fu un magazin de feronerie, unde îşi folosi 
majoritatea creditelor rămase pentru a cumpăra toate uneltele şi proviziile pe care şi 
le putea permite şi pe care le putea transporta eopia sa. 

Cu excepţia cocioabei în care trăise în primele săptămâni pe Tatooine, Obi-Wan 
nu locuise niciodată singur într-un loc pentru o perioadă mare de timp. La fel ca 
majoritatea Jedilor, îşi petrecuse o mare parte din viață la Templul Jedi de pe 
Coruscant. Acum, trăind într-o zonă a lumii în care chiar şi cele mai elementare 
provizii erau greu de obţinut, nu era deloc pregătit pentru munca necesară pentru a 
restaura coliba abandonată. Dar, în timp ce îl monitoriza pe Luke în lunile care 
urmară, se apucă, de asemenea, să facă coliba cât mai locuibilă posibil. Habar nu 
avea cât timp ar putea rămâne pe Tatooine, dar nu ar fi fost un Jedi prea util dacă 
acoperişul de deasupra capului s-ar fi prăbuşit. Era o cantitate surprinzătoare de 
viață sălbatică în Deşertul Jundland. Urmărind diverse creaturi, inclusiv propria lui 
eopie, Obi-Wan învăță de unde să culeagă fructe şi legume. Urmărind şobolanii 
womp şi alte omnivore, determină şi ce animale erau comestibile. Reflexele sale de 
Jedi îi permiseră să prindă rozătoarele cu două picioare, care alergau rapid şi se 
numeau scorriers, la fel de uşor cum majoritatea oamenilor puteau scoate un gorg 
amfibiu dintr-o băltoacă de rădăcini. Dar dacă ar fi trebuit să aleagă, prefera gustul 


gorgilor. 

Cu toate realizările lui Obi-Wan, existau unele lucruri pe care pur şi simplu nu 
le putea face singur. Avea nevoie de unelte şi materiale speciale pentru a repara şi 
curăța vaporizatorul de umiditate de lângă colibă, soba din zona de locuit şi cisterna 
de apă din pivniţă. Fu norocos că un clan de comercianţi Jawa care trecea prin zonă 
îl observase într-o zi şi îşi parcase masivul vehicul de nisip lângă coliba lui. Evident, 
creaturile cu mantie maro ştiau de omul ciudat care se mutase în Deşertul Jundland 
şi erau impresionate de faptul că supravieţuise atât de mult timp. Jawa fură 
bucuroşi să împartă cu Obi-Wan uneltele lor şi câteva provizii de rezervă, mai ales 
după ce acesta se oferi să împartă cu ei şi ceva de mâncare. 

Obi-Wan îşi câştigă şi mai mult favorurile acestui clan după ce observă că trei 
tineri Jawa prinseseră drag de eopie, încurajându-i să o ia ca pe un cadou din partea 
lui. Conducătorul Jawa răspunse chicotind şi gesticulând spre vehiculul lor pentru 
a-i transmite că ar fi fericit să îl plimbe pe Obi-Wan spre oraşe sau aşezări, ceea ce 
era exact ceea ce spera Jediul să facă. La urma urmei, Obi-Wan nu mai avea nevoie 
zilnic de eopie, iar maşinile de nisip călătoreau mai repede. 

— Mulţumesc, prietene, îi răspunse Obi-Wan şefului Jawa. S-ar putea să 
accept oferta ta. Te rog, spune-mi Ben. 

Nu la mult timp după ce se împrietenise cu Jawa, Obi-Wan călători cu ei până 
la Anchorhead, o aşezare bătută de vânt la aproximativ douăzeci de kilometri est de 
ferma familiei Lars. Anchorhead era o comunitate mică şi un punct de comerţ, cu 
aproximativ o duzină de magazine şi două cantine mici. Una dintre clădirile mai mari 
era Stația Tosche, care furniza energie pentru majoritatea fermelor de umiditate din 
zonă. Obi-Wan le spusese micilor Jawa că era în căutarea fie a unor piese, fie a unui 
înlocuitor pentru vaporizatorul de umiditate al colibei sale, deoarece încă nu reuşise 
să îl facă să funcționeze cum trebuie, dar avea un alt motiv pentru a face acea 
călătorie. Folosind Forța, anticipase că Luke se îndrepta spre Anchorhead cu mătuşa 
şi unchiul său. 

Obi-Wan se afla într-una dintre cantine, Călătorul Obosit, şi bea un pahar de 
apă în timp ce îi privea pe Owen, Beru şi Luke. Se aflau la magazinul de provizii de 
peste drum de cantină. Beru îl purta pe Luke într-o eşarfă pe care o avea pe piept. 
Obi-Wan avusese grijă să se poziționeze astfel încât familia Lars să nu-l vadă. Se 
bucură să vadă că toți păreau sănătoşi şi fericiţi. 

Cantina avea un vechi receptor care transmitea intermitent afişaje HoloNet cu 
ştiri recente din întreaga galaxie. Obi-Wan se uita la Luke când i se păru că o aude 
pe reportera HoloNet spunând cuvântul Jedi. 

Obi-Wan se uită la afişajul HoloNet al cantinei, dar o explozie bruscă de statică 
întrerupse transmisia. Se întoarse spre omul aşezat la două mese distanță şi spuse: 

— Ce spunea? 

— O bandă de Jedi a fost ucisă pe Kashyyyk, răspunse bărbatul. 

Oh, nu, gândi Obi-Wan. 

Emisiunea fu reluată. Imperiul susținea că pe Kashyyyk se plănuia o 
rebeliune. Forțele Imperiale nu numai că îi uciseseră pe Jedii neidentificaţi, ci şi mii 
de Wookiee. Alte sute de mii de Wookiee fuseseră întemnițați. 

Mintea lui Obi-Wan se zvârcoli când se gândi la Jedii ucişi. 

La ce se gândeau? Ar fi trebuit să se ascundă, nu să atragă atenția asupra lor! 
Nu puteau să prevadă ce se va întâmpla cu Wookiee? 


Afişajul HoloNet scârțâi şi pâlpâi din nou, apoi afişă imaginea unei figuri 
întunecate, cineva îmbrăcat în armură neagră din cap până în picioare. Deşi 
transmisia audio era confuză, imaginile transmiteau că acea ființă în armură jucase 
un rol important în vânarea şi executarea Jedilor. 

Apoi, Obi-Wan auzi reportera spunând numele Darth Vader. 

Câteva minute şi încă un pahar de apă mai târziu, Obi-Wan îşi luă rucsacul şi 
ieşi şovăind din cantină. Deşi nu uitase că venise la Anchorhead pentru a-l verifica 
pe Luke, mintea lui nu mai era concentrată pe faptul că trebuia să nu fie văzut de 
Owen Lars. Gândurile lui erau la Vader. Nu-i venea să creadă. Cumva, Anakin 
supraviețuise duelului de pe Mustafar şi îşi reluase numele Sith de Darth Vader. 
Obi-Wan îşi ascunsese sabia sub haină şi, în timp ce mergea pe strada principală din 
Anchorhead, degetele mâinii drepte îi tot înfăşurau arma în mod protector. 

L-am împins pe Anakin şi mai adânc în partea întunecată abandonându-l pe 
Mustafar? Aş putea să-l înfrunt din nou pe Anakin? Dacă da, l-aş putea ucide? 

Peste drum, o văzu pe Beru, care îl purta pe Luke în brațe, în timp ce mergea 
alături de Owen, trecând de la un magazin la altul. Din fericire, mai erau câteva zeci 
de oameni care se plimbau pe acolo, iar Owen şi Beru încă nu erau conştienţi de 
prezenţa lui Obi-Wan. Dar când ochii lui Obi-Wan se fixară pe familia Lars, Jediul se 
simțit mai neliniştit ca niciodată. 

Ar trebui să-i avertizez despre Vader? Să-l iau pe Luke de lângă ei? Să-l ascund 
pe o lume şi mai îndepărtată? 

Obi-Wan fusese antrenat să fie neînfricat. Dar când se gândi la siguranţa lui 
Luke, fu aproape copleşit de anxietatea care îl cuprinsese. Şi apoi, de nicăieri, auzi o 
voce neînsuflețită — care nu îi suna în urechi, ci direct în gândurile lui — care îl făcu 
să se oprească din drum. 

Obi- Wan. 

Recunoscând imediat vocea, Obi-Wan se opri în loc. 

— Qui-Gon! Maestre! 

Obi-Wan fu brusc, acut conştient că oricine de pe stradă ar putea crede că 
vorbea singur. Nu voia să fie catalogat drept nebun, aşa că se deplasă rapid pe o alee 
dintre două magazine. Deşi avea multe întrebări pentru Qui-Gon, transmisia HoloNet 
îl determină să întrebe mai întâi: 

— Maestre, este Darth Vader Anakin? 

Da, răspunse vocea lui Qui-Gon. Deşi Anakin pe care îl ştiam noi doi este 
întemnițat de partea întunecată. 

Stând pe alee, Obi-Wan se încruntă. 

— Am greşit că l-am lăsat pe Mustafar. Ar fi trebuit să mă asigur că era mort. 

Forța va determina viitorul lui Anakin. Obi-Wan, lui Luke nu trebuie să i se 
spună că Vader este tatăl său, până la momentul potrivit. 

— Ar trebui să iau măsuri suplimentare pentru a-l ascunde pe Luke? 

Nucleul lui Anakin care locuieşte în Vader înțelege că Tatooine este sursa a 
aproape tot ceea ce îi provoacă durere. Vader nu va pune niciodată piciorul pe 
Tatooine, fie şi numai de teama trezirii lui Anakin. 

Cu adevărat uşurat să audă asta, Obi-Wan spuse: 

— Atunci obligația mea rămâne neschimbată. Dar, din ceea ce mi-a spus Yoda, 
ştiu că mai am multe de învăţat, Maestre. 

Întotdeauna ai fost aşa, Obi-Wan, spuse Qui-Gon, cuvintele sale stingându-se 


pe neaşteptate. 

Dar Obi-Wan ştia că vor vorbi din nou. 

Deşi nu-i mai era teamă, Obi-Wan rămase să-i vegheze pe Luke, Beru şi Owen 
încă o vreme, până când veni vremea să se întoarcă la casele lor. 

Data următoare când Obi-Wan vizită Anchorhead pentru a se aproviziona, găsi 
un obiect neobişnuit de formă dreptunghiulară într-un magazin de vechituri. Se 
părea că negustorul nu cunoştea funcția obiectului şi îl folosea ca raft pentru a 
expune o mică selecție de cuple electrice uzate. Dar Obi-Wan - acum cunoscut pe 
plan local sub numele de Ben - îşi aminti că manevrase obiecte similare în colecția 
Arhivelor Jedi şi recunoscu raftul ca fiind o carte veche, legată în piele. 

Obi-Wan dădu la o parte cuplajele electrice şi deschise cartea. În mod 
incredibil, doar câteva pagini erau uşor decolorate şi toate erau albe. Nu se gândise 
niciodată să scrie un jurnal înainte, dar deodată îşi dădu seama că un jurnal ar fi o 
modalitate bună de a păstra informaţii despre Jedi. 

Informaţii de care Luke ar putea avea nevoie într-o zi. 

Ținând cartea sus pentru ca vânzătorul să o vadă, Obi-Wan spuse: 

— Ştiţi dacă asta va arde cum trebuie? 

Negustorul ridică din umeri. 

— Nu ştiu la ce e bună, Ben, spuse el. Dar este a ta pentru un credit. 

Ben nu se târgui cu el. 


Capitolul 8 


Ben Kenobi se afla pe Tatooine de aproape doi ani când află despre o creştere 
neobişnuită a atrocităților comise de către Tuskeni. Potrivit unor rapoarte 
fragmentate, Tuskenii atacaseră trei ferme de umiditate şi lăsaseră şapte colonişti 
morți într-o singură zi. Dar ceea ce îl deranjă chiar mai mult decât crimele fu 
tulburarea neliniştitoare din Forţă care veni odată cu ele. Era ca şi cum o prezență 
întunecată ar fi atins lumea deşertului, creând o urmă aproape tangibilă de rău în 
aer. 

Să fi fost Sithul? Ben nu ştia. Tot ce putea face era să fie mai atent la Luke. 

Părăsindu-şi casa din Deşertul Jundland, găsi o bantha care se îndepărtase de 
turmă. Pentru că îmblânzirea unor astfel de animale era o sarcină simplă pentru un 
Maestru Jedi, Ben călărea în curând bantha, îndreptându-se spre sud-vest. 

Intenţionase să călătorească direct spre ferma familiei Lars, dar se afla la doar 
câțiva kilometri de drum când se apropie de ruinele taberei Tusken - aceeaşi pe care 
o descoperise la scurt timp după sosirea sa pe Tatooine, pe spatele eopiei — şi se opri. 

Ruinele taberei emanau întotdeauna o senzaţie de groază ori de câte ori Ben 
trecea prin apropierea ei, şi niciodată nu dorise să le inspecteze mai îndeaproape. În 
acea zi anume, sentimentul era mai rău, practic dezgustător, şi totuşi Ben simţea că 
locul îl chema cumva. Încercă să o îndemne pe bantha să înainteze, dar aceasta făcu 
doar doi paşi precauți înainte să se oprească, apoi pufni în nisip şi refuză să se 
mişte. 

Pentru că Tuskenii folosiseră coastele bantha ca suporturi pentru colibele lor, 
Ben nu-şi putea învinovăţi animalul pentru că voia să păstreze distanța față de 
ruine. Descălecă, părăsind bantha în timp ce se apropia de ruine. Printre rămăşiţele 
unei colibe, observă o coastă de bantha cu stropi întunecaţi pe ea, genul de stropi pe 
care numai sângele îi putea face. Apoi văzu două fâşii de piele crudă care atârnau de 
coastele arcuite. Observând înălțimea şi poziţia fâşiilor de piele crudă, Ben ştiu 
imediat că fuseseră folosite pentru a fixa braţele întinse ale unui om captiv. 

Şi apoi îşi dădu seama. Aici murise mama lui Anakin. 

Ben nu doar simţi asta, ci o ştiu cu certitudine. Pentru o clipă, rezistă 
impulsului de a-şi smulge ochii de pe fâşiile de piele crudă, deoarece se temea că, 
dacă îşi va întoarce privirea, ruinele ar putea dispărea împreună cu cunoştinţele care 
veneau odată cu ele. Când, în sfârşit, îşi smulse privirea de pe petele de sânge, văzu 
numeroasele oase care răsăreau prin nisipul din jurul şi din toate ruinele, oase mult 
prea mici pentru a proveni de la o bantha. Shmi Skywalker nu murise singură. 

Ben nu trebui să ghicească cine îi măcelărise pe Tuskeni. 

Acum ştii, spuse vocea necorporală a lui Qui-Gon Jinn. 

Ben era încă atât de uimit încât nici măcar nu tresări când îl auzi pe Qui-Gon, 
cărui voce părea să vină de deasupra şi din spatele lui Ben. 

— De ce nu mi-ai spus despre asta? spuse Ben. 

Nu erai pregătit, spuse Qui-Gon. Încă nu eşti pregătit. 

— Nu sunt pregătit? repetă Ben. Înghiţi în sec înainte să continue: Maestre, 
dacă vrei să spui că nu sunt pregătit să înțeleg ce s-a întâmplat aici, atunci cred că 


te înşeli. Anakin a ucis un întreg trib de Tuskeni din răzbunare, iar apoi a ţinut asta 
secret față de toată lumea. Se pare că ştiai asta şi totuşi continui să susții că el este 
Cel Ales. Ce mai e de ştiut? 

Că Anakin nu a ținut secretul faţă de toată lumea, răspunse Qui-Gon. 

Ben suspină. 

— Bineînţeles că da. l-ar fi spus lui Padme. Şi lui Palpatine. Şi bănuiesc că 
dacă nu i-a spus de fapt lui Owen Lars, atunci şi-a dat seama singur. Dacă Owen are 
impresia că Jedii sunt înclinați să ucidă în numele răzbunării, asta ar explica cu 
siguranţă de ce este atât de precaut cu mine. 

Ben îşi întoarse privirea spre benzile de piele. 

Şi de ce ti-a ascuns Anakin secretul lui? 

Ben era pe punctul să răspundă Pentru că se temea că va fi alungat din rândul 
Jedilor, dar în schimb clătină din cap şi spuse: 

— Nu contează cui i-a spus Anakin. Ceea ce contează este că a fost un Jedi şi 
că a devenit un măcelar. 

Nu ar trebui să judeci când nu reuşeşti să înţelegi. 

— Ce să înţeleg, Maestre? întrebă Ben, exasperat. 

Aşa cum am spus, încă nu eşti pregătit. 

Ben suspină. 

— Ei bine, când voi fi gata, sper că mă vei anunţa. 

Se întoarse şi începu să meargă spre bantha care îl aştepta. 

Deocamdată, Obi-Wan, să ştii asta, spuse Qui-Gon cu gravitate, vocea lui 
părând că se deplasează alături de Ben. Anakin şi-a dezvăluit secretul doar unuia 
dintre ei. 

— Maestre, te rog, spuse Ben fără să-şi întrerupă pasul. Dacă ăsta e un alt joc 
de ghicit, nu cred că... 

A'Sharad Hett. 

Ben se opri din drum. De la sosirea sa pe Tatooine, se gândise la Jediul Tusken 
în diverse ocazii. Presupusese că Hett se număra printre numeroasele victime ale 
epurării Jedi. 

— Nu cred că l-ai întâlnit vreodată pe A'Sharad Hett, Maestre, spuse el. 

Nu, răspunse Qui-Gon, nu l-am întâlnit niciodată. Dar l-am cunoscut pe tatăl 
său. Forţa era puternică în familia Hett. 

Privind înapoi la ruine, Ben spuse: 

— Tuskenii pe care i-a ucis Anakin... erau din tribul lui Hett? Vrei să-mi spui 
că A'Sharad Hett este în viață, că este implicat în recentele crime de pe Tatooine? 

Nu pot spune, răspunse Qui-Gon vag. 

Tocmai atunci, un vânt fierbinte se înteți peste ruine şi îl cuprinse pe Ben. Era 
pe punctul de a întreba dacă Qui-Gon nu putea sau nu voia să dezvăluie anumite 
detalii, dar apoi Maestrul său spuse: Fie ca Forța să fie cu tine, Obi-Wan. 

La o clipă după ce cuvintele lui Qui-Gon se stinseră odată cu vântul, Ben se 
întoarse din nou cu fața de la ruine. Se urcă pe spatele banthei şi plecă. Călări 
bantha toată noaptea. Când ajunse la perimetrul exterior al gospodăriei Lars, eliberă 
bantha şi continuă pe jos. În timp ce trecea pe lângă unul dintre vaporizatoarele de 
umiditate ale lui Owen, văzu un droid KPR ieşind din spatele vaporizatorului. 

Ben ignoră droidul. Lasă-l pe Owen să ştie că vin, gândi el. Bănuia că, cel 
puţin, Owen ar prefera să-l vadă pe el decât pe Tuskeni. Se opri la o jumătate de 


kilometru de intrarea în domul casei subterane a familiei Lars şi ridică un cort jos, 
de culoarea nisipului. Îşi ţinu corpul camuflat aproape de pământ, urmărind 
orizontul şi ascultând orice ridicătură de praf sau mişcare care ar fi putut indica 
sosirea Tuskenilor. 

Trecură două zile şi două nopţi. În cea de-a treia dimineaţă, Ben văzu în sfârşit 
pe cineva apropiindu-se. Era Owen Lars, care se îndrepta direct spre el dinspre 
cupola de intrare. Ca de obicei, purta o puşcă blaster. 

Ridicându-se din nisip, Ben îşi plecă capul şi spuse: 

— Bună ziua, domnule Lars. 

Owen îşi sprijini puşca blaster de picior, cu țeava îndreptată spre pământ. 

— Bănuiesc că ai auzit despre recentele atacuri? 

Obi-Wan fu uşor luat pe nepregătite — se aşteptase ca Owen să-l certe imediat 
pentru încălcarea proprietăţii. Făcând un gest spre cortul său, Ben spuse: 

— De aceea sunt aici. lartă-mă, Owen, ştiu că nu mă vrei pe pământul tău. Am 
încercat să fiu discret. 

— Da, ei bine, şi eu am stat de pază. Şi ca să ştii, te-am văzut sosind acum trei 
zile. 

Ben era mulțumit că Owen îi monitorizase pe droizii KPR, dar avea senzația că 
Owen nu avea niciun chef să-l audă spunând asta. Observă că ochii lui Owen erau 
oarecum încețoşați, probabil din cauza lipsei de somn. Ben rămase tăcut, aşteptând 
ca Owen să continue. Acesta aruncă o privire înapoi spre propria casă, apoi îşi 
întoarse privirea spre Ben. 

— În mod normal, ţi-aş spune să dispari. Dar tocmai am primit veşti de la un 
prieten din Bestine. Oamenii Nisipurilor au atacat o altă fermă. Owen îşi întoarse din 
nou privirea. Doar un singur supraviețuitor, continuă el. O fetiță. Dar nu a rezistat 
prea mult. 

Ben suspină. 

— Îmi pare rău, Owen. 

— Nu am terminat! mârâi Owen, ochii lui acum arzând spre Ben. 

Marginea buzei superioare a lui Owen tremura nervos. 

Nu e doar furios, îşi dădu Ben seama. Este îngrozit. 

Owen îşi linse buzele înainte să continue. 

— Fetița... a spus că a văzut unul dintre Oamenii Nisipurilor, poate şeful lor. A 
spus că... a folosit două săbii de lumină. 

În ultimele trei zile de la ultimul schimb de replici cu spiritul lui Qui-Gon Jinn, 
Ben avusese destul timp să se gândească la posibilitatea ca A'Sharad Hett să fie 
implicat în recentele crime. Cu toate astea, auzind descrierea lui Owen despre lider îl 
făcu să se simtă brusc amețit. 

Ignorând disconfortul lui Ben, Owen spuse printre dinţii încleştați: 

— Presupun că nu ai auzit de nicio sabie dispărută pe planetă, domnule Jedi? 

— Revino-ţi, Owen, spuse el, păstrându-şi vocea calmă. Ştii că nu am avut 
nimic de-a face cu atacurile. 

— Poate că nu! spuse Owen cu amărăciune. Dar am o oarecare idee despre ce 
sunt capabili să facă Jedii! 

— Vorbeşti despre Anakin, spuse Ben. Despre ce a făcut după ce a aflat că 
mama lui a fost luată de Tuskeni. 

Nu era o întrebare. Owen tresări, apoi se încruntă spre pământ. 


— Shmi Skywalker a fost o femeie bună, spuse el. Am încercat să o salvăm, dar 
tatăl meu... Cuvintele i se blocară în gât şi lăsă propoziţia neterminată. Înclinându-şi 
bărbia în direcția domului de intrare, continuă: Când Anakin a adus trupul lui Shmi 
acasă, nu voi uita niciodată privirea de pe fața lui. Dacă uciderea mea ar fi adus-o pe 
mama lui înapoi la viață, ştiu că m-ar fi omorât atunci şi acolo. Am putut vedea asta 
în ochii lui. 

Ben făcu o grimasă. 

— Anakin nu mi-a spus niciodată ce s-a întâmplat cu adevărat, Owen. Te rog 
să ai încredere că ceea ce a făcut în acea zi nu a fost calea Jedi. 

— Ei bine, nu sunt atât de sigur că asta e o uşurare, spuse Owen. Oricât de 
mult nu mi-a plăcut felul în care s-a uitat la mine, îmi place şi mai puţin ideea de 
Tuskeni cu săbii de lumină. Nu există nicio persoană pe Tatooine care să nu fie 
fericită dacă toți Tuskenii ar fi morți. 

Ben nu oferi niciun răspuns. Ştia că moartea Tuskenilor nu i-ar fi adus nicio 
fericire, dar nu credea că exista vreun motiv pentru a-i explica acest lucru lui Owen. 

Owen îşi întoarse privirea spre Ben şi spuse: 

— Uite, nu am vrut să spun nimic rău împotriva Jedilor. M-am gândit doar că 
ar trebui să ştii despre acest Om al Nisipurilor de acolo, pentru că eşti poate singurul 
care îl poate opri. 

Owen îşi întoarse din nou privirea. 

Nu vrea să-mi ceară ajutorul. E prea mândru şi încăpățânat, gândi Ben. 

— Dacă nu te deranjează, spuse Ben, aş vrea să stau în apropierea fermei tale 
pentru o vreme. Pentru orice eventualitate. 

— Bine, spuse Owen categoric. Făcu un gest către cel mai apropiat vaporizator 
de umiditate şi spuse: Dacă ai nevoie de apă, serveşte-te. 

Apoi se întoarse şi se îndreptă spre intrarea casei sale. 


Bandiţii Tuskeni sosiră în dimineața următoare, la ivirea zorilor. În loc să se 
apropie dinspre est, ceea ce i-ar fi făcut mai greu de văzut pe fondul soarelui orbitor 
care răsărea, veniră cu banthele lor dinspre vest. Ben i-ar fi observat dacă ar fi venit 
din orice direcţie prin deşert, dar se întrebă pentru scurt timp de ce aleseseră să se 
apropie aşa cum o făcuseră. Apoi respinse gândul. Pur şi simplu, nu se putea prezice 
ce vor face Tuskenii. 

Ben se apropiase mai mult de ferma de umiditate în timpul nopţii. Pe măsură 
ce Tuskenii călare pe banthe se apropiară, văzură forma lui camuflată profilându-se 
în răsăritul soarelui. O briză suflă dinspre deşert, iar hainele lui Ben se lipiră de 
corpul său, dezvăluind sabia de lumină de la centură. 

Cei mai mulți dintre Tuskeni purtau gaderffii, arme lungi asemănătoare unor 
bâte pe care unii colonişti le numeau bastoane gaffi. Tuskenul de pe bantha din 
frunte se opri la mică distanţă. Vorbi în limba sa nativă, guturală, pentru a se adresa 
membrilor tribului său, apoi cobori de pe bantha sa şi se îndreptă încet spre Ben. 
Ataşate la centura Tuskenului erau două săbii de lumină. În momentul în care Ben 
văzu armele, identitatea Tuskenului îi fu confirmată. Era A'Sharad Hett. 

Ben nu ştia dacă Hett ştia că Anakin Skywalker devenise Darth Vader. Dar 
dacă Hett ştia - aşa cum pretindea spiritul lui Qui-Gon - că Anakin era responsabil 


pentru uciderea Tuskenilor care i-au torturat mama, Ben îşi putea doar imagina ce 
ar putea face Hett dacă descoperea existenţa fiului lui Anakin Skywalker. Ben bănuia 
că Hett nu ştia nimic despre Luke, fie şi numai pentru că Luke era încă în viaţă. 
Dacă singurul scop al lui Hett pe Tatooine ar fi fost să-l ucidă pe Luke, acesta ar fi 
fost probabil deja mort. Acum, în timp ce Hett se apropia, Ben îşi alungă din minte 
toate gândurile despre Anakin şi Luke. 

Hett se opri în fața lui Ben, stând atât de aproape încât Ben trebui să fie atent 
să nu inhaleze prea adânc, căci duhoarea hainelor şi a învelişurilor murdare ale lui 
Hett era aproape copleşitoare. Privind în lentilele roşii ale ochelarilor Tuskenului, 
Ben spuse: 

— Maestre Hett. 

— Forţa să fie cu tine, Maestre Kenobi, răspunse Hett, cu o voce remarcabil de 
calmă. Aşadar, şi tu ai supravieţuit Ordinului 66. Am crezut că sunt singurul. Ce te 
aduce pe Tatooine, ca să nu mai vorbim de aceste pustietăţi? 

— Tu, Maestre Hett, spuse Ben fără ezitare. Păstrându-şi ochii fixați pe 
ochelarii lui Hett, continuă: Tu îi conduci pe aceşti Tuskeni ca şi Lordul lor 
Războinic. Nu e ceva ce ar trebui să facă un Jedi. 

— Nu-mi ţine o predică, Obi-Wan, răspunse Hett, încă vorbind calm şi fără 
nicio urmă de amenințare. Amândoi am fost Generali în Războiul Clonelor, Lorzi 
Războinici pentru o Republică care s-a întors împotriva noastră. Hett îşi mişcă uşor 
picioarele, se întoarse să privească dincolo de Ben şi îşi lăsă privirea să parcurgă 
ferma de umiditate. Tuskenii au fost vânaţi şi ucişi atât de colonişti, cât şi de 
fermieri. Jedii îi apără pe cei care au nevoie de ajutor. Uneori aperi viața luând viața 
agresorului. 

— Greşelile din trecut nu le justifică pe cele din prezent, spuse Ben, fără să-şi 
lase ochii să se abată de la Hett. Pericolul constă în a deveni ceea ce lupţi. Aceasta a 
fost capcana în care au căzut Jedii. Este capcana în care te duci acum. Trebuie să te 
opreşti. Trebuie să vezi asta, ASharad Hett. 

— Nu văd, răspunse Hett cu tristețe. Am fost crescut până la maturitate 
printre Tuskeni de tatăl meu, Sharad Hett, cel mai mare Jedi al epocii sale. El m-a 
învățat să gândesc şi să acționez ca un Tusken. Rămase cu fața spre fermă, dar făcu 
un gest către Tuskenii călare şi ridică vocea când spuse: Aceştia sunt semenii mei! 
Vor înceta coloniştii să mai ucidă Tuskeni? 

Ben nu răspunse. Credea că Tuskenii ar putea ucide fiecare colonist de pe 
Tatooine şi foamea lor de violenţă ar fi fost în continuare nesatisfăcută. 

Luând tăcerea lui Ben ca pe un răspuns negativ, Hett spuse: 

— Atunci sângele cere sânge! Coloniştii vor fi forțați să abandoneze pământul... 
sau vor fi îngropați în el! 

— Nu pot permite aşa ceva, spuse Ben în timp ce-şi scotea sabia. Ai fost un 
mare Jedi, Hett, şi fiul unui mare Jedi, dar te-ai lăsat pradă răzbunării. Totul se 
opreşte aici. 

Apoi îşi aprinse sabia. 

— Vei avea parte de o înmormântare Jedi, Maestre Kenobi, spuse Hett. Asta îți 
promit. 

Mâinile lui Hett coborâră la centură şi cele două săbii săriră practic în mâinile 
sale înmănuşate. Aprinse ambele arme deodată, dezlănțuind razele lor identice de 
energie verde. Lovi rapid cu sabia din mâna dreaptă, dar Ben o blocă. Săbiile sfârâiră 


puternic când se ciocniră. Fu un noroc pentru Ben că îşi continuase exercițiile Jedi 
pe Tatooine, că nu lăsase reflexele să i se domolească. Nu se gândi la cât timp 
trecuse de când îşi folosise ultima dată sabia în luptă. Nu se gândi nici la faptul că 
era mai în vârstă decât Hett cu cel puțin un deceniu, sau la abilităţile considerabile 
ale lui Hett cu propriile arme, şi că Tuskenul era mult mai experimentat în lupta în 
deşert. Ben ştia că orice astfel de gânduri nu ar fi făcut probabil decât să fie ucis. 
Oricât de pregătit ar fi fost Ben pentru multe lucruri, nu era pregătit să moară. Nu 
încă. Nu astăzi. 

Hett îşi aduse cealaltă sabie într-un unghi ascuțit, forțându-l pe Ben să dea 
înapoi. Ben îşi apucă propria armă cu ambele mâini în timp ce se îndrepta spre 
picioarele lui Hett, dar Hett blocă lovitura. Mai urmă un alt sfârâit puternic în timp 
ce lamele se mişcau una peste alta. 

Ben icni când Hett lansă o lovitură puternică la mijlocul corpului. Lovitura îl 
făcu pe Ben să cadă din picioare şi, în timp ce cădea înapoi prin aer, Hett aruncă 
una dintre săbiile sale spre corpul lui Ben. Ben îşi ținu strâns propria sabie în timp 
ce îşi răsucea corpul în aer pentru a evita să fie lovit de lama învârtită a armei lui 
Hett. În momentul în care sabia lui Hett trecu pe lângă capul lui Ben, Hett folosi 
Forța pentru a o recupera, trăgând-o înapoi în mâna stângă care o aştepta. 

În timp ce Hett prindea sabia, Ben se rostogoli de la pământ şi lovi din nou. 
Hett blocă lovitura cu sabia dreaptă, apoi îşi aruncă brațul stâng în față pentru a lovi 
cu mânerul celeilalte săbii în maxilarul lui Ben. Acesta ignoră lovitura dureroasă la 
cap şi, din reflex, îşi ridică sabia în sus, forțându-l pe Hett să blocheze lovitura cu 
sabia dreaptă şi lăsându-şi propria secțiune mediană expusă pentru scurt timp. 
Înainte ca Hett să poată lovi cu cealaltă sabie, Ben îl lovi puternic cu piciorul în 
stomac. Hett mârâi, dar nu se prăbuşi. Atacă din nou, ridicând nisipul în timp ce se 
îndrepta pentru a ucide. Niciunul dintre Tuskenii călare nu tresări în timp ce priveau 
duelul şi nici nu se mobilizară pentru şeful lor. Pur şi simplu priviră tăcuți, 
aşteptând rezultatul. 

Ben bloca fiecare lovitură, dar nu o făcea cu uşurinţă. Hett era mult mai 
experimentat în lupta pe nisip şi în căldura deşertului. Ben ştia că adversarul său nu 
se va preda niciodată, cu atât mai puţin să se retragă. Oricât de mult spera să evite 
să-l ucidă pe Hett, ştia, de asemenea, că nu puteau continua să lupte la nesfârşit. 
Dar, în cele din urmă, ştiu că nu lupta pentru propria viaţă. Lupta pentru cea a lui 
Luke. 

Ridicându-şi rapid mâna stângă, Ben folosi Forța pentru a-l împinge pe Hett 
înapoi prin aer în timp ce sabia lui Ben mătură şi trecu prin braţul drept al lui Hett. 
Acesta ţipă în timp ce braţul îi căzu de pe corp. În timp ce Hett se împleticea înapoi, 
Ben folosi Forța pentru a smulge cealaltă sabie a lui Hett din strânsoarea mâinii 
stângi a acestuia. Ambele săbii ale lui Hett se dezactivară când trecură pe lângă Ben 
şi aterizară în nisipul din spatele lui. 

Hett se prăbuşi în genunchi. Membrii tribului său priviră cum Ben făcu un pas 
înainte, se aplecă pentru a apuca partea de sus a măștii lui Hett şi apoi i-o smulse de 
pe cap. Jediul căzu îşi legăna ciotul rănit al brațului drept în timp ce-şi ridica 
privirea pentru a o întâlni pe cea a lui Ben. Fața demascată a lui Hett era cea a unui 
om, dar acoperită de tatuaje negre. Ben nu avea nicio idee dacă specia sau tatuajele 
lui Hett erau o excepţie sau normale pentru Tuskeni. Ben întinse masca în fața lui, 
apoi o lăsă să cadă pe nisip în fața siluetei îngenuncheate a lui Hett. 


Fără să scoată un sunet, Tuskenii călare îşi întoarseră încet banthele şi 
începură să se îndepărteze de ferma de umiditate. Hett nu îi privi plecând, ci 
continuă să se holbeze la nisipul din fața lui. Ben, care încă avea sabia activată, 
rămase în picioare lângă Hett, aşteptând următoarea mişcare a acestuia. 

— Am terminat, spuse Hett, ferindu-şi în continuare privirea. M-ai făcut de 
ruşine în fața poporului meu. Cu o singură mână, nu mai pot mânui un gaderffii. 
Acum sunt un proscris printre Tuskeni. Spuse toate acestea fără nicio urmă de 
emoție, apoi adăugă: Sunt un om mort. Termină. Omoară-mă. 

— Nu, spuse Ben în timp ce îşi dezactiva sabia. Dar nu mai poţi rămâne pe 
Tatooine. Trebuie să pleci şi să-ţi dai cuvântul, pe onoarea tatălui tău, că nu te vei 
mai întoarce niciodată. 

Fruntea lui Hett se încruntă. 

— Jură, spuse Ben. 

Hett se strâmbă, refuzând să se uite la Ben, dar în cele din urmă murmură: 

— Jur... 

Ataşându-şi sabia la centură, Ben spuse: 

— Tuskenii au fost odată poporul tău, dar şi Jedii. Ai uitat căile noastre. Poate 
că, prin meditaţie, îți vei aminti de ele şi de tine însuți. 

Hett nu oferi niciun răspuns. 

— Sper că o vei face, spuse Ben. Fie ca Forţa să fie cu tine, A'Sharad Hett. 

Apoi Ben se întoarse şi începu să meargă spre cupola de intrare a fermei de 
umiditate. Era la jumătatea drumului spre dom când se uită înapoi spre locul unde îl 
lăsase pe fostul Jedi, dar Hett plecase deja. 

Owen Lars, care îşi purta încă puşca blaster, îl aştepta pe Ben în uşa domului. 
Ben se întrebă dacă Owen văzuse ceva din lupta crâncenă care tocmai avusese loc pe 
proprietatea sa. Spera că nu, şi nu era sigur ce să spună. Voia doar să-l asigure pe 
Owen că Tuskenii plecaseră. Înainte să poată vorbi, Owen spuse: 

— S-a terminat acum, nu-i aşa? 

— Da, spuse Ben. 

Cuvântul aproape că îi scârțâi în gât şi îşi dădu brusc seama cât de însetat era. 

— Ei bine, atunci, spuse Owen. Ar fi bine să pleci. 

Apoi se întoarse şi închise uşa în urma lui. 

Ben îşi şterse praful de pe haine. După ce îşi adună echipamentul de tabără, 
începu lunga plimbare înapoi acasă. 

Nu îl mai văzu niciodată pe A'Sharad Hett. 


Capitolul 9 


Luke este în pericol. 

Această conştientizare îi veni brusc şi neaşteptat lui Ben Kenobi. Tocmai ieşise 
din casă şi purta o trusă de scule compactă pentru a face o verificare de întreținere a 
vaporizatorului său de umiditate, când senzaţia îl lovi, ca o tulburare clară în Forță. 

Ben încremeni pe loc, oprindu-se chiar lângă vaporizator. Mâna i se strânse 
automat pe mânerul trusei de scule. Trăia pe Tatooine de treisprezece ani şi, deşi mai 
simțise perturbări în Forţă înainte, nu mai simțise niciodată una ca aceasta. 

Oare Luke o generase? Ben nu era sigur. Luke avea treisprezece ani acum. Din 
câte ştia Ben, băiatul încă nu ştia nimic despre Forță, dar era posibil ca Luke să se 
comporte fără să vrea ca un transmițător. 

Cu mâna liberă, Ben se întinse să îşi tragă gluga înapoi, expunându-şi capul la 
căldura toridă. Un vânt cald şi constant se ridicase în rafale de pe fundul deşertului, 
purtând cu el praful şi sunetul distinct al unei şenilate Jawa care se apropia şi care 
încă nu apăruse la vedere. Ben ştia că trebuia să rămână calm. Respirând adânc, 
închise ochii. Îşi relaxă mintea, făcând abstracție de zgomotul motorului vehiculului 
şi deschizându-se către Forță. Aproape imediat, avu o viziune a culorilor care 
curgeau, o vâlvătaie informă de cafeniu şi maro şi... 

Furtună de nisip! 

..„„ verde... un dewback, care alerga repede, lăsându-i în urmă pe Luke şi pe un 
alt băiat. Ben nu îl putu distinge pe celălalt băiat, dar simți că era unul dintre 
prietenii lui Luke... şi nu era Biggs Darklighter. 

Un accident, îşi dădu Ben seama. Prinşi într-o furtună de nisip... dewbackul i- 
a aruncat... 

Băieţii erau înconjurați de ziduri înalte. 

„într-un canion. Unde? 

Cu ochii încă închişi, Ben simți cum picioarele se mişcă sub el, întorcându-l 
până când se opri, cu fața spre sud-est. Ignoră căldura soarelui care îi dogorea ceafa. 
Câteva secunde mai târziu, cu ochii închişi, vizualiză o formaţiune stâncoasă 
distinctă, zimțată, care se înălța peste canalele sinuoase ale albiei unui râu uscat. 

Creasta Ja-Mero. 

Ben suspină în timp ce deschidea ochii pentru a privi în largul Deşertului 
Jundland. Un nor înceţoşat era suspendat deasupra Crestei Ja-Mero, la puţin peste 
şaptezeci de kilometri distanță. Pentru că se ştia că oamenii se rătăceau prin 
canioanele întortocheate chiar şi pe vreme senină şi pentru că întunericul urma să 
cadă în câteva ore, ştiu că Luke şi prietenul său ar putea avea nevoie de ajutor mai 
devreme sau mai târziu. 

Dintre toate momentele în care ar trebui să ai un speeder de teren! 

Ben calculă rapid câte ore i-ar fi luat să ajungă la Ja-Mero Ridge dacă ar fi 
călătorit pe jos şi îşi verifică centura utilitară pentru a se asigura că avea la el rații 
suficiente. În timp ce se îndrepta spre fața casei sale şi aşeza trusa de scule pe jos, 
lângă uşa de la intrare, îi trecu prin minte că ar putea încerca să-l contacteze pe 
Owen Lars, dar apoi respinse imediat ideea. Gospodăria Lars se afla la încă şaptezeci 


de kilometri dincolo de Ja-Mero, iar Owen ar fi insistat pur şi simplu că nu avea 
nevoie de ajutorul lui Ben. Nebunul încăpățânat ar fi plecat probabil în căutarea lui 
Luke şi s-ar fi pierdut sau ar fi fost ucis. 

Ben ştia că atât Owen, cât şi Beru ar fi fost foarte îngrijoraţi dacă ar fi avut 
idee despre situația lui Luke, dar nu putea face nimic în privința asta acum. Luke 
era în pericol şi nu mai era timp de pierdut. Dacă avea vreo şansă de a-i găsi pe 
băieți până la căderea nopții, trebuia să o facă singur. 

Ben începu să se îndepărteze de casa lui. 

— Şaptezeci de kilometri, murmură el în timp ce-şi ştergea praful de pe barbă. 
Nu cred că îmi va fi uşor să găsesc un taxi. 

Tocmai atunci apăru la vedere şenilata Jawa. Vehiculul mamut se deplasa spre 
vest prin Xelric Draw, îndreptându-se spre Mos Espa. 

— Ah, spuse Ben cu un zâmbet ironic. Taxiul meu! 

Şenilata se deplasa rapid, iar Ben îşi închipui că Jawa erau nerăbdători să 
ajungă la destinaţie. Întinzându-se cu Forţa, îl vizualiză pe şeful Jawa la bordul 
vehiculului, apoi proiectă un gând: Ar trebui să opriți pentru a verifica motoarele. 

Ca şi cum ar fi fost un răspuns, vehiculul se opri în apropierea bazei falezei de 
sub casa lui Ben, iar apoi mai mulți Jawa coborâră în grabă din el. Ben cobori cu 
greu pe faleză pentru a se întâlni cu Jawa, care îi spuseră că opriseră pentru a 
verifica motoarele. Ben nu fu surprins că nu găsiră nimic în neregulă. 

Apoi se sfătui cu şeful Jawa. Câteva minute mai târziu, şenilata se îndepărta 
de faleză, cu Ben la bord. Atunci când vehiculul se întoarse pentru a se îndrepta spre 
Deşertul Jundland, majoritatea Jawa au fost nedumeriţi de schimbarea de curs, dar 
şeful Jawa insistă că ar fi plăcerea lor să-l ducă pe Ben până la Creasta Ja-Mero. 

Vântul bătea cu putere când vehiculul se opri la mică distanţă de gura unui 
canion îngust. Ben cobori, trăgându-şi gluga peste cap pentru a nu-şi expune față 
nisipului usturător. În timp ce vehiculul se întorcea şi pleca, Ben merse înainte, 
îndreptându-se spre canion. Oricât de mult aştepta ziua în care l-ar putea întâlni pe 
Luke, nu avea nicio idee dacă aceasta va fi acea zi. Trebuia să admită posibilitatea ca 
Luke şi prietenul său să fi găsit o cale de ieşire din canion fără ajutor şi nu vedea 
niciun motiv pentru a-i dezvălui prezența sa lui Luke, decât dacă era absolut 
necesar. Continuă să meargă şi pe măsură ce se aventura mai adânc în canion, aerul 
devenea mai rece. Rafalele furtunii de nisip făceau dificilă vederea mai mult de câțiva 
metri în orice direcție. Odată cu apusul soarelui, estimă că întunericul total va fi în 
mai puțin de treizeci de minute. Se întrebă cât de bine era pregătit Luke să 
supraviețuiască departe de casa Lars. Dacă este la fel de impulsiv ca tatăl său, va 
crede că este pregătit pentru orice, chiar dacă nu este, medită el. 

Câteva pietre de pe podeaua canionului fuseseră deranjate de curând, probabil 
fiind ridicate de un animal mare. Poate de dewbackul pe care îl vizualizase Ben mai 
devreme. Urmă calea animalului dispărut până când întâlni o bifurcaţie în canion. 
Ceva în aer îi spuse să o ia pe cea din stânga, care îl conduse până la o curbă care îl 
duse la o altă bifurcație. E ca un labirint aici jos, gândi Ben în timp ce o lua pe 
bifurcația din dreapta, care era puţin mai largă decât cealaltă. Mijind ochii, privi 
drept în sus şi dincolo de pereții impunători ai canionului, dincolo de rafalele de 
nisip, unde o fărâmă de cer violet afişa o imagine slabă a câtorva stele. Nu avea 
nevoie să se folosească de stele pentru a se orienta, dar Luke ar fi putut să o facă, 
deoarece ar fi fost uşor pentru oricine să îşi piardă orice simț al direcţiei pe fundul 


canionului. Coborând privirea, îşi continuă drumul în întuneric. Prin vânt, auzea din 
când în când sunete ale unor creaturi din interiorul canionului. Niciuna dintre ele nu 
părea amenințătoare, dar Ben trebui să se concentreze pentru a filtra zgomotele în 
timp ce îi căuta pe băieți. 

O şopârlă mică şi nevăzută, ascunsă într-una dintre numeroasele crăpături din 
peretele din dreapta lui Ben, scoase un sunet neliniştit. O clipă mai târziu, Ben auzi 
un bâzâit care se apropia cu repeziciune şi se feri rapid când mai multe sketto au 
zburat prin aer. Reptilele zburătoare cu patru aripi trecură pe lângă el, întorcându-se 
pe drumul pe care venise el până când dispărură după o curbă. Ben ştia că sketto 
stăteau de obicei pe loc în timpul furtunilor de nisip şi se întreba ce anume le 
speriase. Apoi auzi un răget sfâşietor de sânge. Puternic ca un tunet, părea să vină 
chiar de după următoarea cotitură a canionului. Ben îl recunoscu imediat. 

Dragon kjrayt! Ochii i se făcură mari de alarmă, dar pornise deja, alergând cât 
de repede putea în jurul curbei. Dar când ieşi la o altă bifurcațţie, unde se intersectau 
două râpe, se opri brusc. Nu era nici urmă de fiară. 

Îşi dădu seama că fusese un ecou, simțind în acelaşi timp că Luke era încă în 
viață... speriat, dar încă în viață. Ben aproape că se blestemă pentru că nu distinsese 
urletul ca fiind un ecou înainte să intre în acţiune ca un amator dornic de suspans. 

Rămase încremenit la intersecţia naturală a canionului, aşteptând să urmeze 
un alt sunet şi sperând că nu vor fi țipete de om. O clipă mai târziu, se auzi un 
zgomot puternic, ceva asemănător cu un berbec care se lovea de un perete al 
canionului. Prăbuşirea reverberă în jos din râpa din stânga lui Ben. Alergă în râpă, 
trecând peste şi pe lângă pietrele zimţate. În timp ce alerga, nările i se umflară uşor 
când simți mirosul urât de carne înjunghiată, iar apoi aproape că dădu direct peste 
sursă. Era cadavrul unui dewback. 

Ben nu se opri să examineze dewbackul măcelărit care practic umplea cărarea 
din fața lui. Se cățără peste cadavrul acestuia şi continuă să alerge. Auzea un sunet 
bubuit constant, dar trecură câteva paşi până când îşi dădu seama, cu o oarecare 
supărare, că sunetul venea de la propria lui inimă, care bătea neobişnuit de repede. 

Îmbătrânesc, gândi el cu părere de rău. 

Se concentră asupra bătăilor inimii, încetinindu-le şi stabilizându-le în timp ce 
alerga mai departe. Pasajul dintre ziduri îl duse pe Ben în vârful unei cornişe care 
dădea spre o zonă mai largă, dar încă închisă. Privind în întuneric, văzu un dragon 
krayt - un krayt de canion, sălbatic de foame şi de furie — repezindu-se drept spre 
gura unei crăpături. lar în interiorul crăpăturii se aflau două siluete ghemuite. 

— Luke! strigă Ben, fără să se gândească sau să-i pese că îşi dezvăluia 
prezenţa sau că ştia identitatea lui Luke. 

Capul masiv cu coarne al dragonului se izbi de peretele exterior al crăpăturii, 
iar pietrele explodară la impact. Din interiorul crăpăturii, prietenul lui Luke strigă: 

— Suntem morți! 

Nu chiar, gândi Ben cu o imensă uşurare, dar atunci kraytul se dădu înapoi şi 
se pregăti să atace din nou. Folosind Forța, Ben atinse mintea primitivă a 
dragonului. Bestia monstruoasă se opri brusc şi urlă, arătându-şi dinţii lungi şi 
îngălbeniți. Apoi îşi scutură capul ca şi cum ar fi încercat să se scuture de ceva şi 
pufni puternic înainte să se îndepărteze de crevasă. Oricât de mult ar fi încercat şi 
oricât de înfometat ar fi fost kraytul, nu putu scăpa de gândul care îi intrase brusc în 
creier: era obosit. Foarte, foarte obosit. Voia să doarmă. 


În timp ce rafalele de nisip continuau să bubuie prin zonă, kraytul îşi cobori 
corpul pe podeaua canionului, închise ochii şi începu să sforăie puternic şi lung. 

Ben cobori uşor de pe cornişă şi trecu pe lângă kraytul adormit pentru a se 
apropia de crăpătură. Când se apropie de poziția celor doi băieţi care se ascundeau, 
îl auzi pe prietenul lui Luke gemând: 

— Nu vom găsi niciodată drumul spre casă! Ne vor găsi oasele într-o zi... doar 
nişte oase vechi... 

Ben îşi drese gâtul, iar ambii băieți tresăriră în interiorul crăpăturii în timp ce 
îşi întorceau capetele pentru a-l privi. Amândoi aveau ochelari de nisip atârnațţi în 
jurul gâtului şi erau îmbrăcaţi la fel de bine în tunici albe şi jambiere decolorate, 
tipice pentru majoritatea fermierilor de umiditate. Când ochii lui Luke îi întâlniră pe 
ai lui, lui Ben îi veni brusc în minte că Luke avea aceeaşi vârstă pe care o avusese şi 
el când făcuse prima sa călătorie pe Ilum. 

Ben decise că aceea era, până la urmă, ziua în care avea să facă în sfârşit 
cunoştinţă cu Luke. 

— Sunt Ben Kenobi, spuse el. Nu avem prea mult timp la dispoziție dacă vreau 
să vă duc acasă, băieți. 

Luke tresări: 

— Ştii... ştii drumul spre ferma familiei Lars? 

Ştiind că era mai bine ca Luke să ştie cât mai puţin despre scopul său pe 
Tatooine, Ben păru gânditor şi spuse: 

— Lars? Să fie cumva Owen şi Beru Lars? 

Luke aprobă din cap. 

— A trecut foarte mult timp de când nu i-am mai văzut, spuse Ben, dar da, 
cred că ştiu drumul. 

Le făcu semn băieţilor să-şi pună ochelarii de protecţie şi să-l urmeze. leşind 
din crăpătura îngustă, merseră după Ben în timp ce acesta îi conducea în jurul 
kraytului adormit. Deşi băieţii nu aveau nicio idee încotro se îndreptau, avură 
încredere în Ben şi ținură pasul cu el prin serpentinele canionului. Vântul începu să 
se domolească la ieşirea din canion, iar cerul nopții era în mare parte senin deasupra 
zonei în care se despărțise Ben de şenilata Jawa. Tânărul prieten al lui Luke fu 
aparent uimit de schimbarea bruscă a vremii, căci bâigui: 

— Ce s-a întâmplat? 

— Suntem în ochiul furtunii, spuse Ben, cu ochii pe norii care păreau să se 
agite la orizont. 

— Dacă păstrăm un ritm rapid, spuse Luke, putem călători cu el suficient de 
mult timp pentru a găsi un adăpost sigur. 

Prietenul lui Luke clătină din cap, apoi se lăsă în genunchi. Ben se ghemui 
pentru a-l examina pe băiat şi a confirma că era doar epuizat. Ridicându-şi privirea 
spre Luke, Ben spuse: 

— Îl pot căra pe prietenul tău dacă poţi ţine pasul, tinere. 

— Luke, spuse Luke. Luke Skywalker. 

Ben se uită la el întrebător, întrebându-se dacă băiatul îl auzise când îi 
strigase numele în canion. Dacă Luke auzise, nu menţionă acest lucru, dar în 
schimb făcu un gest către celălalt băiat şi spuse: 

— Prietenul meu este Windy Starkiller. Cu siguranţă am fost norocoşi că acel 
krayt a adormit atunci când a făcut-o. 


— Da, spuse Ben în timp ce îl ridica pe Windy pe spate. Norocoşi. 

Deşi ştia că norocul nu avea nimic de-a face cu kraytul adormit, nu văzu 
niciun rost să-i spună lui Luke mai mult decât trebuia să ştie. Nu este pregătit pentru 
adevăr, gândi Ben. În timp ce pleca cu Windy în spate, cu Luke lângă el şi cu stelele 
deasupra capului, gândurile îi zburau la dewback, care cu siguranță nu fusese 
norocos în acea zi. 

Poate că Luke nu va fi niciodată pregătit. 

Ben se uită la Luke şi văzu că îi tremura buza inferioară. 

— S-a întâmplat ceva, tinere Luke? 

— Mă gândeam doar la dewbackul nostru, răspunse Luke. Îi aparţinea lui 
Windy, dar amândoi am avut grijă de el. Îl chema Huey. 

Lui Ben i se păru interesant că el şi Luke se gândiseră la dewback în acelaşi 
timp, dar rămase tăcut în timp ce mergea alături de băiat, aşteptându-l să continue. 

— E vina mea că a murit, spuse Luke. Windy şi cu mine eram plictisiți, iar unii 
dintre copiii mai mari ne numeau micuți, aşa că... ne-am hotărât să-l călărim pe 
Huey prin Deşerturi. 

Ben aprobă uşor din cap pentru a arăta că asculta. 

— L-am omorât pentru că am vrut să demonstrez că nu sunt un micut, spuse 
Luke, lovind cu piciorul în nisip. A fost o prostie să venim singuri aici, iar Huey a 
plătit pentru asta. 

Ajustându-l pe Windy pe spate, Ben răspunse: 

— Tinere prieten, ai învățat o lecție valoroasă despre responsabilitate. 
Păstrează mereu această amintire. Evenimentele din viața noastră au consecinţe care 
se răsfrâng asupra vieților altora. 

Luke îi aruncă lui Ben o privire lungă, iar Ben îşi dădu seama, după expresia 
oarecum nedumerită a băiatului, că era posibil ca vorbele lui să-l fi copleşit. 

— Toate vieţile sunt legate între ele, adăugă Ben. 

Luke păru să se gândească la asta pentru o clipă, apoi aprobă din cap în semn 
că este de acord. Cel puţin ascultă, gândi Ben. 

În timp ce simţea cum începea să îl doară spatele din cauza efortului de a-l 
căra pe Windy, vântul începu să se întețească din nou. Ben îşi îndreptă bărbia spre 
un munte impunător, care semăna cu silueta unui trunchi de copac uriaş pe fondul 
norilor întunecațţi de furtună. 

— Ştiu un loc sigur în față, spuse Ben. Ne vom adăposti acolo. 

În timp ce vântul se tânguia în afara bătrânei cocioabe a lui Ben, Luke şi 
Windy rămaseră înăuntru cu Ben. Ben securizase uşa de camuflaj a cocioabei, iar 
băieții erau fericiți să împartă rațiile pe care le oferea. După ce înghiți o tabletă 
nutritivă, Luke întrebă politicos: 

— De cât timp locuiţi pe Tatooine, domnule Kenobi? 

Ben îşi mângâie barba în timp ce răspundea: 

— Mai mult decât unii, presupun, dar nu la fel de mult ca alții. 

— Oh, spuse Luke, aparent fără să observe că Ben nu-i răspunsese nici măcar 
puţin la întrebare. Dornic să afle mai multe, Luke continuă: Aveţi familie aici? 

Ben clătină din cap. 

— Sunt doar eu însumi. 

— Huh, spuse Luke. Eu locuiesc cu mătuşa şi unchiul meu. Beru şi Owen 
Lars. Ai spus că îi cunoşti? 


Ştiind că Luke ar putea relata conversaţia lor lui Owen, Ben spuse cu 
prudenţă: 

— Îmi amintesc unde locuiesc, dar regret că nu am apucat să-i cunosc cu 
adevărat. Nu bine, în orice caz. 

Ochii lui Luke se luminară când răspunse: 

— Sunt sigur că se vor bucura să vă vadă, mai ales după ce Windy şi cu mine 
le vom povesti cum ne-aţi ajutat. 

Ar fi plăcut, gândi Ben, dar se îndoia că Owen ar fi fost vreodată pe deplin 
fericit să-l vadă. 

— Şi părinţii mei vor dori să vă mulțumească, interveni Windy. 

Ben doar zâmbi în schimb. 

— Dacă nu vă deranjează că întreb, continuă Luke, ce făceaţi în seara asta în 
Deşertul Jundland? 

— Acolo locuiesc, spuse Ben. 

Luke rămase cu gura căscată. 

— Locuiţi în Deşert? El şi Windy schimbară priviri uimite, apoi Luke îşi 
întoarse privirea spre Ben şi adăugă: De unul singur? 

Ben ridică din umeri, apoi spuse: 

— Ei bine, un om trebuie să trăiască undeva. 

— Nu vă simțiți niciodată singur? 

— Nu, deloc. Atâta timp cât am soarele dimineaţa şi lunile seara, sunt 
rezonabil de mulțumit. 

— Locuiţi într-o casă, sau într-un loc ca...? întrebă Windy, mişcându-şi mâinile 
şi făcu un gest spre interiorul cocioabei. 

— De fapt, tinere Windy, locuiesc într-o casă, chicoti Ben. 

— Poate am putea să vă vizităm cândva, domnule Kenobi? spuse Luke. 

— Mi-ar face mare plăcere, spuse Ben. Dar, te rog, spune-mi Ben. 

— Sigur... Ben. 

— Dar înainte ca vreunul dintre noi să facă alte planuri de călătorie, spuse 
Ben, hai să încercăm să ne odihnim puțin. Putem vorbi mai mult dimineaţă. 


Părinţii îngrijoraţi ai lui Windy se aflau deja la ferma Lars, alături de Owen şi 
Beru, când Ben sosi cu cei doi băieţi. Owen îşi strângea în brațe puşca blaster. 
Windy alergă direct la mama lui, care îl luă în brațe. 

— Acesta este domnul Kenobi! oftă Windy. Ne-a salvat de un dragon krayt! 

Mama lui Windy se uită la Ben şi spuse: 

— Mulţumesc, domnule Kenobi! 

Tatăl lui Windy îşi bătu fiul pe spate în timp ce îi zâmbea recunoscător lui Ben. 
Acesta îi întoarse zâmbetul cu sfială, apoi se uită la Owen, care îl privea încruntat. 

Luke ajunse lângă Beru şi exclamă: 

— Domnul Kenobi ne-a spus poveşti despre cum se trăieşte pe Marea Dunelor. 
A fost grozav! Poate să mai rămână o vreme? 

Fără ezitare, Owen răspunse ferm: 

— Domnul Kenobi trebuie să plece acum. 

Urmă un moment de tăcere stânjenitoare. Apoi, Beru, în mod clar indignată, îşi 


privi soțul şi spuse: 

— Owen Lars! 

Ignorându-şi soția, Owen făcu un pas înainte şi îl apucă pe Ben de partea 
superioară a brațului. 

— Vreau să pleci de pe proprietatea mea, spuse Owen, şi să nu te mai întorci! 

Îi dădu lui Ben o împingere. Acesta se împiedică înapoi, dar îşi recăpătă 
instantaneu echilibrul. Îndepărtându-şi privirea de la Owen, îl privi pe Luke. 

Ben sperase să vorbească mai mult cu băiatul, care părea foarte uimit de 
comportamentul lui Owen. Acum, tot ce reuşi Ben fu un zâmbet uşor şi trist pentru 
Luke înainte să se întoarcă şi să plece. 

Înapoi acasă, în Deşertul Jundland. 


Capitolul 10 


Într-o zi, în timpul celui de-al nouăsprezecelea an al lui Ben Kenobi pe 
Tatooine, simți un impuls copleşitor să se plimbe prin canioanele din Deşertul 
Jundland. Oricât de mult îi plăcea să se plimbe pentru a face exerciţii fizice, nu-şi 
putea explica de ce se simțea atât de îndemnat în acea zi anume, dar decise să-şi 
urmeze instinctele. 

Se afla la doar câțiva kilometri de casa lui când simţi un pericol în canionul din 
față. Mai exact, simți că Luke era în pericol. 

Ce caută băiatul aici? Ben ştia că Luke deţinea un speeder şi că îşi câştigase o 
reputație locală de pilot talentat, dar ştia, de asemenea, că Owen îl pedepsise recent 
pe Luke după o cursă nesăbuită prin Canionul Cerşetorilor. Înainte ca Ben să se mai 
gândească la motivul pentru care Luke era atât de departe de casă, simți un miros în 
aer. Tuskeni! Nu putea confunda mirosul lor. 

Îşi trase mantia peste cap şi îşi acceleră pasul. În timp ce trecea de o curbă în 
canion, văzu trei Tuskeni cotrobăind într-un speeder care era parcat lângă nişte 
bolovani mari. Îl recunoscu drept vehiculul lui Luke, apoi îl văzu pe băiat zăcând 
nemişcat pe pământ lângă Tuskeni. Se părea că aceştia îl lăsaseră inconştient. 

Fără să-şi întrerupă pasul pe podeaua pietruită a canionului, Ben făcu cea mai 
bună imitație a strigătului de vânătoare al unui dragon krayt. Urletul lung şi ascuţit 
răsună puternic pe pereţii canionului, determinându-i pe Tuskeni să-şi ia armele şi 
să fugă, lăsându-l pe Luke şi speederul în urmă. Ben se deplasă rapid lângă corpul 
inconştient al lui Luke, se aplecă şi îi verifică pulsul. În timp ce confirma că Luke era 
în regulă, auzi un geamăt electronic în dreapta sa, urmat de un bip scurt. Ben făcu o 
pauză, apoi îşi trase gluga şi se întoarse în dreapta sa pentru a vedea un droid 
astromec cu dom albastru care se ascundea în umbră, sub o cornişă stâncoasă. 

Doamne, gândi Ben. Arată exact ca R2-D2. Îi zâmbi droidului şi spuse: 

— Salut! Dând din degete într-un gest de chemare, îl încurajă: Apropie-te, 
micuțul meu prieten. N-ai de ce să-ţi fie frică. 

Droidul emise o serie de semnale sonore de îngrijorare. 

— Nu te îngrijora, spuse Ben în timp ce făcea un gest către Luke, îşi va reveni. 

Luke se răsuci, apoi îşi deschise încet ochii ametțiți ca să se uite la Ben. Acesta 
îl ajută să se ridice în şezut. 

— Stai liniştit, fiule, spuse Ben, ai avut o zi grea. Eşti al naibii de norocos că 
mai ai capul pe trunchi. 

Luke îşi frecă ceafa şi apoi se concentră asupra salvatorului său. 

— Ben? spuse el. Ben Kenobi? Sunt bucuros să vă întâlnesc! 

Droidul astromec plecă de sub pervaz şi se apropie de Luke şi Ben. 

— Deşertul Jundland nu se traversează fără o pregătire minuțioasă, spuse Ben 
în timp ce îl trăgea pe Luke în picioare. Spune-mi, tinere, ce te aduce în această 
inimă a necunoscutului? 

— Roboţelul acesta! spuse Luke, arătând spre astromec, care dădu un semnal 
sonor ca răspuns. Luke continuă: Un timp am crezut că a luat-o razna, când 
susținea că îşi caută un stăpân mai vechi. Acum, nu mai cred aşa. N-am mai întâlnit 


atâta devotament la un robot — greşit programat sau nu... 

Ben îi zâmbi din nou astromecului, care mai emise un semnal sonor. Ben îşi 
întoarse privirea către Luke, care spuse: 

— Pretinde că este proprietatea unei persoane cu numele Obi-Wan Kenobi. 
Este o rudă de-a ta? Ştii despre cine vorbeşte? 

Zâmbetul lui Ben se topi. Îşi ţinu ochii aţintiți asupra lui Luke şi încercă să-şi 
păstreze calmul, dar cuvintele băiatului îl lăsaseră practic uimit. Revenindu-i 
răsuflarea, Ben se lăsă pe spate pentru a se sprijini de un bolovan. 

— Obi-Wan Kenobi, zise el. Obi-Wan? Privirea lui alunecă spre pământ. Ăsta e 
un nume pe care nu l-am mai auzit de mult timp. De un car de vreme. Foarte ciudat. 

— Cred că unchiul meu îl cunoaşte, zise Luke. Unchiul spunea că a murit. 

— Nu, n-a murit, spuse Ben, dându-şi ochii peste cap cu un uşor amuzament. 
Nu încă. 

— Îl cunoşti? 

— Păi, bineînțeles că da. Eu sunt! 

Astromecul ciripi în timp ce îşi rotea cupola pentru a-l studia mai atent pe Ben. 

Aruncând o privire către Luke, Ben spuse: 

— Nu mai port numele de Obi-Wan cam de pe vremea când te-ai născut tu. 

— Ei bine, acest robot vă aparţine cu adevărat, aşa cum pretinde. 

— Nu-mi amintesc să fi deţinut vreodată un droid, spuse Ben, privind mai 
atent astromecul albastru. 

Oricât de improbabil părea, îşi dădu seama că droidul era R2-D2. Îşi amintea 
că omologului lui R2-D2, C-3PO, se presupunea că i se ştersese memoria, dar nu ştia 
dacă R2-D2 suferise acelaşi tratament şi, prin urmare, nu era sigur dacă droidul îl 
recunoştea măcar după atâţia ani. Cu siguranță am îmbătrânit mai evident decât R2. 

Ben îşi păstră meditaţiile pentru sine, dar murmură: 

— Foarte interesant... 

Un răcnet inuman răsună prin canion. Ben privi în sus, spre stâncile 
proeminente, şi spuse: 

— Cred că ar fi mai bine să folosim speederul tău. Oamenii Nisipurilor se 
sperie uşor, dar se întorc curând - cu întăriri. 

Ben începu să se îndrepte spre speeder şi Luke îl urmă, dar apoi R2-D2 scoase 
un bip patetic, făcându-l pe Luke să exclame: 

— C-3PO! 

Ce! Ben rămase uimit. C-3PO este şi el aici? 

Îl găsiră pe droidul de protocol întins pe nişte stânci din apropiere. Firele 
atârnau din priza deschisă la umărul stâng al lui C-3PO, iar braţul stâng zăcea pe 
pământ la mică distanţă. Ben şi Luke ridicară droidul în poziţie şezut. 

Cu o voce amețţită, C-3PO întrebă: 

— Unde mă aflu? Cred că am făcut un pas greşit... 

C-3PO îşi întoarse capul dintr-o parte în alta, dar când fotoreceptorii săi îl 
văzură pe Ben, nu îl recunoscu pe bărbatul cu părul alb. 

— Ei bine, poţi să te ridici? spuse Luke. Trebuie să te scoatem de aici înainte 
să se întoarcă Oamenii Nisipurilor. 

— Nu cred c-am să reuşesc, spuse C-3PO. Duceţi-vă, stăpâne Luke. Nu are 
sens să vă riscați viața pentru mine. Sunt terminat. 

— Nu, nu-i adevărat, spuse Luke cu simpatie. Ce fel de vorbe sunt astea? 


Amintindu-şi de Tuskeni, Ben spuse: 

— Repede, fiule. Iar s-au pus în mişcare. 

Ben şi Luke îl ajutară pe C-3PO să se ridice în picioare, îi luară brațul stâng şi 
se întoarseră la speeder. După ce încărcară droizii în vehicul, plecară în viteză, 
îndreptându-se spre ieşirea din canion şi spre siguranţa casei lui Ben. 

Pe drumul de întoarcere spre casa lui Ben, Luke îi explică faptul că unchiul 
său cumpărase cei doi droizi de la Jawa. După ce ajunseră la casă, intrară înăuntru 
şi Ben îl lăsă pe Luke să folosească trusa de scule pentru a-l repara pe C-3PO. 

Luke şi C-3PO erau aşezaţi pe canapea, lângă o masă rotundă joasă, vizavi de 
Ben, care stătea pe un scaun şi privea cum Luke repara şi reataşa rapid firele şi fixa 
brațul droidului la locul lui. R2-D2 stătea lângă un cufăr de depozitare de pe podea 
şi se uita pe deasupra mesei rotunde pentru a urmări lucrările de reparații. 

Băiatul se pricepe la reparaţii la fel de bine ca şi tatăl său, gândi Ben. 

În acel moment, R2-D2 emise un semnal sonor care părea a fi o aprobare la 
adresa abilităților tehnice ale lui Luke, iar Ben gândi: 

Dacă îți aminteşti ceva despre Anakin, probabil că te gândeşti la acelaşi lucru. 

— Spune-mi, Luke, zise Ben. Ştii despre serviciul tatălui tău în Războiul 
Clonelor? 

— Nu, tatăl meu nu a luptat în războaie, spuse Luke în timp ce reconecta un 
alt fir. A fost navigator pe un cargobot de mirodenii. 

— Asta ţi-a spus unchiul tău, spuse Ben. Lui nu-i plăceau idealurile tatălui 
tău. Credea că ar fi trebuit să rămână aici şi să nu se implice. 

Luke se întoarse cu fața la Ben. 

— Ai luptat în Războiul Clonelor? 

— Da. Am fost cândva Cavaler Jedi, la fel ca tatăl tău, spuse Ben, lăsându-se 
pe spate în scaunul său. 

Luke îşi întoarse privirea. 

— Mi-aş fi dorit să-l fi cunoscut. 

— A fost cel mai bun pilot din galaxie şi un războinic viclean. Ben făcu o pauză 
şi îi zâmbi lui Luke. Am înţeles că şi tu ai devenit un pilot destul de bun. 

Luke ridică din umeri la acest lucru, dar zâmbi cu sfială. 

Ben zâmbi în timp ce îşi întorcea privirea. Amintindu-şi de Anakin, adăugă: 

— Şi a fost un bun prieten. Ceea ce îmi aminteşte... Ben se ridică de pe scaun 
şi trecu pe lângă R2-D2 pentru a ridica capacul cufărului de depozitare. Am ceva aici 
pentru tine. În timp ce scotea obiectul strălucitor pe care îl luase cu el de pe 
Mustafar, spuse: Tatăl tău a vrut să ai asta când ajungeai destul de mare, dar 
unchiul tău nu a permis acest lucru. Se temea că ai putea să-l urmezi pe bătrânul 
Obi-Wan într-o cruciadă idealistă prostească, aşa cum a făcut tatăl tău. 

Încă aşezat pe pat, C-3PO se întoarse spre Luke şi spuse: 

— Domnule, dacă nu aveţi nevoie de mine, cred că mă voi decupla pentru 
puțin timp. 

— Sigur, dă-i drumul, spuse Luke. 

C-3PO rămase aşezat în timp ce se deconecta. Fotoreceptorii săi se opriră şi 
capul său se prăbuşi în față. Luke se ridică de pe canapea şi se apropie de Ben 
pentru a vedea obiectul pe care îl luase din cufăr. 

— Ce este? întrebă Luke. 

— Sabia tatălui tău, spuse Ben, înmânându-i-o lui Luke. Aceasta este arma 


unui Cavaler Jedi. Nu este la fel de stângace sau întâmplătoare ca un blaster. 

Degetele lui Luke găsiră placa de activare, iar lama sabiei prinse viaţă. Păru 
fascinat în timp ce testa arma, ascultându-i zumzetul în timp ce mişca lama înainte 
şi înapoi prin aer. 

— O armă elegantă pentru o epocă mai civilizată, comentă Ben în timp ce se 
întorcea la scaunul său. Timp de mai bine de o mie de generaţii, Cavalerii Jedi au 
reprezentat forța cea mai puternică şi cea mai respectată din galaxie. Au fost păzitorii 
şi garanții păcii şi dreptăţii în Vechea Republică. Înainte de vremurile întunecate, 
înainte de Imperiu. 

Luke dezactivă sabia şi o luă cu el în timp ce se aşeza din nou pe marginea 
patului. Cu faţa spre Ben, întrebă: 

— Cum a murit tatăl meu? 

Ben îşi îndepărtă privirea de la Luke. Alegându-şi cu grijă cuvintele, îşi 
întoarse privirea spre Luke şi spuse grav: 

— A fost trădat şi ucis de un Jedi foarte tânăr, pe nume Darth Vader. Un băiat 
pe care l-am pregătit chiar eu. Unul dintre cei mai sclipitori discipoli ai mei... unul 
dintre cele mai mari eşecuri ale mele. A devenit rău şi a ajutat Imperiul să vâneze şi 
să distrugă Cavalerii Jedi. L-a trădat şi l-a ucis pe tatăl tău. 

Luke păru uimit. 

— Acum, Jedii sunt aproape dispăruţi, continuă Ben. Vader a fost sedus de 
partea întunecată a Forței. 

— Forța? spuse Luke. 

— Forța este cea care îi dă puterea unui Jedi, zise Ben. Este un câmp de 
energie creat de toate ființele vii. Ne înconjoară şi ne penetrează. Leagă galaxia 
împreună. 

R2-D2 scoase un bip puternic, atrăgând atenţia asupra sa. 

Ridicându-se din nou, Ben se apropie de R2-D2 şi spuse: 

— Acum hai să vedem dacă putem afla cine eşti şi de unde vii, micuțul meu 
prieten 

În timp ce Ben atingea cupola lui R2-D2, Luke spuse: 

— Am văzut o parte din mesaj. Şi... 

— Da, cred c-am reuşit, îl întrerupse Ben, căci proiectorul de holograme al lui 
R2-D2 se aprinse, făcând să apară pe masa rotundă a lui Ben o hologramă 
pâlpâitoare a unei femei tinere, îmbrăcată în alb. 

Ben se întoarse la locul său. 

Generale Obi-Wan Kenobi, spuse holograma femeii, ai slujit Vechea Republică în 
Războiul Clonelor. Acum, în acest moment de maximă disperare, tatăl meu te imploră 
să ne ajuţi din nou. Ar vrea să te întâlneşti cu el pe Alderaan. Trebuie să te duci la el. 
Regret că nu-ți pot adresa personal rugămintea tatălui meu. Misiunea mea de a mă 
întâlni cu tine a dat greş. Ca urmare, m-am văzut silită să recurg la această metodă 
secundară de comunicare. Informaţiile vitale supraviețuirii Alianţei au fost stocate în 
memoria lui R2-D2. 

Ben se uită la R2-D2, apoi se întoarse la hologramă. 

Tatăl meu va şti cum să le recupereze, continuă holograma femeii. Te rog din 
suflet să ai grijă ca robotul să ajungă în bună stare pe Alderaan. Trebuie să mă ajuti, 
Obi-Wan Kenobi. Eşti ultima mea speranță. Voi fi arestată de agenţii Imperiali. Nu vor 
afla nimic de la mine. Tot ceea ce-i intersează se află stocat în celulele de memorie ale 


acestui robot. Nu ne înşela aşteptările, Obi-Wan Kenobi. Nu mă decepționa. 

Holograma femeii aruncă o privire peste umărul drept, apoi se aplecă ca şi cum 
ar fi ajustat ceva. Urmărind mişcarea hologramei, Ben bănui că trebuia să se fi întors 
ca răspuns la cineva sau ceva din spatele ei, înainte să se aplece pentru a opri 
manual holorecorderul lui R2-D2. Holograma se stinse. 

Ben se lăsă pe spate în scaun şi se trase de barbă, gândind intens. Impulsul de 
a merge spre canion, reîntâlnirea cu droizii şi cu Luke, iar acum acest mesaj. Obi- 
Wan nu credea în lucruri precum coincidențele. Trebuia să fie voința Forței. 

— Cine este? întrebă Luke. 

În ceea ce priveşte subiectul hologramei, Ben ştia că era mai bine să păstreze 
detaliile la minimum. Îşi păstră expresia impasibilă în timp ce spuse: 

— Este Prinţesa Leia Organa din Casa Regală de pe Alderaan, Senator Imperial 
şi, fără ştirea Imperiului, lider al Alianţei Rebelilor. A devenit o tânără remarcabilă. 
Întorcându-se spre Luke, spuse: Şi tu trebuie să înveţi căile Forţei, Luke... dacă e să 
vii cu mine pe Alderaan. 

— Alderaan? spuse Luke cu neîncredere. Ridicându-se de lângă Ben, adăugă: 
Nu merg la Alderaan! Nici măcar nu ştiu unde e. Se îndreptă spre uşă, trecându-şi 
nervos sabia dintr-o mână în alta. Trebuie să mă întorc acasă. E târziu. Se pare c-am 
încurcat-o. 

— Am nevoie de ajutorul tău, Luke, spuse Ben. Dând din cap spre masa pe 
care fusese afişată holograma, adăugă: Ea are nevoie de ajutorul tău. Sunt prea 
bătrân pentru astfel de lucruri. 

— Dar... nu mă pot implica în aşa ceva! protestă Luke. Am treabă de făcut! 
Avem de recoltat... deşi unchiul Owen a avut întotdeauna posibilitatea să angajeze 
mână de lucru suplimentară, sau cel puțin aşa cred. N-am cum să v-ajut. Nu acum. 
Şi, în plus, toate astea sunt atât de departe de-aici... şi pur şi simplu nu mă privesc. 

— Vorbeşti ca unchiul tău. 

Luke suspină. 

— Ah! Unchiul meu...? spuse el în timp ce strângea sabia în mâna dreaptă. 
Ridicând mâna stângă deasupra capului bombat al lui R2-D2, spuse: Cum am să-i 
explic toate astea? 

Îşi cobori mâna pe capul droidului cu o uşoară lovitură. 

— Învață despre Forţă, Luke. 

Luke se îndreptă din nou neliniștit spre uşă, apoi se opri şi se întoarse spre 
Ben. 

— Cred că v-aş putea duce până la periferia lui Anchorhead, consimţi nervos 
Luke. De acolo puteţi lua ceva spre Mos-Eisley, sau oriunde vreți să ajungeţi. 

Ben îşi întoarse privirea de la Luke şi spuse: 

— Trebuie să faci ceea ce crezi că este corect, desigur. 

— Ce cred eu că este corect? spuse Luke, exasperat. Ben, aş vrea să te ajut, să 
o ajut pe ea, dar este corect să fug de unchiul Owen şi mătuşa Beru? Ei sunt toată 
familia pe care o am şi n-am de gând să las să li se întâmple nimic! Dacă nu e corect, 
atunci poate că prefer să mă înşel! 

Ben aprobă din cap. 

— Da... bineînțeles. Uneori chiar şi cele mai bune intenţii pot fi contradictorii. 
Poate că răspunsul tău se află în Forță, în interiorul tău. Ridicându-se de pe scaun, 
Ben spuse cu vioiciune: Foarte bine, voi accepta amabila ta ofertă. Trebuie să mă 


îndrept spre Alderaan cât de repede pot. 

Ben se întrebă dacă Luke se va răzgândi în privința părăsirii lui Tatooine până 
când vor ajunge la Anchorhead, dar nu putea simţi nimic din viitor. Evenimentele se 
mişcă prea repede, gândi Ben. lar astăzi, voinţa Forţei este prea puternică pentru a 
rezista. 

În timp ce Luke îl reactiva pe C-3PO, Ben îşi fixă discret propria sabie la 
centură înainte să-şi îmbrace haina grea. Dintr-o dată, Ben îşi dădu seama că s-ar 
putea să nu se mai întoarcă niciodată la casa lui din deşert şi că mai avea un singur 
lucru de făcut înainte să plece. Întorcându-se către Luke, spuse: 

— Cred că aş putea avea un inel de centură în plus pentru sabia tatălui tău. 
Îmi dai sabia pentru o clipă ca să mă asigur că inelul se potriveşte? 

— Oh, sigur, spuse Luke, înmânându-i sabia lui Ben. Voi încărca droizii pe 
speeder şi ne întâlnim afară. 

În timp ce Luke şi droizii ieşeau pe uşă, Ben cobori cu sabia în pivnița sa. Ţinu 
arma cu grijă ca să nu păteze amprentele pe care le lăsase Luke pe ea. Mutându-se 
rapid la masa lui de lucru, folosi un mic dispozitiv de scanare pentru a înregistra 
amprenta degetului mare drept al lui Luke de pe sabie, apoi transferă amprenta pe 
închizătoarea jurnalului său. După ce plasă jurnalul în interiorul cutiei din lemn, 
transferă aceeaşi amprentă pe închizătoarea cutiei. Puse unealta de scanare deoparte 
şi se gândi că asta era tot. Amintindu-şi ce-i spusese lui Luke, luă un inel de rezervă 
care ştia că se va potrivi cu sabia. În mai puţin de două minute, era din nou la etaj şi 
ieşea pe uşa din față. 

Droizii şi Luke îl aşteptau pe Ben la speeder. În timp ce urca în scaunul din 
față, lângă Luke, spuse: Poftim şi îi returnă sabia împreună cu inelul suplimentar. 

— Mulţumesc! spuse Luke în timp ce lua sabia şi inelul. 

Apoi porni speederul şi se îndepărtară cu viteză de casa lui Ben, îndreptându- 
se spre sud-est. Ben nu se mai uită înapoi. 

— Chiar aş vrea să pot face mai mult pentru tine, Ben, spuse Luke în timp ce 
conducea speederul de-a lungul marginii Deşertului Jundland. Dar cu cât mai 
repede îi duc pe droizii ăştia de pe creasta sudică să lucreze la vaporizatoare, cu atât 
mai puţin voi fi jupuit de unchiul Owen. 

— Luke, mă tem că droizii vor trebui să vină cu mine. 

— Ce? exclamă Luke în timp ce îi arunca lui Ben o privire rapidă. Dar l-au 
costat pe unchiul meu aproape... 

— Cu siguranţă nu crezi că pot să-i las în urmă? îl întrerupse Ben. Ai auzit 
mesajul acela. Această chestiune este prea vitală pentru a risca să-l pierdem pe R2- 
D2 şi, de dragul securităţii, C-3PO trebuie să vină şi el. 

— Dar ce-i voi spune unchiului Owen? 

— Voi lăsa asta pe seama conştiinţei tale, fiule. Dar iată încă un lucru de luat 
în considerare. Aproape cu siguranță vor fi agenți Imperiali care îi caută pe aceşti doi 
droizi, oameni de cea mai violentă şi nemiloasă speță. A-i duce înapoi la ferma ta nu 
ar face decât să-i expună pe unchiul şi mătuşa ta la un pericol îngrozitor. 

— Oh, spuse Luke. Oh, da. O să... mă voi gândi la ceva, cred. 

— Bine, spuse Ben. Ştiu că aşa vei face. 

Tocmai atunci, văzu o pată întunecată care se ridica pe stâncile de la marginea 
Deşertului. Îl împunse pe Luke cu cotul în timp ce arăta spre stânci şi spuse: 

— Fum! 


— Ce? Luke urmări privirea lui Ben. Unde? Nu văd niciun... da! Acolo este! Ai 
ochi buni pentru...ăăă, adică... 

— ...un bătrân? spuse Ben cu un zâmbet. Puterea de observaţie ţine de minte, 
Luke, nu de ochi. Poate că ar trebui să aruncăm o privire şi să vedem ce este. 

Luke se îndreptă spre foc şi în curând ajunseră lângă ceea ce mai rămăsese 
dintr-o şenilată Jawa. Fumul ieşea din focurile care încă mai ardeau în interiorul şi 
în jurul vehiculului voluminos şi ruginit. Zeci de Jawa zăceau morți, cu corpurile lor 
mici împrăştiate pe nisip. La instrucțiunile lui Ben, Luke opri speederul pentru a 
putea examina epava. Carcasa vehiculului era plină de răni provocate de focuri de 
armă blaster şi se părea că întregul clan Jawa fusese distrus. 

— Se pare că e mâna Oamenilor Nisipurilor, observă Luke. Ridicând de pe jos o 
armă de Tusken, spuse: Uite, sunt bastoane gaffi, urme de bantha. Dar n-am auzit 
niciodată ca tâlharii să atace un transportor atât de mare. 

— Nu au fost ei, spuse Ben. Dar au dorit ca noi — sau oricine altcineva care 
s-ar nimeri să treacă pe-aici - să creadă astfel. Făcând un gest spre urmele de 
bantha, continuă: Cei ce-au trecut pe-aici călăreau doi câte doi. Oamenii Nisipurilor 
nu călăresc decât unul după altul, într-un singur şir, pentru a induce în eroare, în 
privința puterii lor, pe orice urmăritori. 

Luke studie cadavrele mici care zăceau la picioarele lui. 

— Aceştia sunt Jawa care ni i-au vândut pe R2-D2 şi pe C-3PO mie şi 
unchiului Owen. 

Ben arătă spre urmele arse în corpul vehiculului. 

— Urmăreşte precizia cu care s-a tras. Oamenii Nisipurilor nu sunt atât de 
calculați. De fapt, nimeni de pe Tatooine nu trage şi nu distruge cu atâta eficienţă. 
Numai trupele Imperiale ar fi pregătit un atac asupra unui transportor cu o 
minuţiozitate atât de rece. 

— Dar de ce ar vrea trupele Imperiale să măcelărească Jawa? 

Ben nu răspunse, în timp ce privirea lui Luke călători spre R2-D2 şi C-3PO, 
care stăteau lângă speederul oprit. Făcând un pas spre Ben, Luke spuse: 

— Dar, dacă au luat urma roboților până au ajuns la Jawa, înseamnă că de la 
ei au aflat mai întâi cui au fost vânduți. Asta i-ar conduce la... 

Luke o luă la fugă spre speeder. 

— Luke! Aşteaptă... Luke! strigă Ben. E prea periculos! 

Ignorându-l pe Ben, Luke sări în speeder, apăsă butonul de pornire şi se 
îndepărtă cu viteză de şenilata în flăcări. Când nu mai văzu speederul, Ben se 
întoarse cu fața la cei doi droizi. 

— Unde se duce stăpânul Luke, domnule? spuse C-3PO. 

— Asta nu vă pot spune, răspunse Ben. Este legat de foarte multe lucruri care 
trebuie să fie determinate acum de către Forţă. 

C-3PO păru nervos în timp ce se mişca de pe un picior pe altul. R2-D2 emise 
un şuierat scăzut, scâncind. 

Ben privi spre Jawa ucişi. 

— Bietele creaturi, spuse el. Vieţile lor au fost destul de grele şi de sărace fără 
să li se pună capăt cu atâta brutalitate. Întorcându-şi privirea spre droizi, spuse: 
Vom aduna combustibilul şi vom pregăti un rug funerar. 

Soarele începea să apună şi să arunce umbre lungi prin deşert când Luke se 
întoarse în cele din urmă la şenilata distrusă. Ben îl privi pe Luke coborând din 


speeder şi trecând pe lângă droizi. După expresia lui, îşi dădu seama imediat că 
Owen şi Beru erau morți. Gândurile lui Ben zburară la Anakin. El abia împlinise 
douăzeci de ani când îşi pierduse mama pe Tatooine, iar acum fiul său de 
nouăsprezece ani îşi pierduse proprii părinţi surogat pe aceeaşi planetă blestemată. 
Amintindu-şi cum fusese transformat Anakin de pierderea sa şi întrebându-se dacă 
Luke ar putea urma calea tatălui său, Ben îşi reprimă un fior. 

Cu ochii în jos, Luke veni pentru a sta în fața lui Ben. 

— Nu ai fi putut face nimic, Luke, dacă ai fi fost acolo, spuse Ben. Ai fi fost 
ucis şi tu, iar droizii ar fi fost acum în mâinile Imperiului. 

Luke îşi ridică privirea spre Ben. 

— Vreau să merg cu tine... spre Alderaan. Acum nu mă mai ţine nimic aici. 
Vreau să învăţ să fiu un Jedi, la fel ca şi tata. 

Ben răspunse cu o încuviințare din cap. Simţea sinceritatea lui Luke şi spera 
să-l înveţe cât mai multe. Dar apoi se gândi din nou la Anakin... şi la Darth Vader. 
Oricât de mult spera ca Luke să devină un Jedi, era, de asemenea, hotărât să facă 
tot ce-i stătea în putință pentru a se asigura că Luke nu va deveni un Jedi ca tatăl 
său. 

După ce ultimul Jawa fu aşezat pe rug, cei doi încărcară droizii în speeder şi 
plecară, îndreptându-se spre est. Privind cerul care se întuneca, Luke spuse: 

— Mă tem că nu vom ajunge la Mos Eisley înainte de lăsarea întunericului. 

În ciuda urgenței misiunii lor pe Alderaan, Ben ştia că atât el cât şi Luke aveau 
nevoie de odihnă. Ziua fusese extrem de obositoare, atât din punct de vedere mental, 
cât şi fizic. Şi pentru că forțele Imperiale se adăugaseră acum pe lista pericolelor de 
pe Tatooine, ştia, de asemenea, că era şi mai puțin înțelept să călătorească după 
apusul soarelui. 

— Putem ajunge în Bestine destul de curând, spuse Ben. Vom găsi acolo un 
adăpost pentru noapte. 


Capitolul 11 


Plecând din Bestine în dimineața următoare devreme, Ben, Luke şi droizii se 
îndreptară spre Mos Eisley. Pe drum, Luke îşi opri speederul pe o faleză înaltă şi 
stâncoasă care dădea spre un canion larg. Droizii îi urmară pe Luke şi pe Ben până 
la marginea falezei şi priviră o serie largă şi dezordonată de piste şi platforme de 
aterizare, docuri asemănătoare unor cratere şi structuri semidom care se întindeau 
pe podeaua canionului. 

— Portul spaţial Mos Eisley, spuse Ben. Nu există nicăieri pe Tatooine o 
adunătură mai nefericită de ticăloşi şi decăzuți. Aruncând o privire către Luke, 
adăugă: Imperiul se află în alertă, în căutarea noastră, aşa că trebuie să fim foarte 
prudenţi. Dar printre populaţia pestriță din Mos Eisley, am putea trece neobservați. 

Urcară droizii în spatele speederului, apoi îşi reluară călătoria. Familiarizat cu 
traseul spre Cantina lui Chalmun, în partea îndepărtată a oraşului, Ben îl dirijă pe 
Luke pe străzile prăfuite şi aglomerate ale portului spaţial Mos Eisley. Traficul era 
format nu numai din speedere şi motociclete swoop, ci şi din patrupede mari, 
inclusiv dewbacki şi ronto cu gâtul lung. Deşi Ben nu fu surprins să vadă marea 
varietate de forme de viaţă şi de transportoare care treceau pe lângă ei, îşi dădu 
seama cu un oarecare amuzament că Luke încerca din răsputeri să nu se holbeze. 

Apropiindu-se de o intersecţie aglomerată, Luke încetini speederul pentru a 
permite trecerea unor pietoni. Dintr-o dată, cinci soldați din trupele de şoc în armură 
albă apărură din umbra clădirilor de pe margine. Toţi purtau puşti blaster. Un soldat 
- un lider de escadron cu o apărătoare portocalie pe umărul drept — îi făcu semn lui 
Luke să oprească. Luke intrase direct într-un punct de control Imperial. 

Ben observă că Imperialii se uitau la C-3PO şi R2-D2, care se aflau la vedere în 
partea din spate a speederului. Se uită la Luke, care părea extrem de neliniştit în 
timp ce se agăța de volanul speederului. Ben îi oferi un zâmbet liniştitor băiatului, 
apoi îşi ridică privirea spre şef, care se afla acum pe partea lui Luke de speeder. 

Cu fața spre Luke, şeful de escadron întrebă: 

— De cât timp aveţi aceşti droizi? 

— Cred că de trei sau patru ani, spuse Luke. 

Ținându-şi ochii pe şeful de escadron, Ben zâmbi şi spuse: 

— Sunt de vânzare, dacă-i doriți. 

În spatele lui Luke, C-3PO tremură. 

— Să-ţi văd carnetul de identitate, spuse şeful de escadron. 

Pe un ton calm şi controlat, Ben spuse: 

— Nu trebuie să-ţi arate carnetul de identitate. 

Şeful de escadron se întoarse către colegii săi din trupele de şoc şi spuse: 

— Nu trebuie să-mi arăţi carnetul de identitate. 

— Aceştia nu sunt roboții pe care-i căutaţi, spuse Ben. 

— Aceştia nu sunt roboții pe care-i căutăm, repetă liderul de echipă. 

Luke se uită la Ben, care îi dădu uşor din cap, cu un aer cunoscător, apoi îşi 
întoarse privirea către şef şi adăugă: 

— Este liber să-şi vadă de treburile lui. 


Şeful de escadron se uită din nou la Luke şi spuse: 

— Eşti liber să-ți vezi de treburile tale. 

— Dă-i drumul, spuse Ben. 

— Dă-i drumul, repetă şeful de escadron, făcând un gest cu mâna pentru ca 
Luke să continue. Mişcaţi-vă. 

Luke conduse speederul departe de punctul de control. Ben îl dirijă de-a lungul 
unei străzi în curbă, iar apoi parcară în faţa Cantinei lui Chalmun. În momentul în 
care speederul se opri, un Jawa veni şi îşi trecu mâinile mici peste capota 
vehiculului. 

— Nu-i pot suporta pe aceşti Jawa, mormăi C-3PO. Sunt dezgustători. 

Ben şi Luke coborâră din speeder. 

— Haideţi, haideţi, spuse Luke în timp ce îl îndepărta pe Jawa. 

În timp ce C-3PO îl ajuta pe R2-D2 să coboare din spatele speederului, Luke se 
întoarse spre Ben. 

— Nu înţeleg totuşi, cum am scăpat de Imperiali. Credeam că s-a zis cu noi. 

— Forţa poate avea o influență puternică asupra celor slabi la minte. 

Luke aruncă o privire spre exteriorul dărăpănat al cantinei. 

— Chiar crezi că putem găsi aici un pilot capabil să ne transporte la Alderaan? 

— Majoritatea piloților de cargoboturi, pricepuţi şi independenţi, frecventează 
acest local, deşi mulți şi-ar putea permite unul mai bun, spuse Ben. Să fii totuşi cu 
ochii în patru. Locul poate fi periculos. 

— Sunt pregătit pentru orice, spuse Luke. 

Ben îi conduse pe Luke şi pe droizi în cantină. La fel ca multe clădiri din Mos 
Eisley, cantina era în esenţă o gaură în pământ cu un acoperiş în formă de cupolă. 
Interiorul său era întunecat, iar aerul era plin de fum gros şi de muzică. Dincolo de 
holul de intrare, o uşă boltită ducea la un scurt rând de trepte pline de noroi care 
coborau într-o încăpere aglomerată. Un bărbat neîngrijit, de vârstă mijlocie, cu 
trăsături împietrite, stătea în spatele barului în formă de U care domina centrul 
încăperii, iar pereții aveau separeuri mici care ofereau posibilitatea unei conversații 
private. Cei mai mulți dintre clienţi erau extratereştri, la fel ca şi muzicienii Bith care 
cântau pe estrada din dreapta barului. 

În timp ce Luke era în holul de la intrare, cu droizii în spatele lui, Ben coborâse 
şi se îndreptase spre bar, unde găsi un pilot care avea deja o băutură în mână. 

— Scuză-mă, prietene, spuse Ben, mă întrebam dacă aş putea să vorbesc cu 
tine. 

Pilotul îl privi pe Ben cu suspiciune şi răspunse: 

— Ei bine? 

Examinând designul costumului de presiune al pilotului, Ben continuă: 

— Eşti un traficant de mirodenii Corellian, nu-i aşa? 

— Şi ce-i cu asta? 

— Caut să închiriez o navă rapidă, spuse Ben, şi cei care se pricep mi-au spus 
că navele Corelliene sunt printre cele mai bune. 

— Ai auzit bine, răspunse pilotul. Cu excepţia faptului că Corelienii nu sunt 
printre, ci suntem cei mai buni. 

— Ah, splendid, spuse Ben, radiind. Şi ştii cumva o navă care este disponibilă 
pentru închiriere? 

Umerii omului părură că se lasă în interiorul costumului său. 


— Dacă ai fi venit aici ieri, ai fi putut să o ai pe a mea, dar acum m-am angajat 
la un charter. Plec în seara asta. 

Ben făcu o grimasă. 

— Păcat, spuse el. Poate ne poți recomanda pe altcineva? 

— Ei bine, nu sunt prea mulți Corellieni în port în acest moment, iar oricine 
altcineva ar fi doar la mâna a doua. Scărpinându-şi bărbia în timp ce se gândea, 
pilotul spuse: Să vedem,... A, da, mai este şi Șoimul. 

— Șoimul? 

— Șoimul Mileniului. Căpitanul este Han Solo. 

— Şi acest Han Solo ar fi disponibil în prezent pentru o slujbă? 

— Ha! râse pilotul, aproape vărsându-şi băutura. Aş fi surprins dacă nu ar fi. 
Han nu se descurcă prea bine în ultima vreme. A fost pe aici cu puţin timp în urmă. 
De fapt, copilotul său, Chewbacca... Pilotul aruncă o privire în stânga sa şi continuă: 
Este chiar aici. 

Ben îi urmări privirea şi văzu un extraterestru uriaş, acoperit cu blană, care se 
mutase lângă bar. Chewbacca era un Wookiee de sex masculin, înalt de aproximativ 
2,25 metri. O bandulieră cu muniţie era înfăşurată în jurul trunchiului zburlit al 
Wookieeului, iar pe un braț era atârnat un arc cu laser. Ben zâmbi şi gândi: Nu am 
mai văzut un Wookiee de mult timp. 

Chewbacca îi făcu semn din cap lui Ben. Pilotul se îndepărtă de bar pentru ca 
Ben să poată vorbi direct cu Wookieeul. Chiar atunci, Luke şi C-3PO începură să 
coboare treptele din hol. Un semnal se auzi în spatele lor, iar Ben îl auzi pe barman 
strigând: 

— Hei. Ăştia n-au ce căuta aici! 

— Ce? răspunse Luke. 

— Droizii tăi, spuse barmanul. Trebuie să aştepte afară. Nu-i servim. Nu ţinem 
băutură decât pentru fiinţe organice, nu artificiale. 

Ben privi cum Luke îl expedie pe C-3PO, care se întoarse să iasă din bar cu R2- 
D2. Asigurându-se că nu se întâmplase nimic rău, Ben îşi întoarse atenţia asupra 
Wookieeului, în timp ce Luke veni să stea lângă el la bar. 

În fața lui Chewbacca, Ben spuse: 

— Șoimul Mileniului — acesta este numele navei tale? Mi s-a spus că este rapidă. 

Chewbacca răspunse cu o serie de lătrături şi mugete joase. Din fericire, Ben 
înțelegea suficient de mult din limba Wookiee pentru a răspunde: 

— Nu, asta va fi mai mult decât satisfăcător. Nu caut nimic elaborat, 
Chewbacca, doar un zbor rapid spre Alderaan... 

Înainte ca Ben să poată termina, umărul drept al lui Luke se lovi de el. Se 
întoarse pentru a-l vedea pe Luke față în față cu un Aqualish arțăgos, un 
extraterestru umanoid cu colți şi ochi negri bulbucați. Aqualishul scuipă combativ: 

— Negola dewaghi wooldugger?!? 

Luke îşi întoarse privirea de la Aqualish, încercând să îl ignore. Ben privi cum 
Aqualishul făcu un pas înapoi, lăsând loc unui alt bătăuş să se apropie. 

Oh, probleme, gândi Ben. 

Însoţitorul Aqualishului era un om cu un aspect îngrozitor. Ochiul drept îi era 
orbit şi carnea din jurul lui era cicatrizată rău. Nasul lui arăta de parcă ar fi avut o 
întâlnire nefericită cu un tocător de carne. Bătu cu putere în umărul stâng al lui 
Luke. Băiatul se uită la bărbatul desfigurat, care făcu un gest către Aqualish înainte 


să se aplece aproape de Luke şi să mârâie: 

— Nu-i placi. 

— Îmi pare rău, mormăi Luke. 

— Nici mie nu-mi placi, zise bărbatul. Ai grijă cum vorbeşti cu noi. Toţi suntem 
căutați pentru crime. Sunt condamnat la moarte în douăsprezece sisteme diferite. 

— Atunci o să fiu atent, mormăi Luke. 

Bărbatul îl apucă pe Luke de braț şi răcni: 

— Eşti un om mort. 

E de ajuns, gândi Ben. Îndepărtându-se de Chewbacca, se mută în spatele lui 
Luke pentru a se confrunta cu bărbatul desfigurat. Vorbind calm, Ben spuse: 

— Nu merită să vă bateți capul cu ăsta mic. Hai, daţi-mi voie să vă fac la toți 
cinste. 

Bărbatul desfigurat se mişcă cu o viteză şi o forță alarmante, aruncându-l pe 
Luke departe de bar. În timp ce Luke se izbea de o masă din apropiere, bărbatul şi 
Aqualishul puseră mâna pe pistoalele lor blaster. 

— Fără blastere! Fără blastere! strigă barmanul prea târziu, când se aruncă în 
spatele barului şi trupa se opri din cântat. 

Mâna lui Ben sări la centură şi îşi scoase sabia. Lama se aprinse şi trecu pe 
lângă criminalii cu blastere. Bărbatul desfigurat căzu cu spatele de bar, cu o tăietură 
adâncă pe piept. Aqualishul ţipă şi braţul drept - tăiat de la cot - căzu pe podea, 
ţinând în continuare blasterul. Toată lumea din cantină rămase tăcută. Întreaga 
luptă se termină în mai puţin de cinci secunde. Singurul sunet care se auzea era 
zumzetul sabiei lui Ben. El rămase pe loc, ţinând sabia pe lângă corpul său în timp 
ce se uita la cei doi adversari învinşi. Apoi aruncă o privire prin cameră. Dacă mai 
căuta şi altcineva o luptă, privirea din ochii lui Ben fu suficientă pentru a-i 
descuraja. Ben îşi dezactivă sabia. Aproape imediat, formația începu să cânte din 
nou, iar clienţii se întoarseră la băuturile şi conversațiile lor. 

Era din nou o afacere, ca de obicei în cantina Mos Eisley. 

Chewbacca îl urmă pe Ben până la Luke, care rămăsese întins pe podea. În 
timp ce Ben se întindea să îl ajute pe Luke să se ridice, tânărul spuse: 

— Sunt bine. 

Ben îi făcu semn din cap Wookieeului şi îi spuse lui Luke: 

— Este ofițer secund pe o navă care ar putea fi potrivită scopurilor noastre. 

Chewbacca se îndepărtă pentru a se consulta pentru scurt timp cu Căpitanul 
său, apoi îi ghidă pe Ben şi Luke în jurul barului până la un separeu care avea o 
masă circulară cu o lumină cilindrică în centru. Separeul era lipit de peretele opus 
formaţiei, astfel încât să poată conversa fără să strige. Cabina oferea, de asemenea, o 
vedere clară asupra holului de intrare. Chewbacca se aşeză cu spatele la perete 
pentru a putea privi intrarea. Ben şi Luke stăteau cu spatele la bar şi cu fața la 
Chewbacca. În curând li se alătură un bărbat înalt, slab, cu părul negru. Purta o 
cămaşă albă cu vestă neagră, pantaloni şi cizme. Când bărbatul trecu pe lângă 
masă, Ben observă că avea un pistol blaster într-un toc cu tragere rapidă, pe coapsa 
dreaptă. Bărbatul se aşeză lângă Chewbacca, arătă spre el şi spuse: 

— Sunt Han Solo, Căpitanul Șoimului Mileniului. Chewie îmi spune că eşti în 
căutarea unui mijloc de deplasare spre Alderaan. 

— Aşa e, fiule, spuse Ben. Dacă este o navă rapidă. 

— Navă rapidă? spuse Han, părând jignit. Vrei să spui că n-aţi auzit până 


acum de Şoimul Mileniului? 

— Ar fi trebuit? întrebă Ben. 

— Este nava care a făcut cursa Kessel în mai puțin de 12 parseci! 

Ben nu fu impresionat de o dezinformare atât de evidentă şi îi aruncă lui Han o 
privire care spunea acelaşi lucru. 

— Am depăşit nave galactice Imperiale şi crucişătoare Corelliene, continuă 
Han. Cred că e destul de rapidă pentru tine, bătrâne. Ce transportăm? 

— Numai pasageri, spuse Ben. Eu, băiatul şi doi roboţi. Nu răspund la alte 
întrebări. 

Han zâmbi larg. 

— Aveţi probleme pe-aici? 

— Hai să spunem că am vrea să evităm încurcăturile cu Imperiul, spuse Ben. 

Îngustându-şi privirea spre Ben, Han spuse: 

— În ziua de azi ăsta poate fi un şiretlic. O să te coste-n plus. Ochii lui se 
îndreptară spre Luke. Cu totul, cam zece mii. În avans. 

— Zece mii? tresări Luke. Aproape că ne-am putea cumpăra nava noastră cu 
banii ăştia! 

Han îşi ridică sprâncenele. 

— Poate că da, poate că nu. În orice caz, aţi putea s-o pilotaţi? 

— Te cred că da, zise Luke supărat. Nu sunt un pilot atât de neîndemânatic. Se 
uită la Ben şi începu să se ridice. Nu trebuie să stăm aici şi să ascultăm... 

Ben îi atinse braţul lui Luke, îndemnându-l să rămână aşezat. Apoi îşi întoarse 
privirea spre Solo şi spus: 

— Îţi putem da două mii acum, plus alte cincisprezece când ajungem pe 
Alderaan. 

Han făcu rapid calculele. 

— Şaptesprezece, da? 

Ben aprobă din cap. 

Han se gândi câteva secunde la ofertă, păstrându-şi ochii de oţel fixați pe Ben. 

— Bine. Risc, spuse Han. V-aţi găsit nava. Dar ca să evitați neplăceri cu 
Imperialii, ar fi bine s-o ştergeţi de-aici; altfel nici Şoimul Mileniului nu vă va mai fi de 
vreun folos. Vom pleca de îndată ce sunteți gata. Docul nouăzeci şi patru. 

— Nouăzeci şi patru, repetă Ben. 

Han se uită pe lângă Ben spre bar şi spuse: 

— Se pare că cineva începe să se intereseze de munca ta. 

Ben se uită la Luke, care se întoarse să se uite la barman. Bătrânul îl auzi pe 
barman murmurând ceva, apoi vocea digitalizată a soldatului răspunse: 

— În regulă, vom verifica. 

În fața lui Ben, Han spuse: 

— Sugerez uşa din spate. Chiar acolo, înclină el uşor capul în direcţia uşii. 

Până când ajunseră trupele la masa lui Han şi Chewbacca, Ben şi Luke 
dispăruseră. În afara cantinei, Ben îşi ridică gluga pentru a-şi acoperi capul în timp 
ce se îndreptau repede spre locul unde parcaseră speederul. C-3PO şi R2-D2 stăteau 
lângă vehicul, aşteptându-i. Ben se gândi la onorariul lui Han, apoi îi spuse lui Luke: 

— Va trebui să-ți vinzi speederul. 

— Foarte bine, spuse Luke în timp ce se apropiau de droizi. Nu cred că o să 
mai am nevoie de el. 


INTERLUDIU 


— Spune-mi ceva, R2, spuse Luke în timp ce lucra la componentele pentru 
noua sa sabie. Te-ai gândit vreodată că vom ajunge din nou pe Tatooine? 

Droidul astromec se afla de cealaltă parte a zonei de locuit din interiorul colibei 
lui Ben şi răspunse la întrebarea lui Luke cu un bip tăios. Apoi R2-D2 deschise o 
fantă sub capul său bombat şi ejectă cu zgomot nişte nisip care îşi găsise loc în 
corpul său cilindric. 

— Da, aşa mă simt şi eu, răspunse Luke. 

Deşi viața lui se schimbase radical în ultimii trei ani şi deşi avea un motiv 
pentru a se întoarce pe Tatooine, acum simțea totuşi un fel de eşec, ca şi cum toate 
realizările sale îl duceau înapoi de unde plecase. În ziua în care părăsise Tatooine la 
bordul Şoimului Mileniului împreună cu Ben, crezuse sincer că nu va mai pune 
niciodată piciorul pe planeta de nisip. 

De fapt, după ce se urcase la bordul Şoimului împreună cu Ben şi droizii, nu 
fusese sigur dacă va mai pune vreodată piciorul pe vreo planetă. Mai întâi, o echipă 
de soldați încercase să oprească Şoimul să părăsească docul din Mos Eisley, iar apoi, 
în timp ce Şoimul se îndepărta în fugă de Tatooine, atrase focul unei blocade de 
Distrugătoare Imperiale. Din fericire, Han Solo reuşi să se sustragă şi să scape de 
blocadă, lansând Şoimul incredibil de rezistent în hiperspaţiu. 

Dar după ce nava ieşise din hiperspațiu, grupul lui Luke descoperi imediat că 
destinaţia lor, Alderaan, nu mai exista. Încă se gândeau la ce ar fi putut cauza 
distrugerea unei întregi planete când Solo începu să urmărească o navă de vânătoare 
Imperială care trecuse pe lângă ei şi care îi conduse direct spre o stație de luptă de 
mărimea unei luni. Luke fusese cu adevărat speriat când văzuse pentru prima dată 
Steaua Morţii. lar când Şoimul fusese capturat de raza tractoare a Stelei Morţii, 
crezuse că erau pierduţi cu toții. Dar Ben îşi păstrase calmul în timp ce improviza 
rapid un plan de infiltrare în stația de luptă. Îl instruise pe Han să arunce câteva 
dintre capsulele de salvare ale Şoimului şi să facă o însemnare în jurnalul de bord, 
afirmând că echipajul abandonase nava imediat după decolare. Apoi, îi instruise pe 
Luke, Han, Chewbacca şi droizii să se ascundă în compartimentele de contrabandă 
ale navei, protejate de senzori, pe care Han le folosise anterior pentru mirodenii. 

După ce raza tractoare depuse Şoimul într-un hangar al Stelei Morţii, Han şi 
Chewbacca atacaseră un echipaj de scanare şi doi soldați. Luke şi Han se deghizară 
apoi în armura soldaților căzuți, ceea ce permisese grupului să se strecoare într-o 
cameră de control din apropiere. Odată intrat înăuntru, R2-D2 accesă o priză de 
calculator pentru a obţine date despre cum să oprească alimentarea cu energie a 
razei tractoare şi să permită Şoimului să scape. 

Ben insistase să meargă singur la cuplajul de energie al razei tractoare. 

Până în ziua de azi, Luke se întrebase dacă Ben avusese vreodată idee că nu va 
părăsi Steaua Morţii la bordul Şoimului Mileniului. 


Capitolul 12 


În interiorul camerei de control care dădea spre Docul 327, hangarul în care se 
afla Şoimul captiv, Ben studie rapid schemele pentru terminalul generatorului de 
energie pe care le afişase R2-D2 pe un ecran de vizualizare. Terminalul era situat în 
sectorul şase al emisferei nordice a staţiei de luptă sferice. Memorând instantaneu 
locaţia, Ben se întoarse către Luke şi Han şi spuse: 

— Nu cred că puteţi să mă ajutați cu ceva, băieţi. Trebuie să merg singur. 

— Mie-mi convine, răspunse Han în timp ce Ben se îndrepta spre uşă. Şi-aşa 
am făcut mai mult decât a trebuit pentru cât am fost plătit. 

Ben tocmai ajunsese la uşă când fu oprit de Luke, care spuse: 

— Vreau să merg cu tine. 

— Nu fi nerăbdător, Luke, spuse Ben. Rămâi aici, ai grijă de roboți şi 
aşteaptă-mi semnalul. 

Arătând spre Han, Luke spuse: 

— Dar el poate... 

— Ei trebuie predați forțelor Rebele, altfel mult mai multe planete vor împărtăşi 
soarta Alderaanului, îl întrerupse Ben. Destinul tău se află pe o cale diferită de al 
meu. Apăsă un buton, iar uşa alunecă rapid în tavan. Întorcându-se spre Luke, 
adăugă: Forţa va fi cu tine... Întotdeauna! 

Ben părăsi biroul de comandă şi se deplasă pe coridor. O clipă mai târziu, auzi 
uşa alunecând în urma lui. Deşi era reticent să îl lase pe Luke singur cu impetuosul 
Han Solo, credea că băiatul va rămâne în siguranță dacă va sta acolo unde se afla, 
cel puţin până când va fi dezactivată raza tractoare. De asemenea, credea că era mai 
bine să pună o oarecare distanţă între el şi Luke, pentru că ştia ceva ce băiatul nu 
ştia. La scurt timp după ce ajunseseră în hangarul staţiei de luptă, în timp ce încă se 
ascundeau în compartimentul de contrabandă al Şoimului, Ben simţise o prezență 
foarte specială. Darth Vader. Ben ştia că, dacă el îl simțise pe Vader, era foarte 
probabil ca şi Lordul Întunecat să-l fi simţit pe el. Ben nu se temea să se confrunte 
din nou cu Vader, dar nici nu voia să se gândească la ce s-ar fi întâmplat cu Luke 
dacă nu reuşea să oprească raza tractoare. 

Avu grijă să nu fie detectat în timp ce se deplasa prin labirintul de coridoare şi 
tuburi de ascensoare al staţiei de luptă. Trecând pe furiş de la un lift lateral la un 
coridor lung şi gol, se folosi de umbre până când ajunse în cele din urmă la 
destinaţie: un pod îngust care traversa un puț larg şi adânc care îl ducea la 
terminalul de alimentare al razelor tractoare, o structură cilindrică care se afla în 
vârful unui turn generator înalt de treizeci şi cinci de kilometri. 

O platformă îngustă se înfăşura în jurul terminalului. Ben păşi cu grijă pe ea şi 
se deplasa în jurul terminalului de putere până când putu ajunge la comenzile 
generatorului. Apăsă o manetă, apoi continuă să se deplaseze în jurul terminalului 
până când găsi comenzile pentru decuplarea puterii fasciculului tractor. 

Auzi paşi care se apropiau. Ben îşi deplasă corpul în jurul terminalului pentru 
a se ascunde de un detaşament de soldaţi în timp ce traversau podul care se întindea 
peste puț. Doi soldaţi rămaseră în urmă în timp ce ceilalți merseră înainte. 


După ce Ben reajustă comenzile generatorului şi confirmă că raza tractoare era 
dezactivată, folosi Forța pentru a-i face pe cei doi soldaţi rămaşi să creadă că 
auziseră o explozie înăbuşită. În timp ce aceştia erau distraşi, Ben păşi înapoi pe 
pod, apoi se îndepărtă rapid de terminal. Fugi pe un alt coridor şi începu să se 
întoarcă spre camera de control pentru a se alătura aliaţilor săi. 

Ajunse în cele din urmă în zona ecuatorială a stației de luptă, apoi la acelaşi 
nivel cu Docul 327. Se deplasa pe un coridor când auzi mai mulți soldați apropiindu- 
se şi se ascunse într-o nişă întunecată. În timp ce trupele treceau pe lângă poziţia 
lui, un soldat comentă: 

— Credem că s-au despărțit. S-ar putea să fie la nivelurile cinci şi şase acum, 
domnule. 

S-au despărțit? Ben nu era sigur, dar bănuia că soldatul se referea la Luke şi la 
ceilalți. Tot ce putea să facă era să spere că Luke era bine. 

După ce soldații plecară, Ben ieşi din nişă şi îşi scoase sabia de la centură. Nu 
activă lama, dar o ţinu pregătită. Avea sentimentul că îşi va folosi arma mai devreme 
sau mai târziu, şi avea sentimentul că o va folosi împotriva lui Vader. 

Încă de când simţise pentru prima dată prezenţa lui Vader pe stația de luptă, 
devenise din ce în ce mai sigur că Vader ştia că se afla la bord. Acceptase chiar şi 
posibilitatea ca Vader să-l fi lăsat să dezactiveze raza tractoare, totul în încercarea de 
a-l atrage într-o capcană. Ben nu se temea de orice i-ar fi pregătit Vader, dar tot 
trebuia să facă tot ce-i stătea în putinţă pentru a se asigura că Luke va scăpa teafăr. 
Dacă nu reuşea acest lucru, atunci toți anii petrecuți pe Tatooine ar fi fost în zadar şi 
totul ar fi fost pierdut. 

Înaintă pe coridor, dar cu mai puţină prudență. Deocamdată ştia că era 
destinat să se întâlnească cu Vader şi că aceasta va fi ultima lor aventură. Ben încă 
îşi ținea sabia în mână când ajunse la un tunel de acces care ducea înapoi la Docul 
327. În timp ce intra în tunel, zări o siluetă înaltă şi întunecată la celălalt capăt al 
tunelului. Chiar dacă Ben nu ar fi văzut niciodată întruchiparea cibernetică a lui 
Darth Vader prin intermediul transmisiunilor HoloNet de pe Tatooine, tot ar fi simţit 
puterea fostului său ucenic, ascunsă acum în armura neagră. Vader activase deja 
lama roşie a sabiei sale. Pentru o clipă, rămase nemişcat ca o statuie. Apoi înaintă, 
pelerina neagră fâlfâind în urma lui, în timp ce aluneca practic pe podeaua tunelului 
spre Obi-Wan Kenobi. Obi-Wan îşi activă sabia şi păşi încet înainte. Se mai luptase 
cu el înainte şi nici atunci nu-i fusese frică. Pe măsură ce Vader se apropia, Obi-Wan 
gândi cu amuzament morbid: E mai înalt decât îmi amintesc. 

— Am aşteptat mult, Obi-Wan Kenobi, spuse Vader în timp ce se apropia şi 
mai mult. În sfârşit, ne-am întâlnit. Cercul s-a închis. 

Obi-Wan îşi înclină sabia pentru a lua o poziție ofensivă. 

— Când te-am părăsit, continuă Vader, nu eram decât învăţăcelul;, acum sunt 
Maestrul. 

— Doar un Maestru al răului, Darth, spuse Obi-Wan. 

Folosi titlul de Lord Sith al lui Vader în mod batjocoritor, ca şi cum s-ar fi 
adresat unui copil cu nume nefericit. Spera ca insulta să-l prindă pe Vader cu garda 
jos şi o urmă cu un atac brusc, dar Vader îl blocă cu uşurinţă cu propria armă. Se 
auzi un pocnet electric puternic în momentul în care lamele intrară în contact. 

Obi-Wan lovi iar şi iar, dar Vader pară fiecare lovitură. 

— Puterile tale sunt slabe, spuse Vader. 


Deşi Obi-Wan nu-şi putea imagina decât ceea ce mai rămăsese din trăsăturile 
lui Vader în spatele măştii negre, bănui cumva că Vader zâmbea. 

— Aceasta este o luptă pe care n-o poţi câştiga, Darth, spuse Obi-Wan. Dacă 
sabia mea îşi găseşte ţinta, vei înceta să exişti. Dar dacă tu mă vei dobori, eu voi 
deveni şi mai puternic. la seama la vorbele mele. 

— Nu ar fi trebuit să te întorci. 

Săbiile lor se ciocniră iar şi iar. Şi în timp ce lupta lor continua, se apropiară 
de uşa principală care ducea direct la hangarul Șoimului Mileniului. Obi-Wan riscă să 
arunce o privire prin uşa deschisă a hangarului şi văzu patru soldaţi care păzeau 
Șoimul. Simţi, de asemenea, că Luke era prin apropiere. Sperând să provoace o 
distragere a atenţiei care să-i permită lui Luke să urce la bordul Şoimului, îl atacă pe 
Vader mai energic. Zgomotul ciocnirii săbiilor răsună în hangar, atrăgând atenția 
soldaţilor. Cu ajutorul vederii sale periferice, Obi-Wan îi văzu cum îşi părăsesc 
posturile de lângă Şoim şi aleargă spre el şi Vader. Îşi continuă atacul asupra lui 
Vader şi, câteva schimburi mai târziu, simți mişcarea lui Luke şi ştiu că planul său 
funcționase. Riscă să mai arunce o privire în hangar şi văzu mai multe siluete care 
se întreceau spre rampa de aterizare a Şoimului: droizii, Chewbacca, Han Solo, Luke 
şi Leia! Obi-Wan nu ştiuse că Prinţesa Leia se afla pe stația de luptă, dar o 
recunoscu pe fata în rochie albă din holograma pe care o afişase R2-D2. Nu credea el 
în noroc sau în coincidenţe şi, văzându-l pe Luke reunindu-se fără să vrea cu sora sa 
geamănă, ştiu că nu o rază tractoare îl adusese la staţia de luptă, ci voința Forţei. 

Privirea lui fugară înregistră şi faptul că Luke se oprise în spatele prietenilor 
săi. Se afla la mică distanţă de rampă şi se uita fix la el, cu ochii mijiți. 

Obi-Wan îşi dădu seama că nu exista decât o singură cale prin care Luke, Leia 
şi ceilalți puteau scăpa cu viață din stația de luptă. Zâmbi în timp ce îşi întorcea 
privirea de la Luke, apoi închise ochii şi îşi ridică sabia în fața lui. 

Darth Vader nu ezită să lovească. 


INTERLUDIU 


Luke Skywalker îşi aminti de ultimul moment în care îl văzuse pe Ben în viață, 
luptându-se cu Darth Vader pe Steaua Morţii. Ben îi aruncase o privire din partea 
cealaltă a hangarului, apoi închise ochii în timp ce se întorsese să îl înfrunte pe 
Vader. Sabia lui Vader tăie direct prin hainele lui Ben, iar corpul lui Ben dispăru... 

Şi apoi mi-a spus să fug! 

Luke nu ştia dacă va înțelege vreodată pe deplin Forța, dar era uşurat să ştie 
că aceasta îl ținuse cumva pe Ben în viață. Vocea lui Ben - spiritul său - îl ajutase pe 
Luke când acesta pilotase X-interceptorul în misiunea de distrugere a Stelei Morţii. 
Fără ajutorul lui Ben, Luke se îndoia că ar fi reuşit vreodată să realizeze acel lucru. 

Nu terminase încă de citit jurnalul lui Ben şi se întreba dacă va găsi în el ceva 
despre spiritele Jedi. Oare toţi Jedii devin spirite ca Ben? Sau era ceva ce Ben 
învățase să facă singur? Luke nu avea nicio idee. 

Şi, din nou, se trezi dorindu-şi ca Ben să fie acolo pentru a-i răspunde la 
întrebări. 


Capitolul 13 


Mulțumită învățăturilor lui Qui-Gon Jinn, Obi-Wan Kenobi era una cu Forța. 

De unde fusese cândva doar o picătură de apă izolată într-o mare uriaşă, acum 
era marea însăşi. Era o mare care nu avea suprafață sau fund, care curgea peste tot 
şi prin toate. Forța transcendea timpul şi spațiul. Civilizaţiile se ridicau şi cădeau, 
stelele se formau şi mureau, dar Forța nu se sfârşea niciodată. 

Ca entitate spirituală, Obi-Wan nu era împiedicat de legile fizicii. Putea să 
călătorească prin galaxie, de la o lume la alta, doar gândindu-se la călătorie. Nu 
numai că putea comunica cu cei vii, dar putea manifesta o iluzie a fostului său sine 
fizic. Putea chiar să comunice cu alte spirite, dacă doreau şi ele. 

După distrugerea Stelei Morţii, Obi-Wan îşi limită comunicarea cu Luke. Asta 
nu pentru că puterile lui ar fi fost diminuate în vreun fel de o comunicare ulterioară, 
ci pentru că ştia că existau foarte multe lucruri pe care Luke le putea învăţa doar de 
la cei vii - nu doar de la prietenii săi, ci şi de la duşmanii săi. Mai exact, erau lucruri 
pe care Luke trebuia să le învețe singur şi, uneori, pe cont propriu. Ben era un spirit 
călăuzitor, nu unul băgăreț. Dar spiritul lui rămase mereu vigilent. După ce Luke 
devenise catatonic din greşeală în timp ce încerca să folosească Forţa pentru a 
medita, Obi-Wan intrase în visele lui Luke şi îl îndrumase să îşi învingă frica 
înnăscută de Darth Vader. Iar atunci când Luke şi Leia — încă neştiind că sunt frate 
şi soră - îl înfruntară pe Vader pe Mimban, Obi-Wan intervenise din nou, 
consolidând abilităţile lui Luke pentru a-l ajuta să îl învingă pe Lordul Întunecat. 

Vader ar fi trebuit să moară pe Mimban, gândi Obi-Wan cu părere de rău. La fel 
cum ar fi trebuit să moară pe Mustafar, pe Yavin şi în mai multe locuri decât pot numi. 
Şi totuşi Darth Vader trăise. Oricât de puternic era Obi-Wan ca spirit, nu avea nicio 
influență asupra Lorzilor Sith. De fapt, a fi oriunde în apropierea lor era o experiență 
epuizantă pentru orice entitate. Şi mai erau şi alte pericole de luat în considerare. 
Yoda îi spusese că vechii Lorzi Sith dezvoltaseră cel puțin o dată o armă numită 
Bomba Gândurilor pentru a-i distruge pe Jedi şi a le captura sufletele. Obi-Wan nu 
ştia dacă Palpatine sau Vader posedau sau erau capabili să creeze o astfel de Bombă 
sau dacă arma putea consuma un spirit deja existent, dar ştia că, dacă se lăsa atras 
într-o capcană întinsă de Sith, nu-i va fi de prea mare folos lui Luke. 

La trei ani după Bătălia de pe Yavin, când Alianţa Rebelă se mutase pe planeta 
de gheață Hoth, Ben se manifestase sub forma unei viziuni. Luke scăpase singur din 
ghearele unei wampa însetate de sânge, dar era rănit şi pierdut, departe de baza 
Rebelă. Epuizat de lupta pentru supraviețuire şi de vânturile sub zero grade care îl 
sfâşiau din toate direcțiile, Luke se prăbuşise pe pământul dur şi acoperit de zăpadă. 

— Luke... Luke, vorbi Obi-Wan. 

Încet, Luke îşi ridică capul ca şi cum ar fi fost o greutate uriaşă. Obi-Wan 
apăru ca o formă strălucitoare, spectrală, la mică distanţă în fața lui, putând vedea 
în expresia confuză a lui Luke că se întreba dacă nu cumva avea halucinații. 

— Ben? spuse Luke cu voce tare. 

— Trebuie să mergi în sistemul Dagobah, spuse Ben. 

— Sistemul Dagobah? repetă Luke, încă confuz. 


— Vei învăţa de la Yoda, continuă Obi-Wan, Maestrul Jedi, cel care mi-a fost şi 
mie profesor. 

— Ben... Ben, gemu Luke. 

Obi-Wan ştia că Luke era în stare de şoc. Dar ştia, de asemenea, că ajutorul va 
sosi în câteva secunde, sub forma lui Han Solo călare pe un tauntaun. Han Solo ar fi 
crezut că ajunsese în poziția lui Luke din pură întâmplare, dar Obi-Wan fusese cel 
care îndreptase animalul lui Han la nord de peştera de gheață a wampei. 

Obi-Wan se dematerializă cu doar o clipă înainte ca Han să ajungă la Luke. 

Spiritul lui Obi-Wan monitoriză recuperarea lui Luke în bazinul cu bacta din 
baza Rebelă şi în timpul teribilei bătălii de la Hoth. Când Rebelii fură forțați să 
evacueze, urmări progresul lui Luke. Nu interveni atunci când Luke se prăbugşi cu X- 
interceptorul în mlaştina de pe Dagobah - nu voia ca Luke să plece înainte ca 
antrenamentul său să fie complet. 

Fu martorul secret al momentului în care Luke îl întâlni, fără să ştie, pe Yoda, 
care fusese reticent să se prezinte până când fu convins de dorinţa lui Luke de a 
studia căile Jedi. Obi-Wan chiar privi cu amuzament cum Yoda se oferise să-l ducă 
pe Luke să-l întâlnească pe Maestrul Jedi pe care îl căuta, doar pentru a-l aduce pe 
Luke în propria sa colibă cu tavanul jos, sub rădăcinile mari ale unui copac bătrân. 

Adresându-se lui Luke în timp ce pregătea nişte mâncare într-o oală aburindă, 
Yoda spuse: 

— De ce doreşti devii Jedi? Hm? 

— Din cauza tatălui meu, cred, răspunse Luke. 

— Oh, tată a tău, spuse Yoda cu interes. Puternic Jedi a fost. Puternic Jedi. 

— Cum ai fi putut să-l cunoşti pe tatăl meu? spuse Luke supărat. Nici măcar 
nu ştii cine sunt eu. Nu ştiu ce caut aici! 

Yoda îşi îndepărtă privirea de la Luke şi îşi sprijini greutatea pe bățul pe care îl 
folosea pe post de baston de mers. Obi-Wan simți dezamăgirea bătrânului Maestru 
Jedi chiar înainte ca acesta să spună: 

— Nu-l pot învăţa. Băiatul nu are răbdare. 

— Va învăţa să fie răbdător, spuse Obi-Wan, vocea lui răsunând în colibă. 

Surprins de vocea fără trup, Luke aruncă o privire prin colibă, căutându-l pe 
Obi-Wan. 

— Hmmm, murmură Yoda. Se întoarse încet spre Luke. Vorbindu-i lui Obi- 
Wan, spuse: Multă furie în el. Ca şi tatăl său. 

— Eu am fost diferit când m-ai învăţat? răspunse vocea lui Obi-Wan. 

— Hah, spuse Yoda. Pregătit, nu este. 

Luke încetă în cele din urmă să-l mai caute pe Obi-Wan şi se uită în ochii 
bătrâni şi înţelepţi ai gazdei sale. 

— Yoda! icni Luke. 

Yoda aprobă din cap. 

— Sunt pregătit, protestă Luke. Eu... Ben! Eu... pot fi un Jedi. Ben, spune-i că 
sunt pregătit. 

Luke începu să se ridice, numai că se lovi cu capul de tavanul colibei. 

— Gata eşti? spuse Yoda cu dispreţ. Ce ştii tu despre gata? Timp de opt sute 
de ani, Cavaleri Jedi eu am pregătit. Eu hotărăşte cine trebuie învețe! Pentru un 
Jedi, e nevoie de adâncă credință, cea mai serioasă gândire. Înclinându-şi capul pe 
spate pentru a i se adresa invizibilului Obi-Wan, Yoda continuă: Pe acesta, multă 


vreme l-am observat. Toată viața a privit spre orizont, cer, viitor. Niciodată nu gândit 
la unde se află, la ce făcea. Îşi ridică bastonul şi îl înțepă pe Luke. Aventură, senzații 
tari. Un Jedi nu caută asemenea lucruri. Apoi îşi cobori bastonul, se uită fix la Luke 
şi spuse: Tu încăpățânat! 

— Şi eu am fost, dacă îţi aminteşti, spuse Obi-Wan. 

— Prea bătrân, zise Yoda cu fermitate. Da, pentru a începe antrenamentul, este 
prea bătrân. 

— Dar am învăţat multe, spuse Luke cu disperare. 

Yoda suspină. Adresându-se din nou spiritului lui Obi-Wan, întrebă: 

— Va termina ce începe? 

Luke nu aşteptă răspunsul lui Obi-Wan şi spuse: 

— Nu te voi dezamăgi. Yoda îşi întoarse privirea spre Luke, care adăugă: Nu 
mi-e frică. 

— Oh, zise Yoda, cu ochii uşor măriţi. Coborându-şi vocea, spuse pe un ton 
amenințător: Îţi va fi, tinere. Heh. Îţi va fi. 

Antrenamentul lui Luke fu brutal. Nu doar curse cu obstacole care îl puneau 
să se cațere pe liane şi să sară prin mlaştină cu Yoda prins de spatele lui, ci şi 
exercițiile de meditaţie pentru a se deschide către Forţță. Luke asculta fiecare 
instrucțiune a lui Yoda şi nu ceda niciodată. Spiritul lui Obi-Wan urmări în tăcere 
progresul lui Luke în timp ce tânărul aborda fiecare provocare. 

În fiecare zi, devine tot mai puternic, gândi Obi-Wan. 

Totuşi, Luke era limitat de îndoielile sale şi de impulsul său de a înfrunta 
pericolul. Intrase într-o peşteră care era inexplicabil de puternică în partea 
întunecată a Forţei, doar pentru a avea o confruntare de coşmar cu o apariţie a lui 
Darth Vader. Refuzase să creadă că Forța putea fi folosită pentru a ridica nava care 
se scufunda, până când Yoda îi arătă că este posibil. Şi mai paralizante îi erau 
temerile, mai ales după ce meditaţia îi produsese o viziune a viitorului, a unui oraş al 
norilor, unde prietenii săi Leia şi Han vor avea parte de durere. 

— Trebuie să mă duc la ei, spuse Luke. 

Yoda suspină. 

— Să decizi tu trebuie, cum să-i ajuţi mai bine. Dacă pleci acum, să-i ajuţi ai 
putea. Dar toate lucrurile pentru care ei au luptat şi au suferit, vei distruge. 

Şi totuşi, Luke decise să părăsească Dagobah. Pe măsură ce se întuneca, 
băiatul îşi puse costumul de zbor portocaliu şi îşi verifică echipamentul, în timp ce 
R2-D2 se poziționa în priza astromecanică a X-interceptorului. 

— Luke! spuse Yoda, care privea de pe o colină din apropiere. Trebuie să 
termini antrenamentul. 

— Nu-mi pot scoate viziunea din minte, răspunse Luke în timp ce îşi inspecta 
în grabă nava. Sunt prietenii mei. Trebuie să-i ajut. 

— Nu trebuie să te duci! spuse disperat Yoda. 

Luke îl privi pe Yoda şi spuse: 

— Dar Han şi Leia vor muri dacă nu o fac. 

— Nu ştii asta, răspunse vocea fără trup a lui Obi-Wan. 

Dacă Yoda nu-l poate convinge pe Luke să rămână, poate că eu pot. 

Întorcându-se ca răspuns la vocea lui Obi-Wan, Luke văzu cum o lumină uşor 
strălucitoare începu să apară în aer în spatele lui Yoda. Apoi, lumina se materializă 
în forma lui Obi-Wan, care spuse grav: 


— Nici măcar Yoda nu le poate vedea soarta. 

— Dar îi pot ajuta! spuse Luke. Simt Forţa! 

— Dar nu o poţi controla, spuse Obi-Wan. Este o etapă periculoasă pentru tine 
Luke. Acum eşti mai vulnerabil la tentațţiile părții întunecate. 

— Da, da, spuse Yoda Pe Obi-Wan să-l asculți. Peştera. Adu-ţi aminte de 
eşecul tău la peşteră! 

— Am învățat multe de atunci şi mă voi întoarce ca să termin ce am început, 
spuse Luke, în timp ce-şi întorcea atenţia la X-interceptor. Promit asta, Maestre. 

— Pe tine te vrea, spuse Obi-Wan. De aceea suferă prietenii tăi. 

— Şi tocmai de aceea trebuie să mă duc, spuse Luke. 

— Luke, spuse Obi-Wan, nu vreau să te pierd în favoarea Împăratului aşa cum 
l-am pierdut odată pe Vader. 

În sinea lui, Obi-Wan adăugă: Aşa cum l-am pierdut pe Anakin. 

— Nu se va întâmpla, spuse Luke. 

— Opriti, trebuie ei să fie, zise Yoda. De asta, totul depinde. Numai un Cavaler 
Jedi complet antrenat, cu Forţa ca aliat, îl va învinge pe Vader şi pe Împăratul său. 

În timp ce Luke îşi aşeza ultimul echipament în X-interceptor, Yoda continuă: 

— Dacă pregătirea îţi închei acum, dacă alegi calea rapidă şi uşoară, aşa cum a 
făcut Vader, un agent al răului vei deveni. 

— Ai răbdare, spuse Obi-Wan, sperând că Luke va purta cuvântul cu el. 

— Şi să-i sacrifici pe Han şi pe Leia? răbufni Luke. 

El era orice, dar nu avea deloc răbdare. 

— Dacă respecţi țelul pentru care luptă ei... da! răspunse Yoda. 

Luke întinse mâna spre treapta inferioară a scării X-interceptorului şi îşi 
întoarse privirea de la Obi-Wan şi Yoda. 

— Dacă hotărăşti să-l înfrunți pe Vader, spuse Obi-Wan, îl vei înfrunta singur. 
O dată luată această decizie, eu nu pot interveni. 

— Înţeleg, murmură Luke. Apoi urcă scara până la carlinga deschisă a navei de 
luptă şi spuse: R2, porneşte convertoarele. 

În timp ce motoarele X-interceptorului porneau, Obi-Wan spuse: 

— Luke, nu ceda urii sau furiei. Ele duc pe drumul întunericului. 

— Puternic, Vader este, adăugă Yoda. La ce ai învăţat, să fii atent. Observă 
totul, totul! Te poate salva. 

— Aşa voi face, Maestre Yoda, spus Luke în timp ce-şi punea casca. Aşa voi 
face şi mă voi întoarce pentru a termina ce am început. Vă dau cuvântul meu. 

Cupola cabinei de pilotaj cobori, iar X-interceptorul se ridică de la sol şi urcă 
pe cerul nopţii. În timp ce Yoda îşi ridica privirea pentru a urmări plecarea navei, 
apariția luminoasă a lui Obi-Wan se estompă în întuneric. Yoda suspină, privi în jos 
spre pământ şi clătină trist din cap. 

— Ți-am spus, zise el. Încăpățânat este. Acum lucrurile se vor înrăutăți. 

— Băiatul este ultima noastră speranţă, spuse vocea lui Obi-Wan. 

Yoda îşi întoarse privirea spre cer şi spuse: 

— Nu. Mai este una. 

Obi-Wan ştia că Yoda vorbea despre sora lui Luke, Leia. Deşi Leia împărtăşea 
linia de sânge a lui Luke şi era cu siguranţă o fire puternică, şi deşi Obi-Wan 
respectase întotdeauna convingerile lui Yoda, era sigur că o singură persoană îi 
putea învinge pe Lorzii Sith, iar acea persoană era Luke. 


Capitolul 14 


Luke Skywalker făcu ultimele ajustări la noua sa sabie. Stătea la masa din 
sufrageria colibei lui Ben Kenobi de pe Tatooine. Jurnalul lui Ben era aşezat pe 
masă, cu paginile deschise la secţiunea despre săbiile. R2-D2 stătea în cealaltă parte 
a camerei, privindu-l în tăcere pe Luke. 

Aş fi vrut ca Ben să fie aici, gândi Luke absent, şi nu doar pentru că avea 
întrebări despre Darth Vader. Uneori, pur şi simplu îi era dor de Ben. 

Spiritul lui Ben nu mai comunicase cu el de la Dagobah, ceea ce nu îl 
surprindea pe Luke. La urma urmei, Luke ignorase avertismentele lui Ben şi ale lui 
Yoda şi se dusese direct în sistemul Bespin şi direct în capcana lui Darth Vader. 

Ben se ținuse de cuvânt. Când Luke alesese să-l înfrunte pe Darth Vader, 
spiritul lui Ben nu făcuse nimic pentru a interveni. Privind retrospectiv, Luke îşi 
dădu seama că Ben şi Yoda avuseseră dreptate, că ar fi trebuit să rămână pe 
Dagobah, pentru că realizase foarte puţine lucruri mergând în Oraşul Norilor. 

Nu l-am împiedicat pe Boba Fett să îl ia pe Han. I-am pus în pericol pe Leia şi pe 
ceilalți atunci când s-au întors la Oraşul Norilor pentru a mă lua. Nu mi-am salvat 
niciunul dintre prieteni. Ei m-au salvat pe mine! Şi ce am realizat? 

Nu se putea gândi decât la confruntarea cu Vader, nu doar la faptul că 
supraviețuise duelului, ci şi la faptul că obținuse nişte informaţii. Cât despre 
valoarea acelor informaţii devastatoare... Vader este cu adevărat tatăl meu? 

Luke simți din nou durerea fantomă la încheietura mâinii drepte. 

R2-D2 îl văzu pe Luke uitându-se în gol şi ciripi îngrijorat. 

Luke se uită la R2-D2 şi spuse: 

— Nu-ţi face griji, sunt bine. Întorcându-şi atenţia la sabie, adăugă: Ei bine, 
cred că ar fi cazul să o testez. 

Se ridică, luând sabia în timp ce se îndrepta spre uşă. Droidul astromec îl 
urmă afară. Era seară devreme, pe cer erau vizibile doar câteva stele. Luke ținu sabia 
în mâna dreaptă. Era nervos. Chiar dacă urmase întocmai instrucțiunile lui Ben şi 
verificase de mai multe ori fiecare piesă a sabiei în timpul construcției, încă admitea 
posibilitatea ca arma să explodeze. Acea nesiguranţă îl determinase să testeze arma 
afară. Dacă ar fi explodat, nu voia să distrugă şi casa lui Ben odată cu ea. 

Privindu-l pe Luke, R2-D2 emise un semnal sonor neliniştit, apoi întinse un 
braț manipulator în direcţia lui. 

— Te oferi să-mi testezi sabia? 

R2-D2 fluieră afirmativ. 

— Mulţumesc, R2, dar nu aş fi un Jedi prea bun dacă te-aş lăsa pe tine să faci 
asta. 

R2-D2 îşi retrase manipulatorul şi se cutremură, dând din picioare pe pământ. 

— Întoarce-te înăuntru, ordonă Luke. 

R2-D2 protestă cu un zgomot puternic. 

— Du-te, spuse Luke. Dacă se întâmplă ceva, vreau să o anunți pe Leia. Luke 
se gândi, apoi spuse: Da. Spune-i că Luke, cel mai mare idiot al galaxiei, a fost 
cuprins de flăcări pentru că nu a putut urmări o schemă elementară de circuit. 


R2-D2 se întoarse în casă, protestând tot drumul. 

Luke se relaxă şi dădu drumul la respiraţie. Aşteptă până când R2 intră în 
casă, apoi respiră din nou adânc, ridică sabia şi apăsă placa de activare. 

Lama verde şi strălucitoare a sabiei se întinse pe toată lungimea ei, puţin sub 
un metru. Luke o mişcă înainte şi înapoi prin aer, ascultând-o cum zumzăie. 

Îşi eliberă respirația reținută. Nu se aşteptase cu adevărat ca sabia să 
explodeze, dar era totuşi uşurat că nu se întâmplase. Arma se simțea confortabil în 
mâna lui, chiar mai bine echilibrată decât sabia anterioară. Dar va tăia? Luke se 
îndreptă spre un pinten subţire de stâncă ce ieşea din pământul uscat. Cobori lama 
în jos, în unghi, prin vârful stâncii. Nu simți nicio rezistenţă în timp ce lama traversa 
roca, dar auzi o crăpătură puternică atunci când roca se desprinse şi bucata de sus 
alunecă pe suprafața netedă a tăieturii în unghi. Ţinând sabia în mână, Luke se 
simți recunoscător pentru că Ben îşi lăsase jurnalul în urmă. 

N-aş fi ajuns niciodată atât de departe fără Ben, gândi Luke. Şi apoi, pentru că 
aflase despre construcția sabiei că era un ritual de trecere pentru un Jedi, se întrebă: 
Sunt un Jedi acum? Luke nu era conştient că spiritul lui Obi-Wan, chiar şi acum, îi 
putea auzi gândurile, ştiiind că băiatul trebuia să îndeplinească o ultimă sarcină 
înainte să se poată numi Jedi. 


Eliberarea lui Han Solo de la Huttul Jabba nu fu uşoară, dar Luke Skywalker 
şi aliații săi reuşiră. O parte din planul lor îndrăzneț de salvare includea ca R2-D2 să 
introducă în mod clandestin noua sabie a lui Luke în palatul lui Jabba şi să i-o 
livreze atunci când era dat semnalul. Planul funcţionase extrem de bine. 

Imediat după salvare, Luke se întorsese cu R2-D2 pe Dagobah. Spera să îşi 
reia antrenamentul cu Yoda, dar în momentul în care ajunse pe lumea mlaştinilor, 
bătrânul Maestru Jedi era aproape de moarte. Luke rămase cu Yoda când acesta 
muri. Se lăsase noaptea, iar Yoda era întins sub pături în patul său mic când îşi 
dădu ultima suflare. Câteva secunde mai târziu, Luke văzu cum trupul lui Yoda se 
dematerializă şi dispăru. După 900 de ani, Yoda devenise în sfârşit una cu Forța. 

Dar cu câteva momente înainte să moară, Yoda confirmase adevărul despre 
Darth Vader. Era tatăl lui Luke şi numai dacă îl înfrunta din nou, Luke putea deveni 
un Jedi. Yoda dezvălui, de asemenea, că exista un alt Skywalker. 

Părăsind coliba lui Yoda, Luke ieşi în întuneric şi îşi pregăti X-interceptorul 
pentru a părăsi Dagobah. Dar apoi se uită la R2-D2 şi spuse: 

— Nu pot s-o fac, R2. Nu pot continua de unul singur. 

Atunci, Obi-Wan alese să-i vorbească: 

— Yoda şi cu mine vom fi mereu alături de tine. 

Luke se întoarse. 

— Ben! 

Apariţia strălucitoare a lui Obi-Wan se materializă în fața unui crâng de copaci 
din apropiere. Se îndepărtă de copaci pentru a sta în fața lui Luke. 

Înaintând spre spiritul lui Obi-Wan, Luke spuse: 

— De ce, Ben? De ce nu mi-ai spus? Mi-ai spus că Darth Vader l-a trădat şi l-a 
ucis pe tata. 

— Tatăl tău, Anakin, a fost sedus de fața întunecată a Forței, răspunse Obi- 


Wan. El a încetat să mai fie Anakin Skywalker şi a devenit Darth Vader. Când s-a 
întâmplat acest lucru, el l-a trădat pe Anakin Skywalker în tot ce crezuse el până 
atunci. Omul bun care fusese tatăl tău a fost distrus. Aşa că ce ţi-am spus a fost 
adevărat... dintr-un anumit punct de vedere. 

— Dintr-un anumit punct de vedere? repetă Luke. 

Privirea de pe fața lui îi arăta clar lui Obi-Wan că acele cuvinte i se păreau 
dezagreabile. 

— Luke, ai să vezi că multe adevăruri de care suntem legaţi depind în mare 
măsură de punctul nostru de vedere. Obi-Wan îşi mută apariţia, aşezându-se pe 
trunchiul acoperit de muşchi al unui copac căzut. Anakin a fost un prieten bun. 

Luke se aşeză lângă apariţia lui Obi-Wan, care continuă: 

— Când l-am întâlnit prima oară pe tatăl tău, era deja un mare pilot. Dar m-a 
uimit cât de puternică era Forţa în el. Am luat asupra mea pregătirea lui pentru a 
face din el un Jedi. Greşeala mea a fost aceea că mi-am închipuit că aş putea fi un 
dascăl la fel de bun ca Yoda. Dar nu am fost. lată unde a dus mândria mea 
prostească. Împăratul a sesizat puterea lui Anakin şi l-a tras de partea întunericului. 

— Binele mai există încă în el, spuse Luke. 

Neîncrezător, Obi-Wan spuse cu dispreţ: 

— Acum e mai mult o maşină decât om -— deformat şi rău. 

Luke clătină din cap. 

— Nu pot s-o fac, Ben. 

— Nu poţi scăpa de destinul tău. Trebuie să-l înfrunţi din nou pe Darth Vader. 

— Nu pot să-mi ucide propriul tată. 

Obi-Wan îşi întoarse privirea de la Luke. 

— Atunci Împăratul a şi câştigat, spuse el cu un oftat. Tu erai unica noastră 
speranţă. 

— Yoda mi-a spus că aş putea instrui pe altcineva care... 

Obi-Wan îşi întoarse privirea spre Luke. 

— Acel cineva de care vorbea e sora ta geamănă. 

Luke păru nedumerit. 

— Soră? Eu nu am nicio soră. 

— Pentru a vă proteja pe amândoi de Împărat, aţi fost despărțiți de la naştere. 
Împăratul ştia, aşa cum ştiam şi eu, că, într-o bună zi, având Forţa de partea lor, 
urmaşii lui Skywalker puteau deveni o amenințare pentru el. Din acest motiv, sora ta 
a rămas anonimă. 

Ochii lui Luke se măriră de conştientizare. 

— Leia! spuse el. Leia e sora mea. 

— Introspecţia te serveşte bine, spuse Obi-Wan. Asigurându-se că Luke avea 
toată atenţia lui, continuă: Îngroapă-ţi sentimentele cât mai adânc, Luke. Ele îţi fac 
cinste, dar ar putea fi folosite pentru a te subjuga. 

Luke aprobă din cap în semn de acord. 

Şi apoi Obi-Wan dispăru în întuneric. 


Spiritul lui Obi-Wan era invizibil, dar prezent când Luke ajunse în sistemul 
Endor, unde Imperiul construise o nouă staţie de luptă Steaua Morţii. Când Luke i se 


predă lui Darth Vader în pădurea Endor, îl auzi cum îşi menținea credința că o 
rămăşiţă din Anakin Skywalker rămăsese în Vader şi că nu fusese consumat în 
întregime de rău. Luke îl îndemnă pe tatăl său să renunțe la ura sa. 

— E prea târziu pentru mine, fiule, spuse Vader. 

Apoi le făcu semn celor doi soldați să îl escorteze pe Luke până la o navetă care 
îi aştepta şi care urma să îi transporte pe Steaua Morții. În timp ce soldaţii se mişcau 
în spatele lui Luke, Vader adăugă: 

— Împăratul îți va arăta adevărata natură a Forţei. El este Stăpânul tău acum. 

Luke îl privi pe Vader o clipă înainte să spună: 

— Atunci tatăl meu este într-adevăr mort. 

Spiritul lui Obi-Wan îşi dori să-l fi convins pe Luke de acest fapt mai devreme. 
După ce Vader îl duse pe Luke în sala tronului de pe Steaua Morţii, iar Împăratul cu 
mantie neagră orchestră un duel cu săbii pentru a testa tatăl împotriva fiului, lui 
Obi-Wan îi deveni şi mai clar că Luke nu fusese pregătit pentru confruntare. 

Îi este teamă de ce se va întâmpla cu Leia dacă nu reuşeşte să-l învingă pe 
Vader, gândi Obi-Wan. Trebuie să-l ucidă pe Vader. 

Dar când Luke reuşi în cele din urmă să îl dezarmeze şi să îl supună pe Vader, 
spiritul lui Obi-Wan practic încremeni când Împăratul îşi fixă ochii galbeni asupra lui 
Luke şi spuse: 

— Bun! Ura te-a făcut puternic. Acum destinul ţi se va împlini şi tu vei lua 
locul tatălui tău alături de mine! 

Obi-Wan se temu că îl va pierde pe Luke aşa cum îl pierduse şi pe Anakin. Dar 
atunci Luke îşi dezactivă sabia, îl privi pe Împărat şi spuse: 

— Niciodată! Apoi îşi aruncă sabia într-o parte. Niciodată n-am să mă alătur 
părţii întunecate. Ai dat greş, Înălțimea Ta. Eu sunt un Jedi, aşa cum a fost şi tatăl 
meu înaintea mea. 

Împăratul se încruntă. 

— Aşa să fie... Jedi. 

Şi atunci Împăratul îşi ridică degetele noduroase şi îşi dezlănţui mânia asupra 
lui Luke, lansând fulgere albastre spre el. Luke ţipă şi se contorsionă în agonie, iar 
apoi Împăratul lansă un alt baraj. Vader zăcea lângă puţul liftului din sala tronului, 
unde se prăbuşise în timpul duelului cu Luke. În timp ce Împăratul îşi continua 
asaltul asupra lui Luke, spiritul lui Obi-Wan îl monitoriză pe Vader care se ridica în 
picioare şi se întorcea alături de Împărat. 

— Tată, te rog, gemu Luke. Ajută-mă. 

Obi-Wan ştia că Vader nu-l va ajuta niciodată şi se simțea aproape copleşit de 
un sentiment de groază. Luke avea să moară în curând, iar Vader avea să rămână 
marioneta Împăratului. De fapt, Obi-Wan era atât de convins de natura lui Vader 
încât fu uimit de ceea ce se întâmplă în continuare. Vader îl apucă pe Împărat şi îl 
ridică de pe picioare. Fulgerul albastru mortal se desprinse de Luke şi porni din 
vârful degetelor Împăratului prăbuşindu-se peste ambii Lorzi Sith. Vader îl purtă pe 
Împărat prin sala tronului şi îl aruncă în puţul liftului. O clipă mai târziu, Împăratul 
explodă într-o eliberare masivă de energie întunecată. 

Vader se prăbuşi lângă marginea puțului liftului. Luke se duse lângă el şi îi 
cobori corpul pe podea. Un zgomot subţire şi şuierător se auzi din masca respiratorie 
a lui Vader. Aparatul său era deteriorat. 

Dacă spiritul lui Obi-Wan nu ar fi fost martor la acţiunea lui Vader, nu ar fi 


crezut niciodată. Darth Vader, acelaşi monstru pe care Obi-Wan îl lăsase să moară 
pe Mustafar, se sacrificase pentru a-şi salva fiul. Şi deodată Obi-Wan îşi dădu seama 
unde eşuase. Pentru că, spre deosebire de Luke, Obi-Wan nu doar crezuse că Anakin 
fusese complet mistuit de partea întunecată, dar chiar refuzase să creadă că ar fi 
putut rămâne ceva bun din el. Şi, refuzând să permită acea posibilitate, Obi-Wan îşi 
condamnase nu numai fostul prieten, ci şi propria capacitate de speranţă. 

Din fericire, credinţa neclintită a lui Luke în bunătatea înnăscută a tatălui său 
se dovedi a fi o forță mai puternică decât puterea părții întunecate. 

Îşi aminti ce îi spusese spiritul lui Qui-Gon Jinn cu atât de mult timp în urmă, 
când îi spusese că Obi-Wan nu era pregătit şi că nu reuşise să înțeleagă. Timp de 
atâția ani, Obi-Wan crezuse că Qui-Gon se referea la faptul că nu era pregătit să 
înțeleagă detaliile despre convertirea lui Anakin la partea întunecată. Dar acum, în 
sfârşit, înțelegea cuvintele Maestrului său. 

Nu eram pregătit să-l iert pe Anakin. Şi nu va fi complet liber decât dacă o fac. 
Din nefericire, aşa cum îşi dădu Obi-Wan seama că Anakin Skywalker supravieţuise, 
ştia şi că nu va mai trăi mult timp. În timp ce Luke îşi trăgea tatăl muribund spre o 
navetă, spiritul lui Obi-Wan îşi mută propriul psihic pe un alt tărâm. Şi aşteptă. 

După ce Anakin muri în braţele fiului său, Obi-Wan strigă în eter: 

— Anakin. 

O clipă mai târziu, Obi-Wan auzi o voce familiară venind din întuneric. 

— Obi-Wan? Maestre, îmi pare atât de rău. Foarte, foarte, foarte... 

— Anakin, ascultă cu atenție, îl întrerupse Obi-Wan. Te afli în lumea de 
dincolo a Forţei, dar dacă vei dori vreodată să revii în spațiul corporal, atunci mai am 
un lucru să te învăţ. O modalitate de a deveni una cu Forţa. Dacă alegi această cale 
spre nemurire, atunci trebuie să mă asculți acum, înainte să-ți dispară conştiinţa. 

Obi-Wan simți confuzie şi remuşcare în Anakin, apoi acesta răspunse: 

— Dar, Maestre... de ce eu? 

— Pentru că tu ai pus capăt ororii, Anakin, spuse Obi-Wan. Pentru că ai 
împlinit profeția. Pentru că ai fost... şi eşti... Cel Ales. 

Dar Obi-Wan ştia în sinea lui că acestea nu erau singurele motive. 

— Pentru că m-am înşelat în privința ta, adăugă el. Şi pentru că-ți sunt 
prieten. 

— Mulţumesc, Maestre, răspunse Anakin încet. 

Luke Skywalker reuşi să tragă trupul tatălui său într-o navetă Imperială şi 
scăpă din Steaua Morţii înainte ca aliaţii săi din Alianța Rebelă să distrugă stația de 
luptă. După ce ateriză pe luna pădure, adună lemne moarte pentru a construi un rug 
funerar ca să incinereze rămăşiţele lui Anakin. În timp ce privea flăcările înălțându- 
se pe cerul nopții, îşi dori să fi reuşit cumva să-şi ajute tatăl mai devreme. 

Când rugul nu mai arse, Luke se alătură prietenilor săi. Rebelii sărbătoreau 
victoria împreună cu noii lor aliați, micuţii Ewoki acoperiți cu blană, în satul 
acestora din vârful copacului. La scurt timp după ce ajunse, Luke îşi întoarse 
privirea de la prietenii săi bucuroşi şi văzu formele spectrale şi luminescente ale lui 
Obi-Wan şi Yoda apărând în apropiere, pe fondul întunericului din coronamentul 
pădurii. O clipă mai târziu, apăru un al treilea spirit alături de ceilalți. 

Era Anakin Skywalker. 

Jedii se întorseseră. 


Epilog 


Obi-Wan Kenobi îl văzu pe Luke Skywalker stând la mică distanță de cupola de 
intrare a gospodăriei familiei Lars de pe Tatooine. Cei doi sori gemeni se apropiau de 
orizont şi aruncau umbre lungi peste deşert. Luke era cu fața spre apus şi cu spatele 
la Obi-Wan. Un vânt cald şi blând sufla dinspre vest. 

Dar nici Obi-Wan şi nici Luke nu se aflau cu adevărat pe Tatooine. 

Erau cinci ani după Bătălia de la Endor. Luke Skywalker se afla în modestul 
său apartament din fostul Palat Imperial de pe Coruscant, unde îşi stabilise reticent 
reşedinţa după ce Alianţa Rebelă învinsese Imperiul şi formase Noua Republică. 

Întins pe patul său, dormea adânc şi visa la Tatooine. 

— Luke? spuse Obi-Wan. 

Luke se întoarse de la soare. 

— Bună, Ben, spuse el cu un zâmbet de bun venit. A trecut mult timp. 

— Într-adevăr, răspunse Obi-Wan. Şi mi-e teamă că va fi şi mai mult până data 
viitoare. Am venit să-mi iau rămas bun, Luke. 

Peisajul deşertului şi cerul însuşi păreau să strălucească şi să tremure, iar 
Obi-Wan îşi dădu seama că Luke era acum brusc conştient de faptul că visa. 
Zâmbetul lui Luke se topi şi îl privi pe Obi-Wan cu prudenţă. 

Simţind gândurile băiatului, Obi-Wan spuse: 

— Nu, nu sunt un vis. Dar distanţele care ne despart au devenit prea mari 
pentru ca eu să-ți apar în alt mod. Arătă cu un gest spre peisajul de vis din jur şi 
adăugă: Acum, chiar şi această ultimă cale mi se închide. 

— Nu, spuse Luke. Nu ne poți părăsi, Ben. Avem nevoie de tine. 

— Nu aveți nevoie de mine, Luke, zise Obi-Wan, ridicându-şi uşor sprâncenele 
în timp ce zâmbea. Eşti un Jedi. Apoi zâmbetul lui se estompă. În orice caz, decizia 
nu-mi aparține. Am zăbovit deja prea mult timp şi nu mai pot amâna călătoria mea 
din această viaţă spre ceea ce se află dincolo. 

Luke îşi întoarse privirea de la Obi-Wan, care simțea că gândurile tânărului se 
îndreptaseră spre Yoda. În ciuda a tot ce învățase Luke despre Forţă, rămăsese 
profund întristat de moartea prietenilor săi. 

— Modelul oricărei vieţi este de a merge mai departe, spuse Obi-Wan. Şi tu te 
vei confrunta cu acea călătorie într-o zi. Eşti puternic în Forţă, Luke, şi cu 
perseverenţă şi disciplină vei deveni şi mai puternic. Privirea lui Obi-Wan se înăspri 
în timp ce adăuga: Dar nu trebuie să cobori niciodată garda. Împăratul s-a dus, dar 
partea întunecată este încă puternică. Nu uita niciodată asta. 

— Nu voi uita. 

— Te vei confrunta cu mari pericole, Luke. Apoi, expresia lui Obi-Wan se 
înmuie, iar zâmbetul îi reveni când continuă: Dar vei găsi şi noi aliați în momente şi 
locuri unde te aştepţi cel mai puţin. 

— Noi aliați? spuse Luke, sincer curios. Cine sunt? 

Ştiind că era mai bine să nu-i dezvăluie totul lui Luke, Obi-Wan alese să ignore 
întrebarea. Când simți că începe să se îndepărteze de visul lui Luke, spuse: 

— Şi acum, la revedere. Te-am iubit ca pe un fiu, ca pe un elev şicape un 


prieten. Până când ne vom întâlni din nou, fie ca Forța să fie cu tine. 

— Ben...! 

Forma lui Obi-Wan dispăruse, dar psihicul său rămase suficient de mult timp 
pentru a-l simţi pe Luke gândindu-se: 

Atunci sunt singur. Eu sunt ultimul dintre Jedi. 

— Nu ultimul dintre vechii Jedi, Luke, spuse Obi-Wan, vocea lui pierzându-se 
în dimensiunea viselor. Primul dintre cei noi. 

Şi Obi-Wan trecu în cele din urmă mai departe. 


SFÂRŞIT 

ÎNCEPUTURI... 


La început s-a numit Vechea Republică. 

Nu a existat niciun document care să consemneze întemeierea Vechii Republici 
şi nici nu era necesar vreunul. Întemeietorii s-au estompat în pulberea istoriei. Ei au 
clădit singura comunitate galactică cunoscută vreodată, care întotdeauna şi-a servit 
cetățenii bine şi cu credință. Noi lumi i s-au alăturat odată cu trecerea secolelor 
pentru a împărtăşi conducerea sa benefică. Planete ce se aflau ele însele în primejdie 
datorită dezastrelor naturale sau izbucnirii unor revolte au putut să se îndrepte spre 
vecinii lor pentru a primi ajutor. Toate rasele, toate speciile inteligente, toate 
popoarele erau egale în fața legii şi îşi trăiau viața cu drepturi care le garantau 
deopotrivă şansă şi libertate. 

Vechea Republică s-a format pe temelia celor mai importante lumi ce existau la 
început, majoritatea fiind din centrul galaxiei... În vremea aceea au apărut şi primii 
Cavaleri Jedi. A fost o lungă perioadă de pace şi expansiune galactică determinată de 
inventarea şi progresul călătoriilor prin hiperspaţiu. Păzitorii acestei Republici au fost 
Cavalerii Jedi, un Ordin viteaz şi neînfricat, numărând sute şi mii de membri, ce a 
slujit la apărarea şi protecția popoarelor Republicii. Înţelepciunea, bravura şi puterea 
lor au devenit legendă. Trăgându-şi tăria comună din Forţă, Cavalerii Jedi au 
menținut pacea pe tot cuprinsul Galaxiei, generaţii după generații, şi au transmis 
mai departe crezul lor celor ce s-au dovedit deopotrivă capabili şi demni să fie 
Cavaleri. 

Prin strânsa ei coeziune, Vechea Republică a devenit invulnerabilă față de orice 
atac dinafară. Nicio altă putere galactică cunoscută nu a îndrăznit o asemenea 
mişcare pentru că ea ar fi însemnat un eşec sigur. Cetăţenii Vechii Republici au 
putut dormi liniştiţi în paturile lor, aflați în siguranţă înăuntrul zidurilor lor politice. 

Atacul a venit, totuşi. Dar, la fel ca în multe societăți democratice, el nu a venit 
din partea unei forțe din afară, ci din interior. Decăderea a început pe măsură ce tot 
mai multe lumi s-au alăturat Vechii Republici. Oficialii locali au devenit susceptibili 
la influență şi mită, plecându-se cel mai adesea în fața dorințelor celor implicaţi în 
afaceri de comerț interstelar. Senatul, slăbit de atâtea secole de pace şi mulțumire de 
sine, a devenit periculos de neglijent. Răsturnarea politică era inimaginabilă, dar 
inevitabilă. 


SIH... 


Un mare contigent dintre Cavalerii Jedi care fuseseră ademeniți de partea 
întunecată a Forţei au fost expulzați din Vechea Republică. După ce au pribegit o 


vreme, ei au dat peste ființele umanoide cunoscute sub numele de Sith şi au adus 
această specie în stare de sclavie. Cei din partea întunecată au ajuns să fie cunoscuți 
sub denumirea de Stăpâni ai Sith-ilor. Pentru următoarele câteva mii de ani Imperiul 
lor avea să prospere şi să crească. În acest timp Cavalerii Jedi decăzuţi începură de 
asemeni să facă experimente asupra supuşilor lor, convertind mulți Sith în fanaticii 
războinici Massassi. 

Naga Sadow a condus Imperiul Sith. El a văzut ocazia de a extinde Imperiul 
Sith şi a invadat Vechea Republică, însă armatele sale au fost înfrânte de forțele 
combinate ale flotei Vechii Republici şi ale Cavalerilor Jedi. Sadow cu o armată 
compusă din războinici Massassi a fugit spre marginile îndepărtate ale universului, 
oprindu-se în cele din urmă pe cea de-a patra lună a planetei Yavin. Aici, dictatorul 
militar a început să facă experimente asupra celor ce l-au urmat, transformându-i în 
fiare monstruoase. Aceasta a avut drept consecință Războiul Fiarelor din Sistemul 
Onderon. Maestrul Jedi Arca, Străjerul recent descoperitului Sistem Onderon trimise 
ucenicii săi Jedi pentru a pune capăt violentului Război al Fiarelor. Sub conducerea 
lui Ulic Qel-Droma, aceşti Jedi încearcă să aducă pacea pe Onderon, dar au fost 
permanent împiedicaţi de puterile răului ale Reginei Amanoa, o urmaşă a lui Naga 
Sadow. În cele din urmă conflictul vechi de secole se încheie odată cu sosirea 
Maestrului Arca, moartea Reginei Amanoa şi căsătoria Stăpânului Fiarelor Oron Kira 
cu Prințesa Galia. Între timp, Cavalerul Jedi Exar Kun ce fusese instruit de Maestrul 
Jedi Vodo-Siosk Baas găseşte învățătura interzisă a vechilor Sith. El imită căile 
demult decăzuților Sith şi le foloseşte pentru a crea o proprie filosofie a Codului Jedi. 
Cu aceste cunoştinţe Kun pune la cale o vastă şi puternică frăție şi îşi arogă titlul de 
prim Stăpân Întunecat al Sith. Kun şi alți Stăpâni Sith preiau controlul asupra 
Galaxiei şi reînvie vechiul Imperiu Sith. Lor li se opun în mod violent sute de Cavaleri 
Jedi. Războiul Sith care urmează este un conflict teribil în care multe personaje 
istorice importante sunt ucise, inclusiv Maestrul Jedi Arca. Toţi Cavalerii Jedi se 
adună laolaltă pe luna-junglă într-un front unit contra cetăţii fortificate Sith 
construite de Exar Kun. Cavalerii Jedi aliați îi distrug printr-o masivă lovitură 
nimicitoare pe supraviețuitorii Massassi. La scurtă vreme după aceea Exar Kun este 
şi el ucis de Cavalerii Jedi. Spiritul său este surghiunit pe un tărâm al întunericului 
veşnic pe Yavin 4. Stăpânii Sith sunt înfrânți şi nu se mai aude nimic despre ei până 
peste câteva secole, pe timpul războiului comerțului, pe Planeta Naboo. 


IMPERIUL... 


Un Senator ambițios şi lipsit de scrupule numit Palpatine s-a ridicat extrem de 
repede la putere, ajutat de către unii membri obscuri ai Senatului care începuseră să 
râvnească la mai multă influenţă şi autoritate. Promițând că va face curățenie în 
Galaxie şi va readuce Republica la strălucirea ei de odinioară, Palpatine a fost ales 
Cancelar al Republicii şi s-a înconjurat cu acei oficiali lacomi şi avizi de putere care 
l-au sprijinit în ascensiunea sa. Ceea ce ei nu ştiau era că Palpatine îşi trăgea 
puterea şi carisma din partea întunecată a Forței. El avea însă ambiţii mult mai mari 
decât i-ar fi îngăduit funcţia de Cancelar, iar aceia care i-au netezit drumul spre 
înaltele sfere ale puterii politice se vor trezi curând înlăturați, întemnițați ori striviți 
de mâna grea a lui Palpatine, în timp ce acesta îşi urmărea fără cruţare țelul final. 
Din ordinul lui Palpatine, noul Imperiu a început o cursă a înarmării cum nu a mai 
existat alta în istoria galactică. Imense nave cu o incredibilă putere de foc au sărit de 
pe planşeta de proiectare în existența reală parcă peste noapte. Progresul tehnologic 
ce a rezultat a determinat apariția unei noi ştiinţe a războiului. 

Sistemele din centrul galaxiei au fost primele care au căzut, guvernele lor 
planetare fiind înlăturate prin forță, în timp ce legea marțială se extindea de la o 
lume la alta. 

Sigur pe poziția sa, înconjurat de un nucleu militar ce-i ştia de frică, Palpatine 


s-a autodeclarat Împărat. Pentru prima oară în nenumărate secole, lumile Vechii 
Republici s-au trezit conduse de un singur om. Toate drepturile personale au ajuns 
la cheremul capriciilor Împăratului, iar cele dintâi revolte împotriva lui Palpatine au 
fost înăbuşite aproape înainte de a izbucni. Cavalerii Jedi au fost vânați în mod 
sistematic şi executați sumar. Ei s-au văzut abandonaţi, trădaţi sau ucişi chiar de 
către aceia pe care îi apăraseră vreme îndelungată. Senatul marionetă ce fusese 
păstrat în funcțiune era permanent dezbinat, iar conducerea directă a fost 
încredințată Guvernatorilor regionali numiți de Palpatine. Crearea unei arme teribile, 
una capabilă să distrugă o planetă întreagă dintr-o singură lovitură, a ţinut liderii 
îngroziți ai fiecărei lumi sub amenințarea anihilării. Steaua Morţii a fost ultimul 
cuvânt al lui Palpatine - asigurarea finală a puterii sale asupra miliardelor de ființe 
pe care le conducea. 


ALIANȚA REBELĂ... 


Când Imperiul lui Palpatine a ajuns la putere, un grup de cetăţeni de pe întreg 
cuprinsul galaxiei au început să se organizeze încet şi discret într-o Forță Rebelă. 
Rebelii aveau un singur scop: distrugerea Imperiului şi întoarcerea la sistemul 
democratic din trecut. La început, fără să ştie, acest grup curajos a avut aliați în 
Senat. Acei Senatori planetari au înțeles pericolul extrem reprezentat de ascensiunea 
rapidă la putere a lui Palpatine şi au pus la cale, în secret, răsturnarea lui printr-o 
mişcare de preemţiune care ar fi concentrat valul rezistenţei într-o forță care să 
asigure libertatea tuturor locuitorilor Vechii Republici. 

Senatorul Bail Organa din Alderaan şi Senatoarea Mon Mohtma din Chandrila 
au pus la cale în secret un plan care, se spera, va împiedica drumul său spre 
Preşedinţia Senatului. Tentativa lor a eşuat deoarece ridicarea la putere deplină a lui 
Palpatine s-a produs literalmente peste noapte odată ce baza sa de politicieni corupți 
a fost instalată. La o întâlnire în reşedinţa lui Organa în Casa Cantham din Oraşul 
Imperial, Mon Mohtma a îndemnat la revoltă generală împotriva lui Palpatine şi a 
forțelor sale crescânde. Organa s-a opus, temându-se că o asemenea mişcare ar fi 
putut distruge nu numai pe Palpatine, dar şi întregul sistem de guvernare pe care ei 
luptau să-l salveze. Organa dedicase întreaga sa viață democraţiei Vechii Republici şi 
sistemului Senatorial şi socotea că, odată pusă în mişcare pentru a-l opri pe 
Palpatine, anarhia nu va mai putea fi controlată. 

Apoi o mică planetă din Sectorul Sern, lângă Lumile Centrale, a fost prima care 
a simțit urgia militară a lui Palpatine. Masacrul de la Ghorman a avut loc atunci 
când Guvernatorul planetar Ghormanez a refuzat să se încline în fața lui Palpatine. 
Cetăţenii acestei lumi, sfidând o sporire Imperială a impozitelor, au organizat un 
protest paşnic pe principalul port spaţial al planetei, blocând pistele de aterizare 
folosite de navele lui Palpatine. Zeci de persoane au fost ucise şi alte sute grav rănite 
când o navă militară condusă de Căpitanul (ulterior Marele Moff) Tarkin a aterizat 
intenționat peste protestatari atunci când a venit să adune noile taxe. Acest 
eveniment a marcat moartea Vechii Republici şi în acel moment multe alte lumi au 
înţeles că sistemul democratic pe care îl cunoşteau s-a prăbuşit complet. 

Bail Organa, îngrozit de o asemenea monstruozitate, a început să o ajute pe 
Senatoarea Mohtma să deturneze fonduri şi arme în mâinile sufletelor curajoase care 
s-au unit în curând, formând celule de rezistență organizată. Încă şi mai important, 
poate, Organa şi mica sa grupare de simpatizanți ai Rebelilor din Senat au pus la 
dispoziția liderilor Rebeli informaţii strict secrete, permițându-le să plănuiască 
lovituri prin surprindere împotriva navelor şi trupelor Imperiale. 

Multele grupuri izolate de rezistență împrăştiate prin toată galaxia i-au 
pricinuit puţine griji lui Palpatine. Conducătorii lor erau săraci, iar forțele lor 
dezorganizate. Ei aveau puține arme şi, desigur, nimic din ceea ce ar fi putut face 
față forțelor Imperiale însărcinate cu eliminarea lor. Multe unități de rezistență au 


fost dispersate sau chiar nimicite, iar planeta lor a fost pusă sub legea marțială. 

Implicarea Senatoarei Mothma în Rebeliune a fost descoperită de poliția secretă 
Imperială, dar înainte ca ea să fie prinsă, o informaţie dintr-o sursă amicală ajunsă 
la urechea lui Organa i-a permis să părăsească capitala Imperială. Astfel, ea a evitat 
capturarea şi dedicându-se cu totul distrugerii Imperiului a devenit Şeful Statului 
Major al Alianţei Rebele. 

Lucrând la organizarea unei Alianțe a Planetelor Rebele, primul său succes a 
venit la o conferință secretă ţinută în sistemul Corellian. Întrucât Mohtma a arătat 
numeroşilor lideri ai grupurilor de rezistență dispersate cum o conducere centrală ar 
duce la îmbunătăţirea comunicațiilor, la un acces mai bun la fonduri, aprovizionare 
şi armament, cele trei grupuri principale de rezistență au căzut de acord să se 
unească într-un grup coerent. Acest Tratat Corellian a pus bazele Alianţei care în 
scurtă vreme şi-a sporit puterea graţie nou-formatei unități. 

Declaraţia Rebeliunii, ratificată la aceeaşi conferinţă, l-a sfidat în mod făţiş pe 
Palpatine şi chiar i s-a adresat personal. Ea prevedea, între altele: 


„Ai dezorganizat Senatul, vocea Poporului; 

Ai instituit o politică flagrantă de rasism şi genocid împotriva popoarelor 
non-umane din galaxie; 

Ai înlăturat conducătorii aleşi ai planetelor, înlocuindu-i cu Moffi şi Guvernatori 
după bunul tău plac; 

Ai mărit impozitele fără consimțământul celor impozitați; 

Ai ucis şi întemnițat milioane de persoane care nu au beneficiat de un proces; 

Ai extins armata dincolo de limitele necesare şi prudente, doar pentru unicul scop 
de a-i oprima pe supuşi. 

Noi, Alianța Rebelă, în numele şi cu autoritatea ființelor libere din galaxie 
declarăm în mod public şi solemn intenţiile noastre: 

Să luptăm şi să ne opunem tie şi forțelor tale prin orice mijloace care ne vor sta la 
îndemână; 

Să refuzăm orice lege Imperială contrară drepturilor fiinţelor libere; 

Să provocăm distrugerea ta şi distrugerea Imperiului Galactic; 

Să eliberăm pentru totdeauna toate ființele din galaxie. 

Pentru îndeplinirea acestor țeluri noi punem chezăşie proprietățile, onoarea şi 
viețile noastre.” 


Lumile din întreaga galaxiei s-au unit în lupta contra tiraniei lui Palpatine şi a 
Imperiului său. Divergenţele care existaseră cândva între rase şi specii au fost lăsate 
deoparte, deoarece dorința comună de libertate a devenit centrul de greutate al 
vieților lor. Piloți spaţiali au străbătut distanţe interstelare, adeseori în mici nave de 
luptă, cu riscul de a fi detectați şi întemnițați de Imperiali, în scopul de a se alătura 
Rebeliunii. 


